ՖԻԶԻԿԱԿԱՆ ԵՎ ՀՈԳԵԲԱՆԱԿԱՆ ԱՆՎՏԱՆԳ ՄԻՋԱՎԱՅՐ ՀԱՆՐԱԿՐԹԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՆԵՐՈՒՄ



Վերապատրաստման դասընթացի մոդուլ ուսումնական հաստատության վարչական աշխատողների համար

ՀԱՆՐԱՊԵՏԱԿԱՆ ՄԱՆԿԱՎԱՐԺԱՀՈԳԵԲԱՆԱԿԱՆ ԿԵՆՏՐՈՆ |

ՔաջազնՈՒնի 12, ԵրԵՎան 0070, էլ. հասցե՝ hmkentron.yerevan@gmail.com

2025

**Բովանդակություն**

[Նպատակը 3](#_Toc191500891)

[Խնդիրները 3](#_Toc191500892)

[Դասընթացի վերջնարդյունքները 3](#_Toc191500893)

[Դասավանդման և ուսումնառության մեթոդները 4](#_Toc191500894)

[Գնահատումը 4](#_Toc191500895)

[Անհրաժեշտ նյութերը 4](#_Toc191500896)

[Գրականություն 4](#_Toc191500897)

[Թեմատիկ պլանավորում 6](#_Toc191500898)

[Վարժությունների և գործնական աշխատանքների նկարագիր 9](#_Toc191500899)

[Բաշխվող նյութեր 16](#_Toc191500900)

[Գիտելիքների ստուգման թեստ 16](#_Toc191500901)

[Բաշխվող նյութ 1. ԵՊ հարցաթերթիկ 19](#_Toc191500902)

[Բաշխվող նյութ 2. Երեխաների հանդեպ բռնության հետ կապված միֆերի ցանկը 20](#_Toc191500903)

[Բաշխվող նյութ 3. Դեպքերի նկարագրություն խմբային աշխատանքի համար 21](#_Toc191500904)

[Բաշխվող նյութ 4. Երեխայի հիմնական իրավունքները 22](#_Toc191500905)

[Բաշխվող նյութ 5. Երեխաների հանդեպ բռնության դեպքերի մասին հաղորդելու կարգը 26](#_Toc191500906)

[Բաշխվող նյութ 6. Ռիսկի և պաշտպանիչ գործոնների դասակարգում 27](#_Toc191500907)

[Բաշխվող նյութ 6. ԵՊ ոլորտում առկա խնդիրների պաշտպանիչ և ռիսկային գործոնները 29](#_Toc191500908)

[Բաշխվող նյութ 7. Երեխաների վերաբերյալ սցենարներ 31](#_Toc191500909)

[Բաշխվող նյութ 8. «Ստեղծում ենք ապահով միջավայր» 32](#_Toc191500910)

[Վերապատրաստման դասընթացի արդյունավետության գնահատման հարցաթերթ 33](#_Toc191500911)

[Ուսումնական նյութ 34](#_Toc191500912)

## Նպատակը

Դասընթացի նպատակն է նպաստել ուսումնական հաստատություններում ֆիզիկական և հոգեբանական անվտանգ և ապահով միջավայրի ստեղծմանը՝ զարգացնելով և կատարելագործելով հանրակրթական ուսումնական հաստատության վարչական աշխատողների մասնագիտական հմտությունները երեխաների հանդեպ բռնության բացահայտման, կանխարգելման և երեխաների պաշտպանության համակարգի ոլորտներում։

## Խնդիրները

* Ճանաչել հոգեբանական և ֆիզիկական անվտանգ միջավայրի ապահովման կարևորագույն բաղադրիչները:
* Ճանաչել երեխաների հանդեպ բռնության դրսևորումները, ռիսկի գործոնները։
* Ճանաչել բուլինգը, տեսակները, կանխարգելման ուղիները:
* Հասկանալ երեխաների պաշտպանության մեխանիզմները և հիմնական սկզբունքները։
* Հասկանալ համակարգային մոտեցման առավելությունները երեխաների պաշտպանությունն իրականացնելիս։ Պատկերացում կազմել ՀՀ-ում երեխաների պաշտպանության համակարգի հիմնական առանձնահատկությունների, բնույթի և շրջանակների մասին։
* Պատկերացում կազմել կրթության գործընթացի մասնակիցների դերերի ու պարտականությունների վերաբերյալ բռնության կանխարգելման գործընթացում:
* Գործնական գիտելիքներ և հմտություններ ձեռք բերել՝ ուժեղացնելու երեխաների հանդեպ բռնության կանխարգելումը, հայտնաբերումը, ուղղորդումը։
* Պատկերացում կազմել, թե ինչպես տարբեր մակարդակներում ուժեղացնել պաշտպանիչ գործոնները և նվազեցնել առկա ռիսկային գործոնները։
* Շեշտադրել միջգերատեսչական համագործակցության կարևորությունը և դրա անհրաժեշտությունը բռնության դեպքերին արդյունավետ արձագանքելու նպատակով։
* Պատկերացում կազմել «Լուծումների վրա հիմնված համագործակցության, «CARE» մոտեցման» վերաբերյալ:

## Դասընթացի վերջնարդյունքները

Դասընթացի ավարտին մասնակիցները.

* Կտիրապետեն երեխաների պաշտպանության մոտեցումներին՝ պատկերացում կազմելով երեխաների պաշտպանության համակարգի մասին:
* Կիրազեկվեն Հայաստանում գործող երեխաների պաշտպանության հետ կապված իրավական դաշտին և ծառայություններ մատուցողներին:
* Կստանան գիտելիքներ՝ բացահայտելու բռնությունը՝ ըստ ֆիզիկական և վարքային նշանների:
* Կիմանան բռնության կանխարգելման գործընթացում իրենց դերերն ու պարտականությունները:
* Կունենան գիտելիքներ ֆիզիկական և հոգեբանական անվտանգ միջավայրի ապահովման մեխանիզմների վերաբերյալ:
* Կզարգացնեն երեխաների պաշտպանության սկզբունքները կիրառելու կարողությունները բռնության խնդիրներին արձագանքելիս:
* Կիմանան ուսուցիչ-ծնող արդյունավետ համագործակցության մեխանիզմները:

## Դասավանդման և ուսումնառության մեթոդները

* Դասախոսություն
* Մտագրոհ
* Անհատական և խմբային աշխատանքներ
* Անդրադարձ

## Գնահատումը

* Անհատական և խմբային աշխատանքներին ակտիվ մասնակցության գնահատում:
* Հանձնարարությունների կատարման գնահատում:
* Ընկալման ստուգում` նախաթեստ և վերջնաթեստ։

## Անհրաժեշտ նյութերը

* Սահիկաշար
* Խմբային և անհատական գործնական աշխատանքների իրականացման համար նախատեսված բաշխման նյութեր՝ տպագիր տարբերակով:
* Գրենական պիտույքներ՝ գրիչներ, մարկերներ, պաստառներ, կպչուն թղթեր, A4 ձևաչափի թղթեր:
* Տեխնիկական միջոցներ` համակարգիչ, պրոյեկտոր:

## Գրականություն

* *Պաշտպանիչ և ռիսկային գործոնների համաշխարհային մոտեցում`*

*/*[identifying\_risk\_and\_protective\_factors\_a\_brief\_guide\_1.pdf (alliancecpha.org)](https://alliancecpha.org/sites/default/files/technical/attachments/identifying_risk_and_protective_factors_a_brief_guide_1.pdf)/

* *«Երեխաների պաշտպանության համակարգի դրսևորումը, ուժեղ և թույլ կողմերը ՀՀ հանրակրթական ոլորտում», «Հասանելի համայնքային սոցիալական ծառայություններ» ծրագիր, ՀՀ ԿԳՄՍՆ, Երևան 2023*
* *Մատչելի կրթական միջավայր 1: ֆիզիկական միջավայրի հարմարեցումներ: Մեթոդական ուղեցույց: Ձեռնարկ/Ա. Հ. Սվաջյան և ուևիշներ: Հանրապետական մանկավարժահոգեբանական կենտրոն:*
* *Փափուկ հմտությունների զարգացումը՝ որպես բուլինգի կանխարգելման և հաղթահարման գործոն: Լիբերալ քաղաքականության ինստիտուտ ՀԿ, 2024թ.*
* *Դպրոցում բուլինգի կանխարգելման և արձագանքման ընթացակարգեր: Հանրապետական մանկավարժահոգեբանական կենտրոն, Լիբերալ քաղաքականության ինստիտուտ. 2024թ.* մայիս
* *«Ուլվեուսի (Օlweus) ընդդեմ բուլինգի և հակասոցիալական վարքի» ծրագրի ուղեցույց: Երևան 2021*
* *Ընկալման փոփոխություն. ուսուցիչների իրավունքների և հնարավորությունների ընդլայնում: ՅՈՒՆԻՍԵՖ-ի Եվրոպայի և Կենտրոնական Ասիայի տարածաշրջանային գրասենյակ. 2022թ. դեկտեմբեր*
* *Հոգեսոցիալական աջակցություն երեխաներին և ծնողներին / Ի. Խանամիրյան, Տ. Աբրահամյան, Հ. Ադամյան, Լ. Աղաբեկյան, Դ. Գևորգյան.— Եր.: Զանգակ, 2020.— 200 էջ:*
* *ՀՀ Սահմանադրություն*
* *Երեխաների իրավունքների մասին ՀՀ օրենք (29.05.1996թ)*
* *ՀՀ ընտանեկան օրենսգիրք (09.11.2004թ)*
* *ՀՀ քրեական օրենսգիրք (05.05.2021թ)*
* *Կրթության մասին ՀՀ օրենք (14.04.1999թ)*
* *Հանրակրթության մասին ՀՀ օրենք (10.07.2009թ)*
* *Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին ՀՀ օրենք (13.12.2017թ)*

## Թեմատիկ պլանավորում

**Մոդուլի տևողությունը`** 480 րոպե

**Գործնական`** 315 րոպե

**Տեսական`** 165 րոպե

|  |  |  |  |  |  |
| --- | --- | --- | --- | --- | --- |
| **ժամ** | **Բովանդակություն** | **Մեթոդ** | **Անհրաժեշտ նյութեր** | **Բախշման նյութ** | **Տևողութ­յուն** |
| **Օր 1** | | | | | |
| 1 | Ծանոթություն  **Վարժություն 1.**  «Ցանկությունների զառ» | Հարց ու պատասխան | Սահիկ 1-2 |  | 10 րոպե |
| Միասին աշխատելու նախապայմաններ: | Մտագրոհ  քննարկում | Սահիկ 3 |  | 5 րոպե |
| Դասընթացի ներկայացում, նպատակ: | Դասախոսություն | Սահիկ 4 |  | 5 րոպե |
| Գիտելիքների նախնական ստուգում | Անհատական աշխատանք | Սահիկ 5 | Նախաթեստ | 10 րոպե |
| **Վարժություն 2.**  Անվտանգ միջավայր.  Բաղադրիչներն ու կարևորությունը: | Խմբային աշխատանք | Սահիկ 6 |  | 20 րոպե |
| Ուսումնական հաստատության անվտանգ ֆիզիկական միջավայրն ապահովող միջոցներ և հարմարեցումներ: Հոգեբանական անվտանգ միջավայրի ապահովման կարևորագույն բաղադրիչներ: | Դասախոսություն | Սահիկ 7 |  | 10 րոպե |
| 2 | Ճանաչում ենք երեխաների հանդեպ բռնությունը (ԵՀԲ)  **Գործնական աշխատանք 1.** «Բացահայտում ենք երեխաների բռնության վերաբերյալ կարծիքները» | Անհատական աշխատանք, քննարկում | Սահիկ 8 | Բաշխման նյութ 1. | 15 րոպե |
| **Գործնական աշխատանք 2.**  Տարբերում ենք միֆերը | Հարց ու պատասխան, | Սահիկ 9 | Բաշխման նյութ 2 | 10 րոպե |
| Ի՞նչ եք մտածում առաջին պահին, երբ խոսում ենք բռնության ենթարկված երեխաների մասին: | Հարց ու պատասխան, մտագրոհ | Սահիկ 10 |  | 15 րոպե |
| 3 | Ի՞նչ է բռնությունը, բռնության տեսակները, բռնության նշանները: | Դասախոսություն | Սահիկ  11-15 |  | 30 րոպե |
| Ի՞նչ է բուլինգը, բուլինգի տեսակները, հետևանքները: | Մտագրոհ  Դասախոսություն | Սահիկ  16-17 |  | 30 րոպե |
| **4** | **Գործնական աշխատանք 3.**  Դեպքերի քննարկում | Խմբային աշխատանք | Սահիկ 18 | Բաշխման նյութ 3. | 20 րոպե |
| Բուլինգի դեպքերի արձագանքման մեխանիզմները: | Դասախոսությու | Սահիկ 19 |  | 10 րոպե |
| **Գործնական աշխատանք 4**  Կրթության գործընթացի մասնակիցների դերերն ու պարտականությունները բռնության կանխարգելման գործընթացում: | Խմբային աշխատանք | Սահիկ  20-27 |  | 30 րոպե |
| **Օր 2** | | | | | |
| 1 | «Ի՞նչ է Ձեզ համար երեխայի իրավունքը», Երեխաների իրավունքների մասին ՀՀ օրենք:  **Գործնական աշխատանք 5.**  «Երեխաների իրավունքների քարտեզագրում» | Մտագրոհ  Խմբային աշխատանք | Սահիկ  28-29 | Բաշխման նյութ 4 | 30 րոպե |
| ՀՀ ընտանեկան օրենսգիրք, Ծնողների իրավունքներ ու պարտականություններ, ՄԱԿ-ի Երեխայի իրավունքների մասին կոնվենցիա, սկզբունքները: | Դասախոսություն | Սահիկ  30-32 |  | 10 րոպե |
| **Գործնական աշխատանք 6.**  ԵՀԲ դեպքերի մասին հաղորդելու կարգը | Խմբային աշխատանք | Սահիկ 33 | Բաշխման նյութ 5. | 20 րոպե |
| 2 | Իրավասու մարմինների շրջանակը, որոնց կարելի է դիմել բռնության բոլոր տեսակների դրսևորումների ժամանակ: | Դասախոսություն | Սահիկ  34-35 |  | 10 րոպե |
| Անվտանգ և բռնությունից պաշտպանված միջավայրի ստեղծում (ռիսկային և պաշտպանիչ գործոններ): **Գործնական աշխատանք 7.**  «Ռիսկային և պաշտպանիչ գործոնների քարտեզագրում» | Դասախոսություն | Սահիկ  36-38 | Բաշխման նյութ 6 | 50 րոպե |
| 3 | Նպաստում ենք երեխայի զարգացմանն ու աճին՝ բացահայտելով ներքին ու արտաքին զարգացնող նախադրյալները: | Դասախոսություն | Սահիկ  38 |  | 10 րոպե |
| **Գործնական աշխատանք 8.**  Արտաքին և ներքին նախադրյալներ (դեպքերի նկարագրություն): | Խմբային աշխատանք | Սահիկ  39-42 | Հավելված 1, Բաշխման նյութ 7 | 40 րոպե |
| **Գործնական աշխատանք 9.**  Ապահով միջավայրի պլանավորում: | Հարց ու պատասխան Խմբային աշխատանք | Սահիկ 43 | Բաշխմաննյութ 8 | 10 րոպե |
| **4** | **Գործնական աշխատանք 9.**  Ապահով միջավայրի պլանավորում: | Հարց ու պատասխան Խմբային աշխատանք | Սահիկ 43 | Բաշխմաննյութ 8 | 30 րոպե |
| Գիտելիքների ամփոփիչ ստուգում: | Անհատական աշխատանք | Սահիկ 44 | Վերջնաթեստ | 10 րոպե |
| Տեսանյութի դիտում Դասընթացի ամփոփում: | Հարց ու պատասխան | Սահիկ 45 |  | 15 րոպե |
| Դասընթացի արդյունավետության գնահատում: | Անհատական աշխատանք | Սահիկ  46-47 |  | 5 րոպե |

## Վարժությունների և գործնական աշխատանքների նկարագիր

***Վարժություն 1****․*

**«Ցանկությունների զառ»**

**Նպատակ։** Ծանոթանալ միմյանց հետ, ստեղծել դրական և աշխույժ մթնոլորտ:

**Մասնակիցների քանակ:** 20-30

**Տևողություն:** 15 րոպե

**Ուղեցույց:** Դասընթացավարը խնդրում է մասնակիցներին բաժանվել խմբերի, յուրաքանչյուր խմբին տրամադրում է մեկական զառ և առաջարկում խաղարկել զառը: Օրինակ եթե զառը ցույց է տալիս 3 թվանշանը, ապա մասնակիցը պետք է նշի 3 նյութական կամ ոչ նյութական արժեք, որը կորոշեն խմբի անդամները համատեղ:

1. Նշեք մեկ կարևոր նպատակ, որ ցանկանում եք իրականացնել:
2. Նշեք 2 իրավիճակ, որի համար երախտապարտ եք:
3. Նշեք 3 նյութական կամ ոչ նյութական արժեք, որ ուզում եք ունենալ:
4. Նշեք 4 վայր, որ կուզենայիք մեկնել:
5. Նշեք 5 անձանց, ովքեր կարևոր են ձեզ համար:
6. Նշեք 6 երևույթ, որ Ձեզ ուրախացնում են:

Ամփոփում: Դասընթացավարը հարցնում է մասնակիցներին, թե ինչպիսի զգացողություններ ունեցան ընթացքում և շեշտում է, որ խաղն օգնում է մտածել սեփական ցանկությունների, երախտագիտության, նպատակների և կյանքի հաճույքների մասին:

***Վարժություն 2***․

**Անվտանգ միջավայր. Բաղադրիչներն ու կարևորությունը**

**Նպատակ։** Վեր հանել և կարևորել ֆիզիկական և հոգեբանական անվտանգ միջավայրի ապահովման համար անհրաժեշտ գործոնները:

**Մասնակիցների քանակ:** 20-30

**Տևողություն:** 20 րոպե

**Անհրաժեշտ նյութեր:** Պաստառ, մարկերներ, գունավոր կպչուն թղթեր

**Ուղեցույց։** Դասընթացավարն առաջարկում է խմբերին՝

**Քայլ 1.** Վեր հանել իրենց պատկերացումներն **անվտանգ միջավայրի** վերաբերյալ՝ ներկայացնելով այն պաստառի վրա:

**Քայլ 2.** Գունավոր կպչուն թղթերի վրա առանձնացնել հոգեբանական և ֆիզիկական անվտանգ միջավայրը նկարագրող բաղադրիչները և փակցնել պաստառի վրա:

Յուրաքանչյուր խումբ ներկայացնում է իր պաստառի բովանդակությունը:

**Ամփոփում:** Դասընթացավարն ամփոփում է քննարկումն ընդգծելով այն հիմնական գաղափարները, բաղադրիչները, որոնք ապահովում են ֆիզիկական և հոգեբանական անվտանգ միջավայր:

***Գործնական աշխատանք 1․***

**Երեխաների բռնության վերաբերյալ կարծիքների բացահայտում**

**Նպատակ:** Վերլուծել մասնակիցների տեսակետները բռնությանվերաբերյալ:

**Մասնակիցների քանակ:** 20-30 մասնակից

**Տևողություն:** 20 րոպե

**Ուղեցույց:** Դասընթացավարը յուրաքանչյուր մասնակցի տրամադրում է Երեխաների պաշտպանության (ԵՊ) հարցաթերթիկը (բաշխման նյութ 1) և խնդրում հարցաթերթը ինքնուրույն լրացնել՝ սահմանելով 10 րոպե ժամանակ։ Այնուհետև մասնակիցներին տրվում է 5 րոպե զույգերով քննարկման համար, որից հետո դասընթացավարն առաջարկում է 2-3 զույգի կիսվել իրենց քննարկման արդյունքներով։

***Գործնական աշխատանք 2․***

**Տարբերակում ենք փաստերը անհատական կարծիքներից/միֆերից**

**Նպատակ:** Բարձրացնել մասնակիցների իրազեկվածությունը և պայքարել սխալ պատկերացումների ու կարծրատիպերի դեմ:

**Մասնակիցների քանակ:** 20-30 մասնակից

**Տևողություն:** 20 րոպե

**Ուղեցույց:** Դասընթացավարը յուրաքանչյուր խմբի տրամադրում է երեխաների հանդեպ բռնության վերաբերյալ միֆերի ցանկ (բաշխման նյութ 2) և խնդրում խմբերին քննարկել միֆերի վերաբերյալ իրենց մոտեցումները: Քննարկման ավարտից հետո դասընթացավարը հրավիրում է մասնակիցներին ներկայացնելու իրենց խմբի քննարկման արդյունքները՝ պատասխանելով հետևյալ հարցերին:

* Նշված միֆերից որո՞նք են դեռևս լայնորեն տարածված, իսկ որո՞նք են փոխվել:
* Ի՞նչ եք կարծում ինչու՞ են որոշ միֆերի վերաբերյալ կարծիքները փոխվել:
* Արդյո՞ք նոր միֆերը կարող են ի հայտ եկած նոր վախերի, առաջացած խնիրների, կամ փոփոխությունների հիման վրա:
* Ի՞նչ եք կարծում նման միֆերը կարող են վտանգավոր լինել, ինչու՞ այո/ոչ:
* Ի՞նչպես կարող ենք օգնել փոխել միֆերը, որոնք մեր կարծիքով վտանգավոր են երեխաների բարեկեցության համար:

**Ամփոփում:** Դասընթացավարը ամփոփում է քննարկումը՝ նշելով, որ փաստերը միֆերից տարանջատելն արդեն մեկ քայլ : Պետք է սովորենք ճանաչել բռնության, անտեսման և չարաշահման նշանները, և քայլեր ձեռնարկել մեր համայնքի երեխաներին պաշտպանելու համար:

***Գործնական աշխատանք 3․***

**Բռնության վերաբերյալ դեպքերի քննարկում**

**Նպատակ:** Ճանաչել բռնության դեպքերն ու նշանները:

**Մասնակիցների քանակ:** 20-30 մասնակից

**Տևողություն:** 20 րոպե

**Ուղեցույց։** Դասընթացավարն արդեն իսկ ձևավորված խմբերին տրամադրում է բռնության դեպքի մեկական նկարագիր և դրա շուրջ քննարկվող հարցերի ցանկ(բաշխման նյութ 3): Խմբային քննարկումներից հետո յուրաքանչյուր խումբ ներկայացնում է իր տեսակետը դեպքի վերաբերյալ։ Եթե կան տարաձայնություններ ու կարծիքների տարբերություններ, դասընթացավարը խնդրում է խմբի անդամներին բացատրել այդ տարբերությունները և քննարկել այդ տեսակետների հիմքում ընկած վերաբերմունքն ու արժեքները:

**Ամփոփում:** Դասընթացավարը ամփոփում է քննարկումը՝ շեշտելով այն փաստը, որ երեխաների հետ առնչվող ուսուցիչները, մասնագետները, հասակակիցները պետք է սովորեն ճանաչել բռնության դեպքերը, նշանները և քայլեր ձեռնարկեն երեխաներին պաշտպանելու համար:

***Գործնական աշխատանք 4.***

**Կրթության գործընթացի մասնակիցների դերերն ու պարտականությունները բռնության կանխարգելման գործընթացում**

**Նպատակ։** Հստակ պատկերացում կազմել բռնության կանխարգելման գործընթացում մանկավարժական անձնակազմի դերերի ու պարտականությունների մասին:

**Մասնակիցների քանակ:** 20-30 մասնակից

**Տևողություն:** 30 րոպե

**Անհրաժեշտ նյութեր:** Պաստառ, գունավոր կպչուն թղթեր, մարկերներ

**Ուղեցույց:** Դասընթացավարը խնդրում է մասնակիցներին ստեղծել 6 խումբ և առաջարկում համատեղ վեր հանել բուլինգի կանխարգելման գործում կրթական գործընթացին մասնակից անձանց դերերն ու պարտականությունները: Յուրաքանչյուր խումբ կենտրոնանում է դպրոցական համայնքի առանցքային դերակատարներից մեկի շուրջ աշխատանքի վրա՝ դուրս բերելով յուրաքանչյուրի դերն ու պարտականությունները: Աշխատանքի ավարտից հետո յուրաքաչյուր խումբ քննարկում է իր արդյունքները:

* Առաջին խումբ՝ ղեկավար կազմ
* Երկրորդ խումբը՝ ուսուցիչներ
* Երրորդ խումբ՝ ծնողներ
* Չորրորդ խումբ՝ հոգեբան
* Հինգերորդ խումբ՝ սպասարկող անձնակազմ
* Վեցերորդ խումբ՝ սովորողներ

**Ամփոփում:** Դասընթացավարը քննարկումից հետո ամփոփում է խմբերի աշխատանքը՝ հստակեցնելով կրթական գործընթացի մասնակիցների դերերն և պարտականությունները:

***Գործնական աշխատանք 5.***

**Երեխաների իրավունքների քարտեզագրում**

**Նպատակ:** Բարձրացնել մասնակիցների իրազեկվածությունը երեխաների պաշտպանության համակարգի և ՀՀ օրենսդրական դաշտի վերաբերյալ:

**Մասնակիցների քանակ:** 20-30 մասնակից

**Տևողություն:** 20 րոպե

**Անհրաժեշտ նյութեր:** Պաստառներ, գունավոր մարկերներ, կպչուն թղթեր

**Ուղեցույց:** Դասընթացավարը խնդրում է մասնակիցներին բաժանվել խմբերի, յուրաքանչյուր խմբին տրամադրվում է Երեխաների իրավունքների պաշտպանության մասին օրենքը (Բաշխման նյութ 4) և առաջարկվում 2 հոդվածների վերաբերյալ ստեղծել իրավունքների քարտեզ՝ պատասխանելով հետևյալ հարցերին.

* Նշված իրավունքների իրացման ինչպիսի՞ օրինակներ են Ձեզ հայտնի:
* Նշված իրավունքների ոտնահարման ինչպիսի օրինակներ են Ձեզ հայտնի:
* Ինչպիսի՞ լուծումներ կառաջարկեք ոտնահարված իրավունքների վերաբերյալ:

Խմբային աշխատանքից հետո մասնակիցները ներկայացնում են իրենց խմբի արդյունքները:

**Ամփոփում:** Դասընթացավարը ամփոփում է՝ ընդգծելով, որ յուրաքանչյուր ուսուցիչ պարտավոր է ոչ միայն ճանաչել երեխաների իրավունքները, այլև գործնականում կիրառել մեթոդներ, ռազմավարություններ, որոնք ապահովում են նրանց պաշտպանությունը, ներգրավվածությունը կրթական միջավայրում:

***Գործնական աշխատանք 6․***

**Երեխաների հանդեպ բռնության դեպքերի մասին հաղորդելու կարգը**

**Նպատակ:** Մասնակիցներին ծանոթացնել բռնության դեպքերին արձագանքման մեխանիզմներին։

**Մասնակիցների քանակ:** 20-30 մասնակից

**Տևողություն:** 25 րոպե

**Ուղեցույց**: Դասընթացավարը խնդրում է մասնակցիներին բաժանվել 3-4 հոգանոց խմբերի, այնուհետև նրանց տրամադրում է նախապես մշակված սցենարներ՝ կապված երեխայի հանդեպ բռնության բացահայտման հետ։ Դասընթացավարը խնդրում է խմբերում քննարկել դեպքերը (Բաշխման նյութ 5), առանձնացնել դպրոցի գործողությունները՝ կենտրոնանալով այն հանգամանքի վրա, թե որոնք են առաջին քայլերը և ովքեր պետք է ներգարվված լինեն դպրոցի ներսում և դպրոցից դուրս կազմակերպվող աշխատանքներում: Քննարկման ավարտից հետո խմբերը ներկայացնում են դեպքերի վերաբերյալ գործողությունների շարք:

**Ամփոփում:** Դասընթացավարը ամփոփում է նշելով, որ յուրաքանչյուր դեպքի համար անհրաժեշտ է ունենալ մասնակցային կերպով մշակված ուղղորդման մեխանիզմ, որը հնարավորություն է տալիս դպրոցին վաղ փուլում հայտնաբերել երեխայի հանդեպ բռնությունը, ինչպես նաև ունենալ բռնությունը կանխարգելելու ուղղությամբ գործողությունների շարք։ Խմբերի կողմից ներկայացված առաջարկները կարող են դառնալ նման ուղղորդման մեխանիզմի մաս, ինչը թույլ կտա պլանավորված կանխարգելիչ աշխատանքներ իրականացնել՝ ուժեղացնելով երեխաների ընդհանուր պաշտպանվածությունը բռնությունից։

***Գործնական աշխատանք 7.***

**Ռիսկային և պաշտպանիչ գործոնների քարտեզագրում**

**Նպատակ:** Անվտանգ միջավայրի ստեղծում՝ ճանաչելով «ռիսկային և պաշտպանիչ գործոնների» առկայության ազդեցությունը երեխայի զարգացման և բարեկեցության վրա։

**Մասնակիցների քանակ:** 20-30 մասնակից

**Տևողություն:** 60 րոպե

**Անհրաժեշտ նյութեր:** Պաստառ, գունավոր կպչուն թղթեր, մարկերներ

**Ուղեցույց։ Մաս 1.** Դասընթացավարը մասնակիցներին բացատրում է համընդհանուր ռիսկային և պաշտպանիչ գործոնների ազդեցության կարևորությունը երեխայի զարգացման գործում և շեշտադրում երեխաների հանդեպ բռնության ձևերի բացահայտման և խնդիրների կանխարգելման գործում ինչպիսի ռիսկային և պաշտպանիչ գործոններն են առավել տարածված։ Այնուհետև յուրաքանչյուր խմբին տրամադրվում է «Համընդհանուր պաշտպանիչ և ռիսկային գործոնների» վերաբերյալ նյութ (բաշխման նյութ 6) և առաջադրվում ստորև ներկայացված խնդիրներից մեկը, որի շուրջ պետք է իրականացվի խմբային աշխատանքը ․

* մեծահասակների կողմից երեխաների հանդեպ հոգեբանական բռնություն (հոգեբանական վատ վերաբերմունք, հոգեկան բռնություն, ծաղրանք կամ անտեսում)
* երեխաների կողմից բուլինգի ենթարկելը, նվաստացնելը
* ֆիզիկական պատիժ, ծեծ ծնողների կողմից

Աշխատանքի էությունը կայանում է նրանում, որ յուրաքանչյուր խումբ պետք է առանձնացնի այնպիսի ռիսկային գործոններ, որոնք հանգեցնում են տվյալ խնդրին, ինչպես նաև առանձնացնի պաշտպանիչ գործոններ, որոնք օգնում են երեխաներին պաշտպանված լինել այդ խնդրից։ Դասընթացավարն առաջարկում է առանձնացված և՛ ռիսկային, և՛ պաշտպանիչ գործոնները գրել երկու տարբեր գույնի կպչուն թղթերի վրա և փակցնել պաստառին, որից հետո խմբերը ներկայացնում են իրենց կատարած աշխատանքները։ Դասընթացավարն առաջարկում է խմբերին ուշադրություն դարձնել այն գործոններին, որոնք կրկնվում են բոլոր խմբերում։

**Մաս 2**․ Դասընթացավարը յուրաքանչյուր խմբի մասնակիցներից որևէ մեկին հրավիրում է «Երեխայի միջավայրը» պատկերող պաստառի մոտ, և առաջարկում է «Հասարակություն», «Համայնք», «Ընտանիք», «Երեխա» մակարդակներում տեղայնացնել իրենց կողմից առանձնացված ռիսկային և պաշտպանիչ գործոնները: Եթե որևէ մակարդակ բաց է մնացել, ապա դասընթացավարն առաջարկում է մասնակիցներին մտածել այդ մակարդակի հետ կապված գործոնների (պաշտպանիչ կամ ռիսկային) մասին և ավելացնել։

**Ամփոփում:** Դասընթացավարն ամփոփում է քննարկումը՝ նշելով, որ երեխայի միջավայրի յուրաքանչյուր մակարդակում պետք է իմանալ պաշտպանիչ և ռիսկային գործոնները և միևնույն ժամանակ ստեղծել և ուժեղացնել պաշտպանիչ միջավայր՝ ներգրավելով երեխաներին քննարկումների և գործողությունների մեջ:

***Գործնական աշխատանք 8․***

**Դասակարգում ենք զարգացնող նախադրյալները**

**Նպատակ։** Հասկանալ երեխաների համար անվտանգ միջավայրի ստեղծման նախադրյալները:

**Մասնակիցների քանակ:** 20-30 մասնակից

**Տևողություն:** 40 րոպե

**Անհրաժեշտ նյութեր:** Պաստառ, գունավոր կպչուն թղթեր, մարկերներ

**Ուղեցույց:** Դասընթացավարը մասնակիցներին ներկայացնում է երեխայի զարգացման 40 արտաքին և ներքին նախադրյալները և շեշտադրում այն, որ երեխաների զարգացմանը և բարեկեցությանը նպաստելու համար արդյունավետ է հիմնվել ուժեղ կողմերի վրա և ուժեղացնել զարգացնող նախադրյալները: Այնուհետև խմբերին տրամադրում է արտաքին և ներքին նախադրյալները (բաշխման նյութ 6) և երեխաների վերաբերյալ մեկական դեպք (բաշխման նյութ 7), որից հետո խնդրում է մասնակիցներին քննարկել դեպքն ու պատասխանել ստորև հարցերին: Յուրաքանչյուր խումբ իր պատասխաններն ամրագրում է երկու տարբեր գույնի կպչուն թղթերի վրա, որից հետո դասընթացավարը հրավիրում է մասնակիցներին դրանք փակցնել պաստառի վրա՝ ըստ ներքին և արտաքին նախադրյալների ոորտների: Խմբերը ներկայացնում են իրենց արդյունքները:

**Ամփոփում:** Դասընթացավարն ամփոփում է քննարկումը՝ կարևորելով դպրոցի, ուսուցիչների դերըերեխաների բարեկեցության ապահովման համար։

***Գործնական աշխատանք 9․***

**Ապահով միջավայրի պլանավորում**

**Նպատակ։** Ստեղծել միջավայր, որը նպաստում է երեխաների բարեկեցությանը, զարգացմանն ու հանգեցնում դրական արդյունքների:

**Մասնակիցների քանակ:** 20-30 մասնակից

**Տևողություն:** 40 րոպե

**Անհրաժեշտ նյութեր:** Պաստառ, գունավոր կպչուն թղթեր, մարկերներ

**Ուղեցույց։** Դասընթացավարը խնդրում է մասնակիցներին ստեղծել երեք խումբ՝ նշելով, որ յուրաքանչյուրը կենտրոնանալու է երեխային շրջապատող միջավայրի մեկ մակարդակի վրա:Օրինակ՝

**Խումբ 1․ «Երեխա» մակարդակ-** Ի՞նչ հնարավորություններ կարող են տրամադրվել երեխաներին մեր դպրոցում՝ օգնելու ուժեղացնել իրենց ներքին զարգացման գործոնները:

**Խումբ 2․ «Ընտանիք» մակարդակ-** Ինչպե՞ս կարող է մեր դպրոցը աջակցել ընտանիքներին/ծնողներին՝ բարելավելու իրենց գիտելիքներն ու հմտությունները, ուժեղացնել ընտանիքների աջակցությունն իրենց երեխաներին:

**Խումբ 3․ «Համայնք» մակարդակ-** Ինչպե՞ս կարող է մեր դպրոցը, համագործակցելով այլ կառույցների և համայնքի այլ դերակատարների հետ (օրինակ՝ համայնքապետարան, եկեղեցի, սոցիալական աշխատողներ, ոստիկանություն, հասարակական կազմակերպություններ և այլն), աջակցել երեխաներին ուժեղացնելու իրենց արտաքին զարգացման գործոնները:

Դասընթացավարը յուրաքանչյուր խմբին տրամադրում է մեկական հարց (բաշխման նյութ 8) քննարկման համար՝ շեշտելով, որ պատասխանելով հարցին՝ մասնակիցները պետք է մտածեն, թե իրենց դպրոցում ինչ պետք է՝

* **Սկսեն անել**
* **Շարունակեն անել**
* **Այլ**և**ս չանեն**

Ապահով միջավայրի պլանավորման գործընթացում անհրաժեշտ է ուշադրություն դարձնել, մտածել հատկապես այնպիսի գործողությունների մասին, որոնք նպաստելու են հետևյալ ոլորտների ուժեղացմանը․

* Երեխաների առողջություն
* Անվտանգություն, բռնությունից պաշտպանվածություն
* Վայելելու և նպատակներին հասնելու կարողություն
* Հասարակական և քաղաքացիական մասնակցություն

Դասընթացավարը բոլոր խմբերին հրավիրում է ներկայացնել իրենց աշխատանքի արդյունքները՝ հնարավորություն տալով այլ մասնակիցներին կիսվել իրենց դիտարկումներով:

**Ամփոփում։** Դասընթացավարը ամփոփում է քննարկումը նշելով, որ յուրաքանչյուր դպրոցի համար անհրաժեշտ է ունենալ մասնակցային կերպով մշակված դպրոցի զարգացման ծրագիր, որը հնարավորություն է տալիս դպրոցին որակյալ ծառայություններ մատուցել, իսկ ներկայացված առաջարկները կարող են դառնալ դպրոցի զարգացման ծրագրի մի մաս՝ ուժեղացնելով երեխաների ընդհանուր պաշտպանվածությունը բռնությունից։

## Բաշխվող նյութեր

### **Գիտելիքների ստուգման թեստ[[1]](#footnote-1)**

(նախաթեստ, վերջնաթեստ)

1. **Երեխաների հանդեպ բռնությունը․**

* Ցանկացած գործողություն է (կամ անգործությունն է, ոչինչ չանելն է), որը պատահական բնույթ չի կրում և վնաս է պատճառում երեխային կամ վտանգի տակ է դնում նրան:
* Երեխայի օգտագործումն ի շահ ուրիշների, որը չի սահմանափակվում երեխաների աշխատանքով կամ վնաս պատճառելով։
* Երեխայի հանդեպ բռնությունը հանգեցնում է երեխայի առողջությանը, գոյատևմանը, զարգացմանը կամ արժանապատվությանը պատճառված փաստացի կամ հնարավոր վնասի:

1. **Որո՞նք են բռնության տեսակները․**

* ֆիզիկական, սեռական, հոգեբանական, չարաշահում, անտեսում, բուլինգ:
* Մշակութային, կրոնական, տնտեսական, ֆիզիկական։
* Ֆիզիկական, հոգեբանական, լեզվական, բժշկական, քաղաքական, իրավական։

1. **Ին՞չ է բուլինգը․**

* Վարքագծի դրսևորում է, երբ մեկը կամ մի քանիսը օգտագործելով անձնական կախվածությունը, անօգնականությունը, պարբերաբար դիտավորյալ դրսևորում են բացասական տհաճ կամ վիրավորական վարքագիծ՝ բանավոր կամ գրավոր արտահայտության, ֆիզիկական կամ հոգեբանական բռնության գործադրմամբ, ներառյալ կիբերբուլինգը։
* Կոլեկտիվ խաղի կամ աշխատանքների ընթացքում բանավոր կամ գրավոր կերպով արտահայտված քննադատություն է, որը նպատակ ունի ուղղել մարդու սոցիալական նորմերին չհամապատասխանող վարքագիծը։
* Վարքագծի դրսևորում է, երբ մեկը կամ մի քանիսը ֆիզիկական կամ հոգեբանական ճնշման միջոցով փորձում են սահմանել հավասարություն և խթանել առողջ մրցակցությունը։

1. **Որո՞նք են բուլինգի դեպքերին արձագանքման մեխանիզմները․**

* Հաղորդակցում, փոխանցում, գնահատում, որոշման կայացում։
* Որոշման կայացում, հաղորդակցում, արձագանքում, գրավոր դիմումի լրացում, գնահատում։
* Գնահատում, հաղորդակցում, փոխանցում, որոշման կայացում, ոստիկանության տեսուչին դիմելու։

1. **Որո՞նք չեն համապատասխանում ֆիզիկական բռնության ախտանիշներին․**

* Մարմնի վրա չպատճառաբանված, չբացատրված արյունազեղումներ, վերքեր։
* Սպիեր, պատռվածքներ, կապտուկներ, կոտրվածքներ, քերծվածքներ, քայլելու և նստելու դժվարություն։
* Սթրեսի բարձր մակարդակ, հոգնածություն, տրամադրության անկում։

1. **Որո՞նք չեն համապատասխանում հոգեբանական բռնության ախտանիշներին․**

* Խոսքի խանգարումներ, ուշացած ֆիզիկական զարգացում, առողջական վիճակի վատթարացում։
* անհանգստություն կամ գերզգոնություն, վախ կամ խուճապ, տարիքին անհամապատասխան վարքի դրսևորում։
* Մկանների լարվածություն, զարգացման հապաղում, սոցիալական մեկուսացում, առողջական վիճակի վատթարացում։

1. **Որո՞նք են երեխային ակտիվ լսելու հմտության բնութագրիչները․**

* Արտացոլել, վերաձևակերպել, հարցեր տալ բաց, փակ, ուղղորդող, քաջալերել, պարզաբանել, ամփոփել։
* Պարբերաբար ընդհատել, չնայել խոսակցի աչքերին, խրատեր ու խորհուրդներ տալ, շեղել երեխայի ուշադրությունը։
* Մեկնաբանություններ անել, հարցեր տալ բաց, փակ, ուղղորդող, խորհուրդներ տալ ու լուծումներ առաջարկել, պարզաբանել և ամփոփել։

1. **Երեխայի զարգացման համար կարևոր պաշտպանիչ գործոններից են․**

* Վաղ մանկության ընթացքում հոգատարություն առնվազն մեկ հետևողական և արձագանքող խնամողի կողմից, զգացմունքները կարգավորելու հմտություն, խնդիրներ լուծելու, սովորելու և հարմարվելու կարողություն, ֆորմալ և ոչ ֆորմալ կրթության հասանելիություն, կյանքը իմաստավորելու ունակություն, պատկանելիության զգացում։
* Վաղ մանկության ընթացքում հոգատարություն առնվազն մեկ անձի կողմից, զգացմունքները կարգավորելու դժվարություններ, տվյալ մշակույթի պահանջներին համապատասխան գիտելիքներ և հմտություններ ձեռք բերելու և խորացնելու հնարավորությունների կորուստ կամ բացակայություն։
* Սովորել ճանաչել բռնության, անտեսման և չարաշահման նշանները, քայլեր ձեռնարկել մեր համայնքի երեխաներին պաշտպանելու համար, երեխաների բարեկեցության և առողջության վրա ազդող կարճաժամկետ և երկարաժամկետ բացասական հետևանքների անտեսումը:

1. **Երեխայի կյանքի համար ռիսկային գործոններից են․**

* Խնամքի բացակայություն վաղ մանկության շրջանում, խնդիրների լուծման և սովորելու հնարավորությունների բացակայություն, չբավարարված հիմնական կարիքներ, ընտանիքի բաժանում կամ մահ, ֆորմալ և ոչ ֆորմալ կրթության անհասանելիություն, վնասակար սովորություններ, օրենսդրական նորմերի բացակայություն կամ չկիրառում, հարկադրված միգրացիա։
* Ֆորմալ և ոչ ֆորմալ կրթության անհասանելիություն, օրենսդրական նորմերի իրագործում, վնասակար սովորությունների բացակայություն, խնամք մի ծնողի կողմից, մարդկանց, կառույցների ու համակարգերի ներգրավվածությունը և մասնակցությունը:
* Երեխայի կյանքում տարբեր դերակատարների միջև հարաբերությունները, ֆորմալ և ոչ ֆորմալ կրթական հաստատությունների և կառույցների առկայությունը, հարկադրված միգրացիան, որպես երեխայի շուրջ դրական միջավայրի ստեղծման միջոց:

1. **Նշվածներից որո՞նք են ծնողների հիմնարար պարտականություններից․**

* Երեխայի առողջ ապրելու, զարգանալու և կրթություն ստանալու համար բոլոր հնարավոր պայմանների ստեղծումը։
* Երեխային վերաբերող ցանկացած հարցի շուրջ նրա իսկ կարծիքը հաշվի առնելը և նրա նախասիրություններին ենթարկվելը։
* Ընտանիքում առանց բռնության ու անտեսման ապրելու բոլոր հնարավոր պայմանների ապահովումը, երեխաների փոխարեն որոշումներ կայացումը։

### Բաշխվող նյութ 1. ԵՊ հարցաթերթիկ

**Երեխաների պաշտպանության (ԵՊ) հարցաթերթիկ**

Յուրաքանչյուր սահմանման համար խնդրում ենք նշել, թե ո՞րն է լավագույնս նկարագրում Ձեր անձնական տեսանկյունը։

|  |  |  |  |  |  |
| --- | --- | --- | --- | --- | --- |
| ՀՀ | Պնդումներ | Լիովին համաձայն եմ | Համաձայն եմ | Համաձայն չեմ | Կտրականապես համաձայն չեմ |
| 1 | Երեխաներին խփելը, ծեծելը միշտ սխալ է, դա երեխայի նկատմամբ բռնության ձև է: |  |  |  |  |
| 2 | Երեխաների հանդեպ սեռական բռնությունը մեր համայնքում խնդիր չէ: |  |  |  |  |
| 3 | Դպրոցում երեխաներին խրատելու համար փայտ օգտագործելը լավ է: |  |  |  |  |
| 4 | Երեխայի հանդեպ բռնության մասին հաղորդելը, հավանաբար, կվատթարացնի իրավիճակը երեխայի համար, ուստի ավելի լավ է դրա մասին չբարձրաձայնել , ոչինչ չասել/չանել: |  |  |  |  |
| 5 | Հաշմանդամ երեխաների համար ավելի մեծ է բռնության ենթարկվելու վտանգը, քան մյուս երեխաների համար: |  |  |  |  |
| 6 | Չկա ԵՀԲ-ի դեպքերի մասին հայտնելու պատշաճ համակարգ/մեխանիզմ, ուստի չարժե որևէ բռնության մասին հաղորդել: |  |  |  |  |
| 7 | Ես այնքան էլ չէի վստահի ոստիկանությանը, որպեսզի հաղորդեի ԵՀԲ դեպքի մասին: |  |  |  |  |
| 8 | Երեխաների հետ աշխատող անձնակազմը դժվար թե բռնության ենթարկի նրանց: |  |  |  |  |
| 9 | Երեխաները հաճախ պատմություններ են հորինում բռնության ենթարկվելու մասին: |  |  |  |  |
| 10 | Տղաներն ավելի քիչ են ենթարկվում սեռական բռնության, քան աղջիկները։ |  |  |  |  |
| 11 | Եկեղեցականը երբեք երեխային բռնության չի ենթարկի: |  |  |  |  |
| 12 | Հիմնականում տղամարդիկ են բռնության ենթարկում երեխաներին, կանանց հետ երեխաները ավելի ապահով են։ |  |  |  |  |

### Բաշխվող նյութ 2. Երեխաների հանդեպ բռնության հետ կապված միֆերի ցանկը

* Հաշմանդամություն ունեցող երեխաներին պետք է մեկուսացնել մյուս

երեխաներից, որպեսզի մյուսները չկրկնօրինակեն նրանց վատ պահվածքը:

* Դժվար, անկարգ երեխաներին հարկավոր է ավելի շատ պատժել։
* Երեխաներին դաստիարակելիս պետք է պարբերաբար ծեծել, որ նորմալ մարդ մեծանան։
* Մուրացկան երեխաներին պետք է հատուկ հաստատություններում պահել, քանի որ նրանք բոլորը հանցագործ են։
* Երեխաները նորից նույն սխալը չեն անի, եթե մի լավ ծեծ ուտեն, ապտակ ստանան։
* Երեխաները միշտ գիտեն, թե ինչու են իրենց պատժում։
* Աղջկան հարկավոր է շուտ ամուսնացնել, թե չէ տանը կմնա։

**Հարցեր՝**

* Արդյո՞ք մասնակիցները երբևէ լսել են, որ նման համոզմունքներ/կարծիքներ արտահայտվեն:
* Ինչի՞ց կարող ենք հետևություն անել, որ նման համոզմունքները/կարծիքները միֆեր են, որ իրականությանը չեն համապատասխանում կամ ապացուցված չեն:

### Բաշխվող նյութ 3. Դեպքերի նկարագրություն խմբային աշխատանքի համար

**Խումբ 1**

*Խմբային աշխատանքներում Աննան իրեն ագրեսիվ է պահում, բղավում է և հրում մյուս երեխաներին: Երեխայի մարմնին, մաշկի վրա դուք կարող եք տեսնել կտրվածքներ և կապտուկների հետքեր:*

* Արդյո՞ք նկարագրված երեխան բռնության է ենթարկվում։ Ինչո՞ւ, ինչու՞ ոչ։
* Ի՞նչ անհանգստացնող նշաններ եք նկատում նկարագրված իրավիճակում։
* Ի՞նչ տեսակի բռնություն կարող է տեղի ունենալ:

**Խումբ 2**

*Դուք նկատում եք, որ Արմենն անընդհատ փորձում է բոլորի ուշադրության կենտրոնում լինել: Երբ տղային ինչ-որ հարց ես տալիս, հանկարծակի խոսքի խանգարումներ են նկատվում․ տղան սկսում է կակազել և ի վիճակի չէ ավարտել այն, ինչ ուզում է ասել:*

* Արդյո՞ք նկարագրված երեխան բռնության է ենթարկվում։ Ինչո՞ւ, ինչու՞ ոչ։
* Ի՞նչ անհանգստացնող նշաններ եք նկատում նկարագրված իրավիճակում։
* Ի՞նչ տեսակի բռնություն կարող է տեղի ունենալ:

**Խումբ 3**

*Դուք նկատում եք, որ Էմման անհարմար է զգում քայլելիս կամ նստելիս: Դուք հարցրեցիք աղջկա մորը, թե ինչպես է վերջերս զգում իրեն Էմման։ Մայրը պատմեց, որ Էմման մրսել է, և նրա մոտ պարբերաբար գիշերամիզություններ են սկսվել, ինչից նա շատ է նեղվում:*

* Արդյո՞ք նկարագրված երեխան բռնության է ենթարկվում։ Ինչո՞ւ, ինչու՞ ոչ։
* Ի՞նչ անհանգստացնող նշաններ եք նկատում նկարագրված իրավիճակում։
* Ի՞նչ տեսակի բռնություն կարող է տեղի ունենալ:

**Խումբ 4**

*Համլետը սովորաբար գալիս է կեղտոտ մազերով և եղանակին չհամապատասխանող հագուստով: Մյուս երեխաները հրաժարվում են նրա հետ նույն խմբում լինելուց `ասելով, որ նրանք չեն դիմանում նրա մարմնի տհաճ հոտին։*

* Արդյո՞ք նկարագրված երեխան բռնության է ենթարկվում։ Ինչո՞ւ, ինչու՞ ոչ։
* Ի՞նչ անհանգստացնող նշաններ եք նկատում նկարագրված իրավիճակում։
* Ի՞նչ տեսակի բռնություն կարող է տեղի ունենալ:

**Խումբ 5**

*Արեգի ուսման առաջադիմությունը վերջերս շատ է վատթարացել։ Նա հաճախ բացակայում է, իսկ երբ գալիս է, պատմում է մյուս երեխաներին, թե ինչպես է օգնում սահմանում գործող՝ իր հորեղբոր կողմից ձևավորված զինվորական կամավորական ջոկատին։ Արեգը կոպիտ է մյուս երեխաների հետ, պարբերաբար անգամ հարվածում է ուրիշներին, երբ կարծում է, որ իր կամքին հակառակ են գնում՝ ասելով, որ ուրիշները դեռ իր նման հասուն չեն, կյանքը չեն հասկանում։*

* Արդյո՞ք նկարագրված երեխան բռնության է ենթարկվում։ Ինչո՞ւ, ինչու՞ ոչ։
* Ի՞նչ անհանգստացնող նշաններ եք նկատում նկարագրված իրավիճակում։
* Ի՞նչ տեսակի բռնություն կարող է տեղի ունենալ:

### Բաշխվող նյութ 4. Երեխայի հիմնական իրավունքները

**Հոդված 5. Երեխայի կյանքի իրավունքը:** Յուրաքանչյուր երեխա ունի կյանքի իրավունք:Պետությունն ու նրա համապատասխան մարմինները ստեղծում են անհրաժեշտ պայմաններ երեխայի ապրելու և զարգանալու համար:

**Հոդված 8. Երեխայի անհրաժեշտ կենսապայմաններ ունենալու իրավունքը:** Յուրաքանչյուր երեխա ունի ֆիզիկական, մտավոր և հոգևոր լիարժեք զարգացման համար անհրաժեշտ կենսապայմանների իրավունք:Երեխայի զարգացման համար անհրաժեշտ կենսապայմանների ապահովման հարցում հիմնական պատասխանատվությունը կրում են ծնողները կամ այլ օրինական ներկայացուցիչները:Ծնողների կամ այլ օրինական ներկայացուցիչների կողմից երեխայի համար անհրաժեշտ կենսապայմանների ապահովման անկարողության կամ անհնարինության դեպքում պետությունը ցուցաբերում է համապատասխան օգնություն:

**Հոդված 9. Բռնությունից երեխայի պաշտպանության իրավունքը:** Յուրաքանչյուր երեխա ունի ամեն տեսակի (ֆիզիկական, հոգեկան և այլ) բռնությունից պաշտպանության իրավունք:Ցանկացած անձի, այդ թվում` ծնողներին կամ այլ օրինական ներկայացուցիչներին, արգելվում է երեխային ենթարկել բռնության կամ նրա արժանապատվությունը նվաստացնող պատժի, կամ նմանօրինակ այլ վերաբերմունքի:Երեխայի իրավունքների և օրինական շահերի ոտնահարման դեպքում խախտողը պատասխանատվություն է կրում Հայաստանի Հանրապետության օրենսդրությամբ սահմանված կարգով:Պետությունն ու նրա համապատասխան մարմիններն իրականացնում են երեխայի պաշտպանությունը ցանկացած բռնությունից, շահագործումից, հանցավոր գործունեության մեջ ներգրավելուց, այդ թվում` թմրանյութերի օգտագործումից, դրանց արտադրության կամ առևտրի մեջ ներգրավումից, մուրացկանությունից, անառակությունից, մոլի խաղերից և նրա իրավունքների և օրինական շահերի այլ ոտնահարումից:

**Հոդված 10. Երեխայի մտքի, խղճի և դավանանքի ազատության իրավունքը:** Յուրաքանչյուր երեխա ունի մտքի, խղճի և դավանանքի ազատության իրավունք:Երեխայի հայացքները, համոզմունքները և կարծիքը ենթակա են նրա տարիքին և հասունությանը համապատասխան պատշաճ ուշադրության:Յուրաքանչյուր երեխա իրավունք ունի ազատորեն արտահայտելու իր կարծիքը, որոնելու, ստանալու և հաղորդելու գաղափարներ ու տեղեկատվություն հաղորդակցության ցանկացած միջոցով: Երեխայի տեղեկատվություն ստանալու իրավունքը կարող է սահմանափակվել օրենքով:Դավանանքի ազատության և համոզմունքների արտահայտման իրավունքը կարող է սահմանափակվել միայն օրենքով, եթե դա անհրաժեշտ է պետական կամ հասարակական անվտանգության, հասարակական կարգի, երեխայի առողջության, բարոյական նկարագրի կամ այլ անձանց հիմնական իրավունքների և ազատությունների պաշտպանության համար:Արգելվում է առանց ծնողի կամ այլ օրինական ներկայացուցչի համաձայնության մինչև 16 տարեկան երեխայի մասնակցությունը կրոնական կազմակերպություններին:

**Հոդված 11. Երեխայի կրթության իրավունքը:** Յուրաքանչյուր երեխա ունի կրթություն ստանալու և ուսումնական հաստատություն ընտրելու իրավունք:Պետական համապատասխան մարմինները ստեղծում են անհրաժեշտ պայմաններ երեխայի անհատականության դրսևորման, տաղանդի, մտավոր և ֆիզիկական ունակությունների զարգացման համար` հիմնելով հանրակրթական, մասնագիտական դպրոցներ, մարզական, տեխնիկական և մշակութային ստեղծագործական մանկական կենտրոններ և այլն:Պետական համապատասխան մարմինները մշակում և իրականացնում են տաղանդավոր երեխաների հայտնաբերման, նրանց դաստիարակության և կրթության կազմակերպման համապատասխան ծրագրեր:Յուրաքանչյուր երեխա ունի պետական ուսումնական հաստատություններում մրցութային հիմունքներով անվճար բարձրագույն և այլ մասնագիտական կրթություն ստանալու իրավունք:Պետական համապատասխան մարմիններն ապահովում են երեխայի կրթության և մասնագիտական պատրաստության համար անհրաժեշտ տեղեկատվության և նյութերի տրամադրման մատչելիություն:

**Հոդված 12. Ընտանիքում ապրելու երեխայի իրավունքը:** Յուրաքանչյուր երեխա ունի ծնողներին ճանաչելու և նրանց հետ համատեղ ապրելու իրավունք` բացառությամբ Հայաստանի Հանրապետության օրենսդրությամբ սահմանված այն դեպքերի, երբ դատարանի որոշմամբ ծնողներից կամ ծնողից երեխայի բաժանումը համարվում է անհրաժեշտություն` ելնելով երեխայի շահերից:Պետությունն ու նրա համապատասխան մարմինները նպաստում են ընտանիքի վերամիավորմանը:

**Հոդված 13. Երեխայի իրավունքների պաշտպանությունն ընտանիքում:** Երեխայի խնամքն ու դաստիարակությունն իրականացվում են հիմնականում ընտանիքում, որոնց պատասխանատվությունը կրում են ծնողները կամ այլ օրինական ներկայացուցիչները, ինչպես նաև պետության կողմից լիազորված պետական մարմինները: Նրանք ստեղծում են անհրաժեշտ պայմաններ երեխայի լիարժեք զարգացման, դաստիարակության, կրթության, առողջության պահպանման, ընտանիքում և հասարակության մեջ ինքնուրույն կյանքի նախապատրաստման համար:Ընտանիքում երեխայի լիարժեք խնամքը և դաստիարակությունն ապահովելու նպատակով պետությունը և նրա համապատասխան մարմիններն օգնություն են ցույց տալիս ծնողներին կամ այլ օրինական ներկայացուցիչներին` երեխայի բարեկեցությունն ապահովելու համար, խրախուսում են ընտանիքին աջակցող հոգեբանական, մանկավարժական խորհրդատվական ծառայությունների գործունեությունը:

**Հոդված 14. Երեխայի իրավունքների և օրինական շահերի պաշտպանությունը ծնողների կողմից:** Երեխայի իրավունքների և օրինական շահերի պաշտպանությունը նրա ծնողների կամ այլ օրինական ներկայացուցիչների հիմնական պարտականություններից է:Երեխայի կողմից Հայաստանի Հանրապետության օրենսդրության խախտման դեպքում ծնողները կամ այլ օրինական ներկայացուցիչները պատասխանատվություն են կրում Հայաստանի Հանրապետության քաղաքացիական օրենսդրությամբ սահմանված կարգով:

**Հոդված 18. Մշակութային արժեքներին հաղորդակցվելու երեխայի իրավունքը։** Յուրաքանչյուր երեխա ունի իր ժողովրդի պատմությանը, ավանդույթներին, հոգևոր արժեքներին և համաշխարհային մշակույթին հաղորդակցվելու իրավունք: Յուրաքանչյուր երեխա ունի գեղարվեստական, գիտական և տեխնիկական ստեղծագործության ազատության, մշակութային կյանքին մասնակցելու, իր ունակություններն ու հետաքրքրությունները դրսևորելու իրավունք: Երեխայի ստեղծագործական հնարավորությունների զարգացման նպատակով պետությունը խրախուսում է ֆիլմերի և տեսաֆիլմերի, հեռուստահաղորդումների թողարկումը, մանկական թերթերի, ամսագրերի, գրքերի հրապարակումը, ապահովում դրանց մատչելիությունը: Արգելվում է երեխայի առողջության, մտավոր և ֆիզիկական զարգացման, դաստիարակության վրա բացասական ազդեցություն ունեցող, բռնության և դաժանության պաշտամունք քարոզող, մարդկային արժանապատվությունը նսեմացնող, ընտանիքը վարկաբեկող, իրավախախտումներին նպաստող զանգվածային տեղեկատվության և գրականության տարածումը:

**Հոդված 19. Երեխայի աշխատանքի իրավունքը:** Յուրաքանչյուր երեխա ունի իր տարիքային հնարավորություններին, զարգացման առանձնահատկություններին և ունակություններին համապատասխան մասնագիտություն ստանալու, օրենքով չարգելված աշխատանքային գործունեություն ծավալելու իրավունք:Երեխայի հետ աշխատանքային պայմանագիր կարող է կնքվել նրա 16 տարին լրանալուց հետո, բացառությամբ ժամկետային աշխատանքային պայմանագրերի:Մինչև 16 տարեկան երեխաները կարող են ընդունվել ժամանակավոր աշխատանքի` ծնողներից մեկի (որդեգրողի) կամ հոգաբարձուի (խնամակալի) և խնամակալության և հոգաբարձության մարմնի գրավոր համաձայնությամբ, եթե դա չի խանգարում նրանց ուսուցման գործընթացին:Երեխան ունի աշխատանքի արտոնյալ պայմանների իրավունք: Երեխայի աշխատանքի ընդունման առանձնահատկությունները, արտոնությունները և պայմանները սահմանվում են Հայաստանի Հանրապետության աշխատանքային օրենսգրքով:Արգելվում է երեխային ներգրավել ալկոհոլային խմիչքների, թմրամիջոցների և հոգեմետ նյութերի, ծխախոտի, էրոտիկա և սարսափ բովանդակող գրականության և տեսաերիզների արտադրության, օգտագործման կամ իրացման մեջ, ինչպես նաև այնպիսի աշխատանքներում, որոնք կարող են վնասել նրա առողջությանը, ֆիզիկական և մտավոր զարգացմանը, խոչընդոտել կրթություն ստանալուն:

**Հոդված 20. Երեխայի հանգստի իրավունքը:** Յուրաքանչյուր երեխա ունի հանգստի և ժամանցի, իր տարիքին համապատասխան խաղերին և միջոցառումներին ազատորեն մասնակցելու իրավունք:Պետական համապատասխան մարմինները խրախուսում են երեխայի հանգստի և ժամանցի կազմակերպումը` ստեղծելով արտադպրոցական, մանկապատանեկան, մշակութային, մարզական, հանգստի և առողջության ամրապնդմանն ուղղված հաստատություններ:Երեխայի հանգստի կազմակերպման համար նախատեսված նյութատեխնիկական բազայի կրճատմանն ուղղված գործողությունները, ձեռնարկությունների, հիմնարկների, կազմակերպությունների կողմից համաձայնեցվում են տեղական ինքնակառավարման մարմինների հետ:

**Հոդված 21. Միավորումներին անդամակցելու երեխայի իրավունքը:** Յուրաքանչյուր երեխա ունի քաղաքացիների միավորումներին, այդ թվում` հասարակական, մանկապատանեկան կազմակերպություններին անդամակցելու, խաղաղ հավաքներին մասնակցելու իրավունք:

**Հոդված 22. Երեխայի պատվի և արժանապատվության պաշտպանության իրավունքը:** Յուրաքանչյուր երեխա ունի պատվի և արժանապատվության իրավունք:Ոչ մի երեխա անձնական, ընտանեկան կյանքի, գրագրության և հեռախոսային խոսակցության գաղտնիության կամ բնակարանի անձեռնմխելիության իր իրավունքներն իրականացնելիս չի կարող ենթարկվել կամայական, ապօրինի միջամտության կամ իր պատվի և արժանապատվության նկատմամբ ոտնձգությունների:Ուսումնադաստիարակչական հաստատություններում երեխայի ուսուցումն ու դաստիարակությունն իրականացնող անձանց ու երեխայի փոխհարաբերություններն իրականացվում են փոխադարձ հարգանքի հիման վրա:Երեխայի պատվի և արժանապատվության դեմ ոտնձգություն կատարած յուրաքանչյուր անձ, ներառյալ ծնողները կամ այլ օրինական ներկայացուցիչները, երեխայի դաստիարակությունը և ուսուցումն իրականացնող այլ անձինք պատասխանատվություն են կրում Հայաստանի Հանրապետության օրենսդրությամբ սահմանված կարգով:

**Հոդված 23. Երեխայի անվտանգության ապահովումը:** Հայաստանի Հանրապետությունում երաշխավորվում է երեխայի անվտանգությունը: Երեխայի անօրինական տեղաշարժը (այդ թվում` այլ պետություններ), առևանգումը, առուծախն առաջացնում է  պատասխանատվություն` Հայաստանի Հանրապետության օրենսդրությամբ սահմանված կարգով:

**Հոդված 29.Ռազմական գործողություններին երեխայի մասնակցության արգելումը։** Արգելվում է երեխային ներգրավել ռազմական գործողություններին, զինված ընդհարումներին, ինչպես նաև` երեխաների շրջանում պատերազմի և բռնության քարոզչությունը, մանկական ռազմականացված միավորումների ստեղծումը: Արգելվում է մինչև 15 տարեկան երեխայի մասնակցությունը ռազմական գործողություններին:

Զինված հակամարտությունների ժամանակ պետությունն ու նրա համապատասխան մարմիններն ապահովում են երեխայի հատուկ պաշտպանությունը պատասխանատվություն` Հայաստանի Հանրապետության օրենսդրությամբ սահմանված կարգով:Արգելվում է մինչև 15 տարեկան երեխայի մասնակցությունը ռազմական գործողություններին:Զինված հակամարտությունների ժամանակ պետությունն ու նրա համապատասխան մարմիններն ապահովում են երեխայի հատուկ պաշտպանությունը:

### Բաշխվող նյութ 5. Երեխաների հանդեպ բռնության դեպքերի մասին հաղորդելու կարգը

**Դեպք 1**

Մանեն և Կարինեն հավանաբար ֆիզիկական բռնության են ենթարկվել խորթ հոր կողմից։ Երեխաներից մեկը 7, իսկ մյուսը 10 տարեկան է։ Երեխաները դպրոց հաճախում են ոչ կանոնավոր և մշտապես անպատրաստ։ Երեխաները չեն մասնակցում որևէ միջոցառման։

**Դեպք 2**

10 տարեկան Կարենը շատ հաճախ դպրոցից դուրս է գալիս մինչև դասապրոցեսի ավարտը։ Փաստը արձանագրում է դասղեկը և խնդրում է ուսուցիչներին հետևողական լինել բացակաները նշանակելու հարցում։ Ծնողական ժողովի ժամանակ ծնողներից մեկը նշում է, որ Կարենին հանդիպել է փողոցում՝ խաղալիքներ վաճառելիս։

**Դեպք 3**

Արմինեն 17 տարեկան է, սովորում է քոլեջում։ Բնակվում է խնամակալի ընտանիքում, որն ունի ազգակցական կապ։

Արմինեն ունի նաև 7 տարեկան հաշմանդամություն ունեցող եղբայր, Արշակը։ Արմինեն ամեն օր եղբորն ուղեկցում է դպրոց։ Հարմարեցված դպրոց հասնելու համար երեխաները ծախսում են մոտ 40 րոպե ժամանակ։ Քոլեջը, որտեղ Արմինեն սովորում է, գտնվում է էլ ավելի մեծ հեռավորության վրա՝ շուրջ մեկ ժամ նշված դպրոցից։ Արշակի ուսուցիչները միշտ շատ գոհ են, որ Արմինեն ապահովում է Արշակի՝ պատշաճ դպրոց հաճախելը։

**Դեպք 4**

Դպրոցում տեղի ունեցած միջադեպի արդյունքում Կարենը վնասել է ոտքը։ Հաջորդ օրը ուսուցիչներից մեկը նկատում է, որ նույն դասարանի Արմինեն շատ մտահոգ է և չի մասնակցում դասապրոցեսին։ Արմինեն, հաջորդիվ, սկսում է տևական ժամանակ բացակայել, իսկ այդ ընթացքում Կարենը դասղեկին հայտնում է, որ լավ կլինի՝ Արմինեն այդչափ բացակայություններից հետո այլ դասարան տեղափոխվի։

**Դեպք 5**

Շուշանը 12 տարեկան է և բնակվում է շուրջօրյա խնամքի հաստատությունում։ Շատ է սիրում հեռախոսներ և միշտ երազում է շքեղ մոդելների մասին, այդ մասին մշտապես խոսում է ընկերների շրջանում, տեղյակ են անգամ ուսուցիչները։

Շուշանը մի օր դպրոց է գալիս շուրջ 1 մլն դրամ արժողությամբ հեռախոսով։ Նա հայտնում է, որ հեռախոսը նվիրել է իր բարեկամուհին։ Այդ ընթացքում դասընկերներից մեկը՝ Կարենը դրսևորում է տարօրինակ վարքագիծ և Շուշանին պարբերաբար դիմում է տարբեր աշխատանքներ կատարելու համար՝ գրատախտակը մաքրելու, ջուր բերելու և նմանօրինակ այլ հարցերով։

### Բաշխվող նյութ 6. Ռիսկի և պաշտպանիչ գործոնների դասակարգում

Գոյություն ունեն համընդհանուր ռիսկային և պաշտպանիչ գործոններ։

**Համընհանուր պաշտպանիչ գործոնները ներառում են՝**

1. Վաղ մանկության ընթացքում հոգատարություն առնվազն մեկ հետևողական և արձագանքող խնամողի կողմից։
2. Առնվազն 1 անձի հետ բովանդակալից կապերի ձևավորում և պահպանում կյանքի ընթացքում։
3. Զգացմունքները կարգավորելու կարողություն։
4. Խնդիրներ լուծելու, սովորելու և հարմարվելու կարողությունները զարգացնելու հնարավորություններ։
5. Հաջորդաբար աճող հնարավորություններ ձեռք բերելու հմտություններ և գիտելիքներ մշակույթի պահանջներին համապատասխան։
6. Արդյունավետ ֆորմալ և ոչ ֆորմալ կրթության հասանելիություն։
7. Տարիքին համապատասխան հնարավորություններ՝ ներդնելու և նպաստելու ընտանիքի և համայնքի զարգացմանն ու բարեկեցությանը։
8. Ինքնագնահատականի և արդյունավետ լինելու զգացում։
9. Կյանքը իմաստավորելու/կյանքի իմաստ գտնելու ունակություն։
10. Տվյալ մշակութային համատեքստում աճող կարողությունները կիրառելու, գործելու և դատողություններ անելու հնարավորություններ։
11. Մասնակցություն մշակութային ծեսերին, որը հանգեցնում է պատկանելության զգացողության։
12. Հույս, հավատ և լավատեսություն։

**Համընդհանուր ռիսկային գործոնները ներառում են՝**

1. Վաղաժամ ծնունդ, ծննդյան անոմալիաներ, ցածր քաշ կամ շրջակա միջավայրի տոքսինների ազդեցությունը նախածննդյան կամ հետծննդյան շրջանում։
2. Խնամքի բացակայություն վաղ մանկության շրջանում հետևողական և արձագանքող խնամակալների կողմից։
3. Խնդիրների լուծման, սովորելու և հարմարվելու կարողությունները զարգացնելու հնարավորությունների կորուստ կամ բացակայություն։
4. Տվյալ մշակույթի պահանջներին համապատասխան գիտելիքներ և հմտություններ ձեռք բերելու և խորացնելու հնարավորությունների կորուստ կամ բացակայություն։
5. Չբավարարված հիմնական կարիքները (օրինակ՝ բավարար սնուցման, կացարանի, խմելու ջրի, կլիմայական պայմաններին համապատասխան հագուստի և բժշկական օգնության սահմանափակ հասանելիությունը)։
6. Ընտանիքի բաժանում՝ ժամանակավոր կամ մշտական, մահվան, մեկ կամ մի քանի ծնողների կամ հիմնական խնամակալների կողմից խնամքը շարունակելու անկարողության պատճառով (օրինակ՝ բռնի հեռացման, բանտարկության, արտաքսման, զինված ընդհարման, ծայրահեղ զրկանքների կամ հալածանքի, վնասվածքի, ֆիզիկական կամ հոգեկան հիվանդության պատճառով)։
7. Կառուցվածքային, սոցիալական կամ միջանձնային բռնություն (ռասիզմը, էթնիկական խտրականությունը և մարգինալացումը, գենդերային խտրականությունը, պետության կողմից հովանավորվող բռնությունը, համայնքային բռնությունը, ընտանեկան կամ կողակցի կողմից բռնությունը, ֆիզիկական, սեռական բռնությունը, հոգեբանական չարաշահումը)։
8. Արդյունավետ ֆորմալ և ոչ ֆորմալ կրթության անհասանելիություն կամ կորուստ։
9. Համայնքային կապերի կորուստ/խզում։
10. Վնասակար սոցիալական կամ գենդերային նորմեր։
11. Օրենսդրական նորմերի բացակայություն կամ չկիրառում, որոնք կոչված են պաշտպանելու երեխաներին չարաշահումից, անտեսումից, շահագործումից և բռնությունից։
12. Հարկադրված միգրացիայի կամ տան կորստի հետևանքով տեղաշարժեր։

### Բաշխվող նյութ 6. ԵՊ ոլորտում առկա խնդիրների պաշտպանիչ և ռիսկային գործոնները

***Խնդիր 1***

Մի պահ պատկերացրեք այն երեխային, որը բախվում է ***մեծահասակների կողմից հոգեբանական բռնության (հոգեբանական վատ վերաբերմունք, ծաղրանք կամ անտեսում)*** */իրական դեպքեր չենք քննարկում/։*

Ի՞նչ գործոններ կամ իրադարձություններ կարող էին հանգեցնել նրան, որ երեխան այս իրավիճակի զոհ է դարձել․ ի՞նչն է երեխաներին խոցելի դարձնում նման խնդրի նկատմամբ։

Արդյո՞ք կան գործոններ՝

* **անհատական/անհատի մակարդակում** (կրթության առանձնահատուկ պայմանների կարիք ունեցող երեխա, զգացմունքները կառավարելու դժվարություններ և այլն),
* **ընտանիքի մակարդակում, կամ** որևէ խնդիր ծնողների հետ (բաժանություն, միայնակ մոր երեխա, ալկոհոլի/թմրանյութերի չարաշահում տան մեծահասակի կողմից, գործազրկությունը և այլն),
* **համայնքի մակարդակում** (զինված ջոկատների մոտ տեղակայված լինելը, համայնքում կրթական հաստատությունների բացակայություն և այլն),
* **գործոններ/խնդիրներ հասարակության մակարդակում** (որոշակի մշակութային նորմեր/համոզմունքներ, որոնք ռիսկի տակ են դնում երեխաներին և այլն)։
* Ո՞ր երեխաներն են առավել խոցելի այս խնդրի նկատմամբ (օրինակ՝ ավելի շատ տղանե՞րը, թե՞ աղջիկները, ո՞ր տարիքային խումբը և այլն)։
* Ինչի՞ շնորհիվ է, որ կան երեխաներ, որոնք չեն դառնում նման խնդրի զոհ, չեն առնչվում նման խնդրի հետ։ Ի՞նչն է նրանց պաշտպանում։ Որո՞նք են պաշտպանիչ գործոնները։

***Խնդիր 2***

Մի պահ պատկերացրեք ***բուլինգի*** ***ենթարկված*** երեխային */իրական դեպք չենք քննարկում/։*

Ի՞նչ գործոններ կամ իրադարձություններ են հանգեցրել նրան, որ երեխան այս իրավիճակի զոհ է դարձել, ի՞նչն է դարձնում երեխաներին խոցելի նման խնդրի նկատմամբ */իրական դեպքեր չենք քննարկում/։*

Արդյո՞ք կան գործոններ՝

* **անհատական/անհատի մակարդակում** (կրթության առանձնահատուկ պայմանների կարիք ունեցող երեխա, զգացմունքները կառավարելու դժվարություններ և այլն),
* **ընտանիքի մակարդակում,** կամ որևէ խնդիր ծնողների հետ (բաժանություն, միայնակ մոր երեխա, ալկոհոլի/թմրանյութերի չարաշահում տան մեծահասակի կողմից, գործազրկությունը և այլն),
* **համայնքի մակարդակում** (զինված ջոկատների մոտ տեղակայված լինելը, համայնքում կրթական հաստատությունների բացակայություն և այլն),
* **գործոններ/խնդիրներ հասարակության մակարդակում** (որոշակի մշակութային նորմեր/համոզմունքներ, որոնք ռիսկի տակ են դնում երեխաներին և այլն)։
* Ո՞ր երեխաներն են առավել խոցելի այս խնդրի նկատմամբ (օրինակ՝ ավելի շատ տղաները, թե՞ աղջիկները, ո՞ր տարիքային խումբը և այլն)։
* Ինչի՞ շնորհիվ է, որ կան երեխաներ, որոնք չեն դառնում նման խնդրի զոհ, չեն առնչվում նման խնդրի։ Ի՞նչն է նրանց պաշտպանում։ Որո՞նք են պաշտպանիչ գործոնները։

***Խնդիր 3***

Մի պահ պատկերացրեք այն երեխային, ով ***ֆիզիկական պատիժ է կրում, ծեծվում է ծնողների կողմից*** */իրական դեպքեր չենք քննարկում/։*

Ի՞նչ գործոններ կամ իրադարձություններ կարող էին հանգեցնել նրան, որ երեխան այս իրավիճակի զոհ դառնա․ ի՞նչն է երեխաներին խոցելի դարձնում նման խնդրի նկատմամբ։

Արդյո՞ք կան գործոններ՝

* **անհատական/անհատի մակարդակում** (կրթության առանձնահատուկ պայմանների կարիք ունեցող երեխա, զգացմունքները կառավարելու դժվարություններ և այլն),
* **ընտանիքի մակարդակում,** կամ որևէ խնդիր ծնողների հետ (բաժանություն, միայնակ մոր երեխա, ալկոհոլի/թմրանյութերի չարաշահում տան մեծահասակի կողմից, գործազրկությունը և այլն),
* **համայնքի մակարդակում** (զինված ջոկատների մոտ տեղակայված լինելը, համայնքում կրթական հաստատությունների բացակայություն և այլն),
* **գործոններ/խնդիրներ հասարակության մակարդակում** (որոշակի մշակութային նորմեր/համոզմունքներ, որոնք ռիսկի տակ են դնում երեխաներին և այլն)։
* Ո՞ր երեխաներն են առավել խոցելի այս խնդրի նկատմամբ (օրինակ՝ ավելի շատ տղանե՞րը, թե՞ աղջիկները, ո՞ր տարիքային խումբը և այլն)։
* Ինչի՞ շնորհիվ է, որ կան երեխաներ, որոնք չեն դառնում նման խնդրի զոհ, չեն առնչվում նման խնդրի։ Ի՞նչն է նրանց պաշտպանում։ Որո՞նք են պաշտպանիչ գործոնները։

### Բաշխվող նյութ 7. Երեխաների վերաբերյալ սցենարներ

Արտաքին և ներքին նախադրյալներ /Հավելված 1/

**Նարինե, 11 տարեկան.** Նարինեի ընտանիքը նրան սեր և աջակցություն է ցուցաբերում․ ընտանիքի անդամների շփումը Նարինեի հետ միշտ դրական է: Նա չի քաշվում խորհուրդ հարցնել ծնողներից: Նարինեի ծնողները միշտ կապի մեջ են նրա դպրոցի ուսուցիչների հետ, հետքրքրվում են նրա առաջադիմության մասին: Նարինեն փառք է տալիս Աստծուն իրեն աջակցող ուսուցիչների, ընկերների և հարևանների համար, ովքեր քաջալերում են իրեն և հոգ են տանում իր մասին:

* *Ի՞նչ արտաքին աջակցող գործողություններ եք նկատում: Ո՞ւմ կողմից։*
* *Ի՞նչ դրական հատկանիշներ կամ որակներ ունի երեխան:*

**Գայանե, 14 տարեկան.** Ինչպես տանը, այնպես էլ դպրոցում ու համայնքում Գայանեին ներգրավում են որոշումներ ընդունելու գործընթացի մեջ և գնահատում են, երբ նա օգնում է ուրիշներին: Նա իրեն միշտ ապահով է զգում տանը, դպրոցում և իր համայնքում:

* *Ի՞նչ արտաքին աջակցող գործողություններ եք նկատում: Ո՞ւմ կողմից։*
* *Ի՞նչ դրական հատկանիշներ կամ որակներ ունի երեխան:*

**Կարեն, 10 տարեկան.** Կարենը ապրում է մի գյուղում, որտեղ նրա ընտանիքը և դպրոցը, ուր նա հաճախում է, սահմանել են հստակ և հետևողական կանոններ: Նրա ծնողները և ուսուցիչները միշտ խրախուսում են նրան լավ սովորել: Նա սիրում է իր ընտանիքը, ընկերներին և հարևաններին, որոնք նրա համար դրական օրինակ են ծառայում: Նրանք կարծում են, որ Կարենը պատասխանատու պահվածք է ցուցաբերում: Գյուղի բնակիչները ուշադիր են և հետևում են երեխաների վարքագծին։

* *Ի՞նչ արտաքին աջակցող գործողություններ եք նկատում: Ո՞ւմ կողմից։*
* *Ի՞նչ դրական հատկանիշներ կամ որակներ ունի երեխան:*

**Ալեն, 8 տարեկան.** Ալենը սիրում է մասնակցել մաթեմատիկայի օլիմպիադաներին։ Նա պարբերաբար հաճախում է իր դպրոցի տարբեր խմբակների միջոցառումներին: Նա նաև պարբերաբար գնում է եկեղեցի։ Նա սիրում է ժամանակ անցկացնել ծնողների հետ և օգնել նրանց տանը:

* *Ի՞նչ արտաքին աջակցող գործողություններ եք նկատում: Ո՞ւմ կողմից։*
* *Ի՞նչ դրական հատկանիշներ կամ որակներ ունի երեխան:*

**Արմեն, 15 տարեկան.** Արմենը միշտ ձգտում է լավ սովորել դպրոցում: Նա իր տնային առաջադրանքները կատարում է ժամանակին և հաճույքով սովորում է դպրոցում: Նրան դուր են գալիս իր դպրոցի ուսուցիչները։ Նա միշտ մասնակցում է դպրոցի կրթական միջոցառումներին։ Արմենը շաբաթվա օրերի մեծ մասն անցկացնում է իր սիրելի արկածային պատմվածքները կարդալով:

* *Ի՞նչ արտաքին աջակցող գործողություններ եք նկատում: Ո՞ւմ կողմից։*
* *Ի՞նչ դրական հատկանիշներ կամ որակներ ունի երեխան:*

**Արման և Արևիկ, 16 տարեկան.** Սուրենը Արմանի և Արևիկի հայրն է: Նա միշտ ասում է իր երեխաներին, որ օգնեն մյուսներին և միշտ մարդու իրավունքների և արդարության սկզբունքները պահպանեն։ Նա խոսում է երեխաների հետ առողջ ապրելակերպ վարելու կարևորության մասին: Նաև նա խոսում է այն մասին, թե ինչքան կարևոր է պատասխանատվություն կրել անձնական արարքների համար և միշտ ճշմարտությունն ասել, ազնիվ լինել։ Նա լրջորեն խրախուսում է նրանց, որ պաշտպանեն իրենց համոզմունքները:

* *Ի՞նչ արտաքին աջակցող գործողություններ եք նկատում: Ո՞ւմ կողմից։*
* *Ի՞նչ դրական հատկանիշներ կամ որակներ ունի երեխան:*

**Տիգրանուհի, 12 տարեկան.** Տիգրանուհին որոշում ընդունելուց առաջ մտածում է։ Սովորաբար նա շատ գոհ է իր որոշումներից: Նրա համար կարևոր են դիմացինի զգացմունքները։ Երբեմն նա հիասթափություն է ապրում կամ զայրանում է։ Այդ պահերին նա առանձնանում է, որ հանգստանա։ Տիգրանուհին հասկանում է, որ տարբեր համայնքներ ունեն իրենց մշակութային առանձնահատկություններն ու ավանդույթները: Տիգրանուհին մի բարեկամուհի ունի, ով նրան դրդում է վտանգավոր արարքների, բայց Տիգրանուհին միշտ հեռու է մնում և մերժում է նրա առաջարկությունները: Նա ձգտում է խաղաղ կերպով կոնֆլիկտները լուծել:

* *Ի՞նչ արտաքին աջակցող գործողություններ եք նկատում: Ո՞ւմ կողմից։*
* *Ի՞նչ դրական հատկանիշներ կամ որակներ ունի երեխան:*

**Լուսինե, 16 տարեկան.** Լուսինեն զգում է, որ որոշակի ազդեցություն ունի իր կյանքում տեղի ունեցող իրադարձությունների վրա, օրինակ՝ թե ինչպիսի մասնագիտություն կարող է ընտրել իր համար ապագայում: Նա վստահություն ունի իր ուժերի նկատմամբ։ Նա որոշել է իր կյանքի նպատակը և լավատեսորեն է վերաբերվում իր ապագային:

* *Ի՞նչ արտաքին աջակցող գործողություններ եք նկատում: Ո՞ւմ կողմից։*
* *Ի՞նչ դրական հատկանիշներ կամ որակներ ունի երեխան:*

### Բաշխվող նյութ 8. «Ստեղծում ենք ապահով միջավայր»

**Խումբ 1․ «Երեխա» մակարդակ**

Ի՞նչ հնարավորություններ կարող են տրամադրվել երեխաներին մեր դպրոցում՝ օգնելու ուժեղացնել իրենց ներքին զարգացման գործոնները:

**Խումբ 2․ «Ընտանիք» մակարդակ**

Ինչպե՞ս կարող է մեր դպրոցը աջակցել ընտանիքներին/ծնողներին՝ բարելավելու իրենց գիտելիքներն ու հմտությունները, ուժեղացնել ընտանիքների աջակցությունն իրենց երեխաներին:

**Խումբ 3․ «Համայնք» մակարդակ**

Ինչպե՞ս կարող է մեր դպրոցը, համագործակցելով այլ կառույցների և համայնքի այլ դերակատարների հետ (օրինակ՝ համայնքապետարան, եկեղեցի, սոցիալական աշխատողներ, ոստիկանություն, հասարակական կազմակերպություններ և այլն), աջակցել երեխաներին ուժեղացնելու իրենց արտաքին զարգացման գործոնները:

### **Վերապատրաստման դասընթացի արդյունավետության գնահատման հարցաթերթ**

1. **Որքանո՞վ է արդիական դասընթացի թեման և բովանդակությունը դպրոցում հոգեբանական և ֆիզիկական անվտանգության ապահովման համատեքստում։**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Բոլորովին արդիական չէր | 1 | 2 | 3 | 4 | 5 | 6 | 7 | 8 | 9 | 10 | Լիովին արդիական է |

Խնդրում ենք մեկնաբանել պատասխանը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Որքանո՞վ նպաստեց դասընթացը երեխաների իրավունքների պաշտպանության համակարգի, բուլինգի և բռնության կանխարգելման մեխանիզմների վերաբերյալ Ձեր հմտությունների կատարելագործմանը։**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Բոլորովին չի նպաստել | 1 | 2 | 3 | 4 | 5 | 6 | 7 | 8 | 9 | 10 | Լիովին նպաստել է |

Խնդրում ենք մեկնաբանել պատասխանը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Որքանո՞վ է արդյունավետ կազմակերպվել և իրականացվել դասընթացը։**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Բոլորովին արդյունավետ չէր | 1 | 2 | 3 | 4 | 5 | 6 | 7 | 8 | 9 | 10 | Լիովին արդյունավետ էր |

Խնդրում ենք մեկնաբանել պատասխանը \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## Ուսումնական նյութ

***«ՖԻԶԻԿԱԿԱՆ ԵՎ ՀՈԳԵԲԱՆԱԿԱՆ ԱՆՎՏԱՆԳ ՄԻՋԱՎԱՅՐ ՀԱՆՐԱԿՐԹԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅՈՒՆՆԵՐՈՒՄ»***

Դպրոցի դերն է ապահովել համապատասխան կրթություն բոլոր սովորողների համար: Այս նպատակին հասնելու համար էական պայման է անվտանգ, ապահով ուսումնական միջավայրը: Անվտանգ դպրոցական միջավայր ասելով հասկանում ենք այնպիսի միջավայր, որտեղ բոլոր սովորողներն ու ուսուցիչները ներգրավված են կրթական գործընթացում, բոլորը հավասար են և չկա խտրական վերաբերմունք, բոլորը հետևում են դպրոցի կանոնակարգին, իսկ խախտումների դեպքում դպրոցը հետևողական է և կիրառվում են արդարացի մեխանիզմեր: Անվտանգ միջավայրը բացառում է ցանկացած բացասական վարքագիծ, բռնություն, ահաբեկում:

Դպրոցի անվտանգ միջավայր ասելով հասկանում ենք ինչպես ֆիզիկական, այնպես էլ սոցիալ-հոգեբանական անվտանգությունը:

***ՖԻԶԻԿԱԿԱՆ ՄԻՋԱՎԱՅՐԻ ԱՆՎՏԱՆԳՈՒԹՅՈՒՆ***

Ուսումնական հաստատության հասանելիության և մատչելիության մասին խոսելիս պետք է նկատի ունենալ անվտանգության, հարմարավետության և նպատակահարմարության ներդաշնակությունը: Ուսումնական հաստատության ֆիզիկական միջավայրը դիտարկելիս ուշադրություն է դարձվում ֆիզիկական անվտանգությունն ապահովող միջոցներին և ֆիզիկական միջավայրի հարմարեցումներին, որոնց առկայությունը հնարավորություն է տալիս սովորողներին ներգրավվել և մասնակցություն ցուցաբերել դպրոցական կյանքին, ինչպես նաև ապահովում է դպրոցական համայնքի անվտանգությունը: Ուսումնական հաստատության ֆիզիկական միջավայր ասելով հասկանում ենք դպրոցի շենք, շրջակայք/բակային տարածք, դասասենյակներ, դպրոցական ճաշարան, սանհանգույցներ, միջանցքներ, մարզադահլիճ, հանդիսությունների սրահ:

Յուրաքանչյուր ուսումնական հաստատության ֆիզիկական միջավայրի անվտանգության վերաբերյալ խոսելիս առաջնահերթ ուշադրություն է դարձվում խոչընդոտներից զերծ բակային տարածքին, անցուղիներին և թեքահարթակներին, հաստատության մուտքին, միջանցքների, դասասենյակների, սանհանգույցների կառուցվածքին, գույքի, սարքավորումների դասավորությանը, տարածքների լուսավորոոթյանը և գունային պահանջների ապահովմանը հնարավոր վտանգներից և անհարմարություններից խուսափելու համար:

1. ***Դպրոցի մուտք***

Դպրոցի մասին առաջին տպավորությունը ծնողների, երեխաների և այլ այցելուների մոտ ձևավորվում է հենց մուտքից և հարակից տարածքից: Այդ իսկ պատճառով ուսումնական հաստատության հասանելիության և մատչելիության մասին խոսելիս պետք է նկատի ունենալ անվտանգության, հարմարավետության և նպատակահարմարության ներդաշնակությունը:

Յուրաքանչյուր հաստատության մուտք սովորաբար հստակ տարբերվում է շենքի մնացած մասերից ճարտարապետական ընդգծված առանձնահատկություններով: Ուսումնական հաստատության մուտքը պետք է լինի հյուրընկալ, արտացոլի դպրոցի «բնավորությունը» և ողջունի բոլորին: Մուտքի տարածքն իր դասավորությամբ պետք է օգնի սովորողներին հանգիստ ներս մտնել: Դեպի մուտքը տանող մայթի, արահետների կամ նախասրահի մակերևույթի կառուցվածքի փոփոխությունը կարող է հուշել մուտքի գտնվելու վայրը, ինչը հատկապես կիրառելի է տեսողության խանգարումներ ունեցող անձանց համար: Կարելի է օգտագործել նաև զգայական այնպիսի ազդանշաններ, ինչպիսիք են ձայնային ազդանշանները փոքրիկ շատրվանների կամ հոտառական ազդանշանները` բուրավետ բույսերի տեսքով:

Դպրոցի բոլոր մուտքերը, անկախ նրանից՝ հիմնական մուտքն է, թե ոչ, պետք է նախագծել համընդհանուր դիզայնի սկզբունքներին համապատասխան: Այն դեպքերում, երբ Դպրոցի շենքերի ճարտարապետական լուծումներն ի սկզբանե հիմնված չեն եղել համընդհանուր դիզայնի սկզբունքների վրա, անհրաժեշտ է դպրոցի տարածքի բարելավման կամ փոփոխությունների ծրագրերում և նախագծերում նախատեսել ինչպես արտաքին, այնպես էլ ներքին փոփոխություններ: Արտաքին փոփոխությունները կարող են ներառել, օրինակ՝ աստիճանների, թեքահարթակների կամ հարթակ-վերելակների տեղադրումը: Այնուամենայնիվ, եթե ընդհանուր մուտքը շարունակում է անհասանելի մնալ, կարելի է օգտվել հասանելի վայրում գտնվող այլընտրանքային տարբերակից: Նման դեպքերում ցանկացած այլընտրանքային մուտք պետք է լինի նույնքան ազատ և հստակ փակցված ցուցանակներով, որքան հիմնական մուտքը, և պետք է հասանելի լինի բոլորի համար:

Բոլոր մուտքի դռներից դուրս պետք է լինի բավարար տարածք, որպեսզի հաշմանդամություն ունեցող անձը կարողանա մանևրել, հասկանալ մուտք գործելու համակարգերը: Հաստատությունից դուրս գալուց հետո շատ հաճախ մարդիկ կանգ են առնում մուտքի մոտ՝ վերարկուի կոճակները կոճկելու կամ հովանոցը բացելու համար, այդ իսկ պատճառով անհրաժեշտ է ունենալ բավարար տարածք՝ մարդկանց ազատ տեղաշարժը չխոչընդոտելու համար:

Դպրոցի մուտքի դռները պետք է լինեն ավելի խորը բացվող՝ բախման վտանգից խուսափելու համար: Եթե մուտքի դռները բացվում են դեպի դուրս, ապա պետք է տեղադրված լինեն այնպես, որ դրանց բացվելուց որևէ մեկը չսայթաքի կամ չընկնի: Մի քանի դռների օգտագործումը հնարավորություն կտա մարդկանց՝ ընտրել ամենահարմար տարբերակը ներս մտնելու համար: Յուրաքանչյուր մուտքի հասանելի շեմը պետք է հավասար լինի հատակի բարձրությանը: Այնուամենայնիվ, եթե բարձրացված շեմն անխուսափելի է դպրոցի կառուցվածքային կամ այլ պատճառներով, ապա այն պետք է 10մմ-ից բարձր չլինի, իսկ 5մմ-ը գերազանցող ցանկացած ելուստ պետք է լինի թեք կամ կլորացված:

1. ***Անցուղիներ և թեքահարթակներ***

Դպրոցի բակից մինչև գլխավոր կամ այլընտրանքային մուտքեր տանող անցուղիները և արահետները պետք է զերծ լինեն խոչընդոտներից: Նման դեպքերում պետք է հաշվի առնել ոչ միայն գետնին առկա արգելքները, այլև գլխավերևում գտնվող հնարավոր վտանգները, ինչպես օրինակ` լուսավորությունը, ցուցանակները, ծառերի ճյուղերն ու սաղարթները և այլն: Նման դեպքերում պետք է պահպանել 203սմ-ից ոչ պակաս բարձրություն գետնի մակերեսից: Շենքի մուտքը պետք է պատրաստված լինի չսայթաքող կոշտ նյութից և լավ լուսավորված (World Disability Foundation):

Եթե դպրոցի հասանելի մուտքը գլխավոր մուտքը չէ, ապա դեպի հասանելի այլընտրանքային մուտք տանող ճանապարհը ողջ երկայնքով պետք է գծանշել՝ որպես առանց արգելքների ուղի, և տեղադրել ուղղորդող ցուցանակներ: Հաստատության մուտքերի դիմաց պետք է նախատեսել բավարար տարածք` անվասայլակով, քայլակով կամ օժանդակ այլ սարքավորումներով տեղաշարժվելու դեպքում մանևրելու հնարավորություն ապահովելու համար:

1. ***Ցանկապատ/սահման***

Նախագծելիս պետք է հաշվի առնել դպրոցի շուրջ ցանկապատի/սահմանի պահանջներն ու տեսակը: Գյուղական տարածքների դպրոցների մեծ մասն առանձնացված է համայնքից կամ գյուղից: Ահա թե ինչու սահմանը և դարպասն անհրաժեշտ են, որպեսզի արտադպրոցական ժամերին հնարավոր լինի պահպանել գույքը։ Սահմանային պատը կպահպանի դպրոցի այգին գողությունից և կսահմանափակի կենդանիների մուտքը։ Դպրոցներից մի քանիսը գտնվում են գլխավոր ճանապարհի մոտ, և նման դեպքերում սահմանային պատը կարևոր է դպրոցի ժամերին երեխաներին ճանապարհատրանսպորտային պատահարներից պաշտպանելու համար: Սահմանային պատը պետք է ունենա բավարար բարձրություն, որպեսզի ոչ ոք չկարողանա անցնել դրա վրայով: Այն պետք է ունենա առնվազն 2-3 դարպաս՝ արտակարգ իրավիճակների դեպքում ազատ, հարմար և արագ ելք ապահովելու համար: Այնուամենայնիվ, կողմնակի անձանց մուտքը պետք է թույլատրվի միայն մեկ դարպասի միջով, որը պետք է հսկեն պահակները։

1. ***Խաղահրապարակ***

Դպրոցի խաղահրապարակը կաևոր է երեխաների ֆիզիկական բարեկեցության համար: Դպրոցները տարածքում պետք է ունենան խաղահրապարակ և կանոնավոր կերպով պահպանեն այն: Քանի որ ամեն շաբաթ յուրաքանչյուր դասարանի համար կան խաղերի համար նախատեսված ժամեր, Ֆիզիկական կուլտուրայի ուսուցիչը պետք է հետևի դասաժամի կանոնակարգը և վերահսկի երեխաների ֆիզիկական գործունեությունը: Դպրոցում պետք է լինի առաջին բուժօգնություն, իսկ բոլոր ուսուցիչները և ղեկավար կազմը պետք է կարողանա օգտագործել այն:

1. ***Դպրոցի շենք և տարածք***

Շատ ուղեցույցներ առաջարկում են քայլեր, ըստ որոնք կարելի է դպրոցի շենքը դարձնել անվտանգ երեխաների համար: Կարևոր է ուշադրություն դարձնել հետևյալին՝

* շինությունը պետք է լինի կայուն, անվտանգ, եղանակային պայմաններից պաշտպանված, ինչպես նաև ունենա արտակարգ իրավիճակների համար անհրաժեշտ ելք
* եթե շինությունը բազմահարկ է, տարրական դասարանները պետք է լինեն առաջին հարկում
* նոր շինություն կառուցելի, պետք է հետևել շինարարական նորմերին
* նոր դպրոցի շենք կառուցելիս պետք է ապահովել համապատասխան օդափոխություն և լուսավորություն
* պետք է կանոնավոր ընդմիջումներով իրականացնել անվտանգության աուդիտ բոլոր «գոյություն ունեցող» շինություններում և համապատասխան քայլեր ձեռնարկել ռիսկերը մեղմելու համար
* երկարաժամկետ հեռանկարում բոլոր դպրոցների շենքերը պետք է ունենան սեյսմակայուն կառույցներ:

**Միջանցքներ**

Միջանցքներում տեղաշարժվելը պետք է լինի անխոչընդոտ բոլոր սովորողների համար, քանի որ սովորողները միջանցքի անցումներով ոչ միայն դասասենյակից դասասենյակ են տեղափոխվում, այլև դասամիջոցների հիմնական մասն անցկացնում են այնտեղ: Գոյություն ունեն հստակ սահմանված չափանիշներ, որոնց պետք է համապատասխանեն ուսումնական հաստատության միջանցքները:

Միջանցքների դասավորությունը և դիզայնը պետք է օգնեն հեշտությամբ կողմնորոշվել, ճանապարհ գտնել և շարժվել շենքի ներսում: Պետք է խուսափել երկար միջանցքներից: Միջանցքների կառուցվածքը պետք է լինի պարզ հաշմանդամություն կամ կրթության առանձնահատուկ պայմանների կարիք ունեցող սովորողների, ինչպես նաև` առաջին անգամ դպրոց այցելողների համար: Իդեալական միջանցքներում աստիճաններ և թեքահարթակներ չկան, իսկ հատակը հարթ է: Իհարկե, հիմնականում հնարավոր չէ միջանցքներն ամբողջովին կառուցել նշված սկզբունքով: Այս դեպքում դպրոցները պետք է ապահովեն աստիճանների, թեքահարթակների, վերելակների և դրանց արդյունավետ կիրառելիության համարժեք համակցություն, որպեսզի բոլորը կարողանան հեշտությամբ շրջել դպրոցում` առանց ավելորդ ժամանակ վատնելու:

Տարրական դասարաններում աշակերտներն իրենց դպրոցական օրվա ժամանակի մեծ մասն անցկացնում են մեկ դասարանում: Այնուամենայնիվ, միջնակարգ դպրոցներում աշակերտները ստիպված են տեղաշարժվել ընդհանուր և մասնագիտացված տարբեր դասասենյակների միջև, ուստի անհրաժեշտ է ուշադիր դիտարկել տեղաշարժի հեշտությունն ու հարմարավետությունը և նվազագույնի հասցնել անցուղիների հեռավորությունները: Միջանցքներն ու անցումները պետք է լինեն բավականաչափ լայն և հարմար անվասայլակ, քայլակ կամ օժանդակ այլ սարքավորումներ օգտագործող սովորողների համար: Միջանցքները պետք է ունենան 150-180սմ լայնություն և լուսավորված լինեն ամբողջ տարածքում (UNICEF, 2014): Անցումներն ու աստիճանները ևս պետք է լավ լուսավորված լինեն: Անհրաժեշտ են թեքահարթակներ բոլոր այն դեպքերում, երբ կտրուկ փոխվում է հատակի բարձրությունը:

Հաստատության ներսում պետք է հնարավորինս բացառել շեմերի առկայությունը: Եթե բարձրացված շեմն անխուսափելի է կառուցվածքային կամ այլ պատճառներով, ապա այն չպետք է գերազանցի 10մմ-ը, իսկ 5մմ-ը գերազանցող ցանկացած ելուստ պետք է լինի թեք կամ կլորացված: Անվասայլակով տեղաշարժվող կամ շարժունակության դժվարություններ ունեցող սովորողների՝ հարկից հարկ հեշտությամբ տեղափոխվելն ապահովելու համար պետք է ունենալ թեքահարթակներ, հարթակ-վերելակներ, իսկ հնարավորության դեպքում՝ վերելակ:

Միջանցքների պատերին խորհուրդ է տրվում ունենալ գունավոր վահանակներ, որոնց վրա կարող են լինել ցուցանակներ և արտացոլող էկրաններ՝ տարածքում ազատ կողմնորոշվելու համար: Միջանցքներում առկա ապակեպատ դռների և էկրանների ապակու վրա պետք է լինեն գծանշումներ (McKevitt, 2012):

Միջանցքում տեղադրված իրերը կարող են պոտենցիալ վտանգ ներկայացնել: Օրինակ` չօգտագործվող կահույքը, բույսերը, պահարանները կարող են խոչընդոտել հատկապես շարժունակության միջոցներից օգտվողների տեղաշարժը: Պատուհանները, որոնք բացվում են դեպի միջանցք, վտանգ են ներկայացնում տեսողության խանգարումներ ունեցող սովորողների համար, քանի որ դրանք չեն հայտնաբերվում սպիտակ ձեռնափայտերով: Այդ իսկ պատճառով հարկ է խուսափել միջանցքներում դրանց առկայությունից: Պահարանները, կահույքը, այլ դեկորատիվ ամրացումները պատից 100մմ-ից ավելի դուրս չպետք է լինեն (McKevitt, 2012):

**Դռներ**

Հիմնական մուտքը կարող է ունենալ մեկ կամ երկու բացվող դուռ: Երկու դռների առկայության դեպքում մուտքը պետք է ունենա ոչ պակաս, քան 150սմ լայնություն, իսկ մեկ դռան դեպքում` ոչ պակաս, քան 90սմ (նկար 2): Եթե դռներն ունեն շեմ, ապա դրանք պետք է 10մմ-ից բարձր չլինեն, իսկ 5մմ-ը գերազանցող ցանկացած ելուստ պետք է լինի թեք կամ կլորացված: Յուրաքանչյուր մուտք պետք է ապահովի բավարար տարածք անվասայլակով մանևրելու համար: Եթե ​​մուտք գործելու համար պահանջվում է 180° շրջադարձ կատարել, ապա մանևրելու համար պետք է ապահովել ոչ պակաս, քան 150X200սմ տարածք (նկար 3): Ուսումնական հաստատությունների շենքերը, բացի հիմնական մուտքից, պետք է ունենան առնվազն մեկ այլընտրանքային մուտք, և բոլորն էլ պետք է ապահովեն հասանելիություն: Ուղիները, որոնք տանում են դեպի շենքի մուտքերը, պետք է ունենան առնվազն 92սմ լայնություն, իսկ առկա թեքահարթակի թեքությունը չպետք է գերազանցի 8%-ը (5°): Թեքահարթակի մակերեսը պետք է լինի կոշտ և չսայթաքող: Դրանք պետք է նախագծված լինեն այնպես, որ կանխվի ջրի և/կամ ձյան կուտակումը: Բոլոր այն դեպքերում, երբ թեքահարթակի ամենաբարձր կետը գերազանցում է 15սմ-ը, թեքահարթակների երկու կողմերում անհրաժեշտ է տեղադրել ճաղաշարեր կամ արգելապատ: Այն դեպքերում, երբ թեքահարթակը մի կողմով հարում է շենքի պատին, այդ կողմում ճաղաշարի փոխարեն պետք է տեղադրված լինեն բռնաձողեր: Ճաղաշարի բարձրությունը թեքահարթակի մակերեսից պետք է լինի 70-90սմ: Լիարժեք անվտանգություն ապահովելու համար թեքահարթակների կողքին պետք է ունենալ առնվազն 5սմ բարձրությամբ կողային պատնեշներ (World Disability Foundation):

Դռները, որոնք էլեկտրական չեն, չպետք է պահանջեն մեծ ուժ դրանք բացելու համար: Ավտոմատ բացվող դռները պետք է փակվեն 20 վայրկյան ուշացումով, որպեսզի հաշմանդամություն ունեցող մարդիկ և տարեցներն անհրաժեշտ ժամանակ ունենան հաստատություն մտնելիս կամ դուրս գալիս: Պտտվող դռներից պետք է խուսափել, եթե դրանք բավականաչափ մեծ չեն սայլակ տեղավորելու համար, և եթե կա դրա պտտման արագությունը դանդաղեցնելու միջոց (World Disability Foundation):

Ավտոմատ բացվող դռները կարող են աշխատել գետնին տեղադրված սենսորների, շարժման սենսորների կամ ձեռքով սեղմվող կոճակների միջոցով: Սենսորները պետք է լինեն բավականաչափ զգայուն, որպեսզի արագ և ճիշտ ժամանակին ակտիվանան: Եթե դռները էլեկտրական են և բացվում են կոճակի սեղմամբ, ապա դրանք պետք է տեղադրվեն դռան սողնակային մասում` 60-100սմ հեռավորության վրա (World Disability Foundation)։

**Աստիճաններ**

Յուրաքանչյուր սովորող, աշխատակից և նույնիսկ այցելու պետք է իրեն ապահով և հարմարավետ զգա դպրոցում` առանց հատուկ աջակցության:

Աստիճանները հատակի տարբեր մակարդակների միջև անցում ապահովելու ամենատարածված միջոցն են, և կարևոր է, որ դրանք նախագծված ու կառուցված լինեն այնպես, որ ապահովեն բոլորի անվտանգությունը նույնիսկ արտակարգ իրավիճակների դեպքում: Դրանք պետք է լինեն հստակ տեսանելի և հեշտ ճանաչելի: Աստիճանը սանդուղքի հիմնական տարրն է մեկ քայլ բարձրանալու կամ իջնելու համար: Աստիճանով սահմանվում է քայլի բարձրությունը և սանդուղքի կառուցվածքը։ Աստիճանների տեղադրման չափանիշները սահմանվում են շինարարական նորմերի և հատուկ կանոնակարգերի միջոցով։ Սանդուղքը պետք է լինի ապահով և լավ լուսավորված: Աստիճաններին պետք է նախորդի շոշափելի խորդուբորդություն և գունային հակադրություն ունեցող 60սմ լայնությամբ շերտ, ինչը տեսողության խնդիրներ ունեցող անձանց կհուշի աստիճանների սկիզբը և ավարտը (World Disability Foundation):

Աստիճանների բռնակները և ճաղաշարերը պետք է սկսվեն և շարունակվեն առաջին և վերջին աստիճաններից առնվազն 45սմ հեռավորության վրա: Աստիճանների սկիզբը պետք է ունենա 120սմ երկարությամբ շոշափելի ծածկով մակերես (World Disability Foundation): Յուրաքանչյուր աստիճան պետք է ունենա գունային բարձր հակադրությամբ 30մմ-անոց չսայթաքող եզրաշերտ (նկար 8)՝ կանխելու համար տեսողության խանգարումներ ունեցող անձանց սայթաքելու հավանականությունը (World Disability Foundation):

Վթարային սանդուղքները ևս պետք է համապատասխանեն վերը նշված չափանիշներին: Ցանկալի չէ ուսումնական հաստատությունում ունենալ պարուրաձև սանդուղքներ և կոնաձև քայլքով աստիճաններ, քանի որ սայթաքումների հավանականությունն այս դեպքում ավելի մեծ է:

**Ճաղաշար և բազրիք**

Սանդուղքների և թեքահարթակների կողքից կառուցված ճաղաշարերը կամ արգելապատերը ստեղծում են անվտանգ տարածք` նվազագույնի հասցնելով բարձրությունից ընկնելու հավանականությունը: Բազրիքը սանդուղքների, պատշգամբների, կամուրջների ճաղաշարերի վրա ձգվող հորիզոնական շինվածք է, որը տեղադրվում է աստիճանների երկու կողմերին` ձգվելով առաջին աստիճանից մինչև վերջինը: Ճաղաշարերի, արգելապատերի և բազրիքների բարձրությունն աստիճանների մակերևույթից պետք է լինի 70-90սմ-ի սահմաններում: Բազրիքների բռնաձողերը սանդուղքի ներքին կողմից պետք է լինեն չընդհատվող ամբողջ բարձրությամբ։ Բռնաձողերի ավարտվող մասերը պետք է լինեն սանդղաբազուկից կամ թեքահարթակի թեք մասից 30սմ երկար։ Այն դեպքում, երբ սանդուղքի լայնությունը 250սմ-ից մեծ է, ապա հարկավոր է նախատեսել լրացուցիչ բաժանիչ բռնաձողեր: Սա կապահովի անվտանգությունը, հատկապես, այն դեպքերում, երբ աստիճաններից օգտվում են մեծ թվով մարդիկ (ՀՀՇՆ IV-11.07.01-2006):

**Վերելակ**

Վերելակը, ընդհանուր առմամբ, շենքի մեջ հարկերով տեղաշարժումն ապահովող ամենահարմար մեթոդն է այն մարդկանց համար, ովքեր չեն կարող կամ չեն նախընտրում օգտվել աստիճաններից: Վերելակները պետք է ունենան համընդհանուր ձևավորում, լինեն ավելի արագ և միաժամանակ տեղափոխեն ավելի շատ մարդկանց, քան հարթակ-վերելակները: Վերելակները կարող են նախագծվել ըստ «տարհանման վերելակների» չափանիշների: Սա նշանակում է, որ վերելակը կարող է օգտագործվել հրդեհի, երկրաշարժերի կամ այլ արտակարգ իրավիճակների դեպքում` շենքից մարդկանց տարհանումն առավել արագ և անխոչընդոտ իրականացնելու համար: Հաստատության ներսում` մուտքի, հարկից հարկ անցումների կամ առանցքային այլ տարածքների մոտ պետք է տեղադրված լինեն դեպի վերելակ ուղղորդող նշաններ։ Նշանները կամ ցուցանակները պետք է ներառեն հասանելի մուտքի միջազգային նշանը:

Եթե վերելակները չեն համապատասխանում համընդհանուր ձևավորման չափանիշներին, ապա պետք է ապահովել այլընտրանքային մեխանիզմներ հաշմանդամություն ունեցող անձանց տեղաշարժման համար:

**Ցուցանակներ և նշաններ**

Ցուցանակների և նշանների հիմնական նպատակը մարդկանց պարզ ձևաչափով տեղեկություն հաղորդելն է` տեղանքում արագ և անվտանգ կողմնորոշվելու համար: Դրանք մատնանշում են վայրերը, ճանապարհները, շինությունների ներսում առկա տարբեր սենյակները, հասանելի ծառայությունները կամ այլ առանձնահատկություններ: Ցուցանակներն ու նշանները կարևոր են բոլորի համար: Դրանց բացակայությունը կարող է շփոթեցնել և ապակողմնորոշել մարդկանց:

Ցուցանակները և նշաններն ըստ իրենց գործառնականության, պայմանականորեն կարելի է բաժանել երեք հիմնական խմբերի (Royal New Zealand foundation of the blind, 2013).

1. տեղեկատվական, որոնք իրազեկում են որևէ օբյեկտի կամ ծառայության առկայության մասին,
2. ուղղորդող, որոնք օգնում են մի կետից մեկ այլ կետ հասնելու ճանապարհին (ուղղորդող են համարվում նաև շենքի հատակագծերը, մոդելները, քարտեզները, տարհանման պլանները և այլն) (նկար 13, 14),
3. տեղային, որոնք նախատեսված են օբյեկտի կոնկրետ տեղը նույնականացնելու համար:

Դպրոցական միջավայրում նման ցուցանակների և նշանների առկայությունն օգտակար է կրթության գործընթացում ներգրավված բոլոր օղակների և դպրոցի տարածք մուտք գործող յուրաքանչյուր անձի համար: Երբ խոսքը վերաբերում է երեխաներին, հարկ է նշել, որ ցուցանակների և նշանների առկայությունը հնարավորություն է տալիս նրանց լինել առավել ինքնուրույն: Հատկապես կրթության առանձնահատուկ պայմանների կարիք կամ հաշմանդամություն ունեցող երեխաների համար դրանք խիստ անհրաժեշտ են` դպրոցական միջավայրում կողմնորոշվելու և հնարավորինս ինքնուրույն տեղաշարժվելու համար: Հաշվի առնելով այս հանգամանքը, դպրոցի տարածքում անհրաժեշտ է ունենալ այնպիսի մատչելի ցուցանակներ և նշաններ, որոնք հասանելի կլինեն բոլոր երեխաների համար:

Գոյություն ունեն փորձարկված և հաստատված միջազգային չափանիշներ, որոնց հետևելու պարագայում մենք կարող ենք ստեղծել և կիրառել առավել մատչելի և բոլորին հասանելի ցուցանակներ ու նշաններ: Նշանները պետք է տեղադրվեն այնպես, որ մարդիկ կարողանան դրանք հստակ տեսնել նստած դիրքից, քայլելիս և կանգնած վիճակում: Դրանք պետք է տեղադրված լինեն դռան սողնակի կողմում` փեղկից 5-10սմ հեռավորության վրա և հատակի ծածկույթից 120-160սմ բարձրության վրա։ Մատչելիության չափանիշներին համապատասխանելու համար անհրաժեշտ է որպեսզի դպրոցի տարածքում առկա լինեն ինչպես գրավոր, այնպես էլ պատկերագրերով ցուցանակներ և նշաններ: Առավել մատչելի է, երբ դրանք պարունակում են բրայլյան գիր, ուռուցիկ տառատեսակով տպագիր և պատկերագիր տարբերակներ, որոնք հաղորդում են նույն տեղեկատվությունը, հստակ են և միանշանակ: Ցուցանակների տեքստը պետք է լինի կարճ և պարզ, ցանկալի չէ հապավումների կիրառությունը (Royal New Zealand foundation of the blind, 2013):

1. ***Դասասենյակներ և այլ ուսումնական տարածքներ***

Դպրոցի շենքում կան բազմապիսի ենթակառուցվածքներ, ինչպես օրինակ դասասենյակները, լաբորատորիաները, մարզադահլիճը, հանդիսությունների դահլիճը, ճաշարանը և այլն, որոնցից կրթության ողջ ընթացքում անընդհատ օգտվում են բոլոր երեխաները` իրականացնելով որոշակի աշխատանքներ և գործողություններ: Այդ իսկ պատճառով բոլոր այդ տարածքների մատչելիության և հարմարավետության ապահովումն առաջնահերթ խնդիր է:

Դասասենյակները հանդիսանում են դպրոցների շենքերի հիմնական մասը զբաղեցնող` առարկայական ծրագրերի իրականացման համար նախատեսված տարածքներ: Կարևոր է, որպեսզի յուրաքանչյուր սովորող կարողանա ազատ տեղաշարժվել դասասենյակում` հասանելիություն ունենալով պահարաններում տեղադրված բոլոր անհրաժեշտ դիդակտիկ պարագաներին, սարքերին, դասասենյակում առկա վարդակներին, գրատախտակին և այլն: Խոսելով դասասենյակների հասանելիությունից և մատչելիությունից՝ պետք է հաշվի առնել դասասենյակների մակերեսի արդյունավետ օգտագործումը, ներսում առկա գույքի դասավորվածությունը և կիրառման տեսանկյունից դրանց հարմարավետությունը, բնական և արհեստական լուսավորումը, դասասենյակի ակուստիկան և ֆոնային աղմուկի առկայությունը:

Հիգիենան պահպանելու համար դասասենյակները պետք է պարբերաբար սպիտակեցվեն և պարբերաբար մաքրվեն փոշուց: Պատուհանները պետք է ապահով լինեն՝ առանց ապակիների կամ թույլ ամրացումների

**Գույքի դասավորվածություն**

Առավել հարմարավետ և մատչելի դասասենյակներ ունենալու համար կարևոր է ոչ միայն դրանց մակերեսի մեծությունը, այլև գրագետ կահավորումը: Հաճախ նույնիսկ մեծ մակերես ունեցող դասասենյակների ոչ ճիշտ կահավորումը ստեղծում է արհեստական խոչընդոտներ: Դասասենյակների կահավորումն իրականացնելիս պետք է հնարավորինս խուսափել այն ավելորդ գույքով ծանրաբեռնելուց` հատկապես մուտքի դռան մոտ անհրաժեշտ է հաշվի առնել հասանելի մակերեսը, տվյալ դասասենյակում սովորողների կարիքները և առանձնահատկությունները: Անվասայլակ, քայլակ, տեղաշարժման համար նախատեսված այլ աջակցող սարքեր օգտագործող սովորողների անխոչընդոտ և ինքնուրույն տեղաշարժման համար դասասենյակում անհրաժեշտ է ապահովել առնվազն 90սմ հեռավորություն աշակերտական սեղանների շարքերի, աշակերտական սեղանների և պահարանների կամ առկա այլ գույքի միջև: Բոլոր այն հատվածներում, որտեղ կարող է առաջանալ 90˚-180˚ շրջադարձ կատարելու անհրաժեշտություն, ըստ ՀՀ քաղաքաշինության նախարարի N263-Ն հրամանի, պետք է ապահովել 140սմ ազատ տարածք (նկար 19), իսկ ըստ միջազգային որոշ նորմերի` նվազագույնը 150սմ լայնությամբ և 200սմ երկարությամբ ազատ տարածք (նկար 18) (World Disability Foundatio):

Ստեղծելով տվյալ դասասենյակի և դասարանի համար գույքի դասավորվածության առավել հարմարավետ տարբերակը՝ պետք է խուսափել հետագայում հաճախակի փոփոխություններ իրականացնելուց, քանի որ դա կարող է ավելորդ դժվարություններ ստեղծել տեսողության խանգարումներ ունեցող սովորողների համար:

**Լուսավորություն**

Դասասենյակների լուսավորությունը զգալի ազդեցություն է ունենում սովորողների ուշադրության կենտրոնացման և աշխատունակության մակարդակի վրա: Սովորողների աշխատանքային տեղերն անհրաժեշտ է դասավորել այնպես, որպեսզի ապահովվի ձախակողմյան բնական լուսավորություն: Բնական լուսավորման պարագայում սովորողների սեղանների աշխատանքային մակերեսները պետք է պաշտպանված լինեն արևի ուղղակի ճառագայթներից, քանի որ սպիտակ թղթի վրա արտացոլված արևի լույսից աչքերը լարվում են և շուտ հոգնում: Իհարկե բնական լուսավորումը կարևոր գործոն է բոլոր դպրոցներում, սակայն արհեստական, լուսավորման կարգավորվող համակարգերի առկայությունը դասասենյակներում մեծ առավելություն է, քանի որ դրանք հնարավորություն են տալիս բարձրացնել կամ իջեցնել լուսավորության մակարդակը դասարանի որոշ հատվածներում` հաշվի առնելով սովորողների կարիքները: Հատկապես տեսողության խանգարումներ ունեցող սովորողների համար լուսավորության այս տարբերակը արդյունավետ է, քանի որ շատ դեպքերում, կախված նաև առաջադրանքի տեսակից, նրանք կարող են լրացուցիչ լուսավորման կարիք ունենալ:

1. ***Սանհանգույցներ/զուգարաններ***

Գաղտնիք չէ, որ մաքուր ջուրն ու անհրաժեշտ սանիտարահիգիենիկ պայմանների առկայությունը երեխաների առողջության պահպանման գրավականն են: Բացի այդ, նշված պարագաների հասանելիությունը նպաստում է երեխաների մոտ առողջ ապրելակերպի վերաբերյալ տարրական գիտելիքների և հմտությունների ձևավորմանը: Ուստի, բոլոր ուսումնական հաստատությունները պետք է ապահովեն մատչելի ֆիզիկական միջավայր սանհանգույցի տարածքում: Հասանելիություն և մատչելիություն բոլորի համար հնարավոր է ապահովել, եթե գործողությունների հիմքում ընկած են **համընդհանուր դիզայնի** սկզբունքները: Այս հայեցակարգը ճանաչում և ընդունում է մարդկանց ֆունկցիոնալ կարողությունների բազմազանությունը և խրախուսում է համընդհանուր դիզայնի սկզբունքներով կառուցված և կահավորված շինությունները, որոնք կարող են հասանելի լինել անհատների ավելի լայն շրջանակի համար:

Երեխաների և ուսուցչական անձնակազմի համար պետք է լինեն առանձին, ըստ սեռերի տարանջատված սանհանգույցներ։ Բոլոր սանհանգույցները պետք է ունենան դռներ՝ ապահովելու անվտանգությունն ու գաղտնիությունը: Զուգարանից օգտվելու և ձեռքերը լվանալու համար պետք է լինի հոսող ջուր: Դպրոցներում պետք է լինի օճառ՝ ձեռքերը լվանալու համար:

Սովորողները տարբերվում են իրենց տարիքով, ֆիզիկական կառուցվածքով և գործառնական կարողություններով, ոմանք ունեն ժամանակավոր կամ մշտական հաշմանդամություն, ոմանք՝ կրթության առանձնահատուկ պայմանների կարիք: Այս ամենը կարող է ազդել նրանց ճկունության, տոկունության, տեսողության, լսողության, հավասարակշռության, շարժունակության և այլ կարողությունների ու հմտությունների վրա: Այդուհանդերձ, տարբեր կարողություններ, ուժ և հասակ ունեցող երեխաները պետք է հնարավորություն ունենան հարմարավետ, անվտանգ և որքան հնարավոր է ինքնուրույն օգտվել բոլոր անհրաժեշտ միջոցներից` դպրոցում իրենց կարիքները հոգալու և ինքնորույն գործելու համար (UNICEF, 2014):

Սանհանգույցների և զուգարանների համար սահմանված այնպիսի միջազգային չափանիշները, ինչպիսիք են սանհանգույցի մուտքի և զուգարանների խցիկների դռների և շրջադարձային ազատ տարածքի չափերը, սանտեխնիկական սարքավորումների, հայելիների, կախիչների, դարակների և այլ տարրերի առկայությունն ու դրանց չափերը, ընդհանուր առմամբ վերաբերում են նաև ուսումնական հաստատություններին: Ըստ այդմ, առանձին զուգարաններում պետք է ապահովված լինի առնվազն 140-150սմ տրամագծով շրջանի չափով ազատ տարածք՝ անվասայլակով տեղաշարժվող երեխաներին ազատ շարժվելու և մանևրելու հնարավորություն տալու համար (World Disability Foundation): Զուգարանների բոլոր խցիկները պարտադիր պետք է ունենան կողպվող դռներ անվտանգության և գաղտնիության պահպանման համար:

Միջնակարգ դպրոցում աղջիկների սանհանգույցում պետք է լինի առանձին հանդերձարան՝ անձնական հիգիենային հետևելու համար: Դպրոցները պետք է ունենան թափոնների հեռացման մաքուր և աշխատող մեխանիզմ, իսկ զուգարանները պետք է ամեն օր մաքրվեն։

1. ***Խոհանոց***

Խոհանոցը և պահեստը պետք է լինեն դպրոցի տարածքում: Խոհանոցի շրջակայքը պետք է մաքրվի և պահպանվի պատշաճ հիգիենա։ Խոհանոցի տարածքը պետք է լինի մաքուր, ունենա համապատասխան լուսավորություն և ազատ տարածություն՝ ազատ տեղաշարժվելու համար: Խոհանոցային պարագաները պետք է մաքուր պահել, լվացած և չոր վիճակում։ Խոհանոցում չպետք է լինեն միջատներ։ Անհրաժեշտ է պարբերաբար իրականացնել վնասատուների վերահսկում։ Անհրաժեշտ է նաև ունենալ ջրահեռացման պատշաճ հարմարություններ:

Սա այն ոլորտն է, որտեղ բոլոր դպրոցները պետք է խստորեն հետևեն առողջության, հիգիենայի և անվտանգության չափանիշներին, քանի որ դա անմիջականորեն ազդում է երեխաների առողջության վրա: Կեսօրյա սննդի որակի ապահովումը և սննդի անվտանգության կանոնների պահպանումը պետք է դառնան դպրոցի խոհանոցի սննդի մշակման ընթացակարգերի անբաժան մաս։ Տրամադրվող սնունդը պետք է լինի սննդարար, առանց սննդային հավելումների և պաթոգենների, արհեստական ​​ոչ պարենային գույների, չլինի ախտոտված և պահպանի սննդի անվտանգության ու որակի նորմերը: Սննդի անվտանգությունը ներառում է սննդամթերքի ընտրություն, մշակում, պատրաստում և պահպանում այնպիսի եղանակներով, որոնք կանխում են սննդածին հիվանդությունները և աղտոտումը: Հնարավոր լուրջ առողջական վտանգներից խուսափելու համար անհրաժեշտ է կիրառել ճիշտ գործընթացներ։ Դպրոցները պետք է հետևեն, որ կեսօրյա սնունդը զերծ լինի ցանկացած տեսակի աղտոտումից՝ կենսաբանական, ֆիզիկական և քիմիական։

Դպրոցները պետք է ապահովեն նաև թարմ և սեզոնային սննդամթերքի մատակարարումը։ Տնօրեններն ու դպրոցի կառավարման խորհրդի անդամները պետք է իրականացնեն սննդի կանոնավոր մշտադիտարկում: Խոհարարները պետք է տեղեկացված լինեն սննդի հիգիենիկ մշակման և սննդամթերքի մանրակրկիտ մաքրման մասին (հոսող ջրի տակ) նախքան եփելը, ուտելիքը պատրաստելուց և մատուցելուց առաջ ձեռքերը լվանալ օճառով, կրել պաշտպանիչ պարագաներ, ինչպիսիք են գոգնոցները, գլխարկները, ձեռնոցները և այլն:

Անհրաժեշտ է ձեռքերը լվանալ օճառով մինչ կեսօրվա ճաշը մատուցելը։ Այդ գործընթացը վերահսկվում է ուսուցիչների և աշակերտական խորհրդի անդամների կողմից, ովքեր սովորեցնում են ձեռքերը լվանալու ճիշտ տեխնիկան և վարքագիծը, ներառյալ ափսեների և սկուտեղների մաքրումը մատուցելուց առաջ և ուտելուց հետո:

1. ***Անվտանգ խմելու ջուր***

Դպրոցները պետք է ապահովեն, որ խմելու ջուրը պահվի ծածկված տարաներում, որոնք կանոնավոր կերպով մաքրվում են։ Պետք է լինի պատշաճ ջրահեռացման համակարգ, որպեսզի հնարավոր լինի ջրի վերաօգտագործումը այգում:

Դպրոցների սանհանգույցներում կամ զուգարաններում մատչելի լվացարանների տեղադրումը դեռևս բավարար չէ դրանց հասանելիությունից խոսելու համար: Որոշ դեպքերում հաշմանդամություն կամ կրթության առանձնահատուկ պայմանների կարիք ունեցող երեխաներն օգնության կարիք կունենան ոչ միայն զուգարան հասնելու համար, այլ նաև կարիքները հոգալու, ձեռքերը լվանալու կամ ուղղակի մաքուր ջուր խմելու ընթացքում: Սա նշանակում է, որ հիգիենիկ բոլոր պարագաներն ու սարքավորումները պետք է ընտրված լինեն համընդհանուր դիզայնի սկզբունքներին համապատասխան և հասանելի լինեն բոլոր սովորողներին:

1. ***Ռեսուրս սենյակ***

Ուսումնական հաստատության ռեսուրս-սենյակը ոչ թե վայր է, որտեղ սովորողները որոշակի ժամանակ են անցկացնում, այլ այլընտրանքային միջոց, որով կարելի է խթանել երեխաների արդյունավետ ուսուցումը:

Հաշվի առնելով վերը նշվածը՝ ուսումնական հաստատության ռեսուրս-սենյակը պետք է հնարավորություն տա իրականցնել աշխատանքներ հետևյալ ուղղություններով.

* Մանկավարժահոգեբանական ծառայությունների տրամադրում երեխաներին և նրանց ծնողներին:
* Խորհրդատվության և մեթոդական օգնության տրամադրում ուսուցիչներին և դպրոցի վարչական աշխատողներին՝ անհրաժեշտության դեպքում:
* Կրթության առանձնահատուկ պայմանների կարիք ունեցող երեխաների հետ իրականացվող զարգացնող աշխատանքներում նորագույն տեխնոլոգիաների կիրառման մասին տեղեկատվության տրամադրում:

Այս ծառայությունները պատշաճ կերպով տրամադրելու համար անհրաժեշտ է ունենալ ճիշտ նախագծված, համապատասխան գույքով կահավորված և նյութատեխնիկական ընդգրկուն բազա ունեցող ռեսուրս-սենյակ:

Ռեսուրս-սենյակում պետք է ապահովված լինի ընկերության և հանդուրժողականության մթնոլորտ, որն անհրաժեշտ նախապայման է բոլոր, այդ թվում՝ կրթության առանձնահատուկ պայմանների կարիք ունեցող երեխաների բնականոն զարգացման համար:

Ռեսուրս-սենյակը պետք է ունենա այնքան տարածք, որ այն հնարավոր լինի բաժանել մի քանի գոտիների: Ըստ միջազգային չափանիշների՝ ռեսուրս-սենյակի համար նախատեսվող նվազագույն չափը 25-30քմ է: Ռեսուրս-սենյակի ներքին հարդարման աշխատանքներն իրականացնելիս պետք է ուշադրություն դարձնել գունային լուծումներին և ձայնամեկուսացմանը` ընտրելով համապատասխան նյութեր։ Ռեսուրս սենյակում, ըստ անհրաժեշտության, երեխաներին հնարավորություն է տրվում խաղալ, զարգանալ, սովորել և հանգստանալ նույն վայրում: Ռեսուրս-սենյակը հիմնականում բաժանվում է չորս գոտիների` հանգստի, ուսումնական, շարժողական և մասնագետների աշխատանքի, ինչն իրականացվում է համապատասխան կահավորման միջոցով (Kobayashi & Kuboyama, 2002):

1. ***Ապաստարան***

Ապաստարանների հիմնական նպատակն արտակարգ իրավիճակների (բնական աղետներ, պատերազմ) ժամանակ մարդկանց անվտանգությունն ապահովելն ու ժամանակավոր կացարան տրամադրելն է: Քաղաքացիական պաշտպանության հաստատված ծրագրեր ունեցող շատ երկրներում ապաստարանների կառուցման համապարփակ ծրագիրը՝ պարզագույն թաքստոցների և ապաստարանների առկայությունը համարվում է զանգվածային ոչնչացման զենքի խոցման գործոնների ազդեցությունից, ռադիոակտիվ, քիմիական ու կենսաբանական թունավոր նյութերից, հրդեհներից առաջացող բարձր ջերմաստիճանից քաղաքացիներին պաշտպանելու ամենատեսանելի և արդյունավետ միջոցը: Ավելին, պատերազմական իրավիճակներում ռազմաճակատում գտնվողներն իրենց ավելի հանգիստ և ապահով են զգում՝ իմանալով, որ իրենց մտերիմները տանը կամ դպրոցում պաշտպանված են:

Ապաստարանների առկայության պահանջը փոխում է մեր մոտեցումը ուսումնական հաստատությունների դիզայնի վերաբերյալ (USAID, 2005): Ուսումնական հաստատությունները պետք է ունենան այնպիսի ապաստարաններ, որոնք ոչ միայն անվտանգություն են ապահովում, այլև հարմարավետություն:

Կան ապաստարանների երկու տարբեր տեսակներ` առանձին կառուցված և ներկառուցված, որոնք էլ իրենց հերթին կարող են լինել ստորգետնյա կամ վերգետնյա: Ուսումնական հաստատություններում որպես ապաստարան կարող են ծառայել նկուղային (ստորգետնյա) տարածքները, որոնք համարվում են **ներկառուցված ապաստարաններ** և հանդիսանում հիմնական շենքի նախագծի մաս (նկար 29): Որոշ դեպքերում հաստատությունը կարող է ունենալ որևէ այլ շենքի ներսում կամ կից կառուցված ապաստարան, որը ևս համարվում է նախագծի մի մաս և դասվում **առանձին կառուցված ապաստարանների** շարքին: Այն դեպքերում, երբ հաստատությունը չունի նման տարածքներ, որպես ապաստարան ծառայում են դասարանները, մարզադահլիճները կամ դրանց մի հատվածը: Հարկ է նշել, որ ապաստարանների տեղակայման ընտրության հարցում չի կարող լինել ստանդարտ մոտեցում, քանի որ դա կախված է շինության ամբողջական նախագծից և տվյալ տարածաշրջանում առկա վտանգներից (բնական աղետներ, պատերազմներ և այլն): Ցանկացած դեպքում ապաստարանը պետք է ունենա այնպիսի կառուցվածք, որը թույլ կտա հաստատության անձնակազմին և երեխաներին արագ կողմնորոշվել և հեշտությամբ հասնել ապաստարան: Պետք է հաշվի առնել նաև ապաստարանների ճիշտ օդափոխումը, լուսավորումը, մատչելիությունը, անհրաժեշտ սարքերով և պարագաներով հագեցված լինելը։

***ՀՈԳԵԲԱՆԱԿԱՆ******ԱՆՎՏԱՆԳՈՒԹՅՈՒՆ***

Դպրոցի հոգեբանական անվտանգ միջավայրը ենթադրում է վստահելի կրթական միջավայր, որը հնարավորություն է տալիս սովորողներին ողջ ներուժով մասնակցել և ներգրավվել դպրոցական կյանքին: Խոսելով հոգեբանական անվտանգ միջավայրից՝ պետք է նկատի ունենալ խթանող, աջակցող և անվտանգ միջավայր, որը բացառում է անընդունելի վարքագիծը, բռնությունը և հավասար և արդար պայմաններ է ստեղծում սովորողների կրթության և սոցիալ-հուզական զարգացման համար: Երեխաները լավագույնս սովորում են, երբ իրենց գնահատված և ապահով են զգում. սա այն հիմնական գաղափարն է, որը պետք է ընդունել որպես «նշաձող» և ընդգրկել դպրոցի զարգացման ծրագրում: Այն կարևոր նախապայման է հանդիսանում երեխայի սոցիալական հարաբերությունների, վերաբերմունքի, արժեհամակարգի ձևավորման հարցում: Անվտանգ միջավայրը դասարանում տիրող դրական ու ջերմ մթնոլորտն է, որտեղ յուրաքանչյուր երեխա իրեն ներկայացված, հարգված, գնահատված է զգում, խրախուսվում է, ցանկության դեպքում ազատ արտահայտում է իր դժգոհությունը, մտահոգությունը կամ տեսակետը, որը կարող է նաև տարբերվել մյուսների արտահայտած մտքերից, ազատ արտահայտում է իր հույզերը՝ ինչպես դրական, այնպես էլ բացասական: Սոցիալ-հոգեբանական անվտանգ մթնոլորտում երեխան ոգևորվում է իր հաջողություններից՝ ձգտելով հասնել ավելի բարձր արդյունքների, իսկ անհաջողությունների հանդիպելիս տագնապային կամ սթրեսային իրավիճակներում չի հայտնվում: Նման միջավայրում երեխան իրեն զգում է ապահով, հանգիստ ու հարմարավետ, և սա հանդիսանում է խթան, որպեսզի վերջինս ներգրավվի ուսման մեջ՝ բարձր մասնակցություն ունենալով դպրոցական կյանքին, օգտագործելով իր ողջ ներուժը: Սոցիալ-հոգեբանական անվտանգությունը կարևոր է դպրոցի ողջ համայնքի համար: Սոցիալ-հոգեբանական անվտանգ միջավայր ձևավորելու համար պահանջվում են ջանքեր, և շատ կարևոր է, որ դպրոցի ողջ համայնքը իր աջակցությունը ցուցաբերի այս հարցում: Հոգեբանական անվտանգ միջավայրը ներառում է հետևյալ կարևորագույն բաղադրիչները՝

* Վերաբերմունք
* Հարգանք և վստահություն
* Հավասարություն և արդարություն
* Բազմազանություն և հանդուրժողականություն
* Բռնության բացառում

**Վերաբերմունք.** Դասարանում դրական մթնոլորտ ստեղծելու, շրջապատի նկատմամբ դրական վերաբերմունք ձևավորելու համար թերևս առաջին նախապայմաններից է ուսուցչի վերաբերմունքը ներառականության նկատմամբ։ Նա պետք է լինի այդ գաղափարախոսության կրողը և փոխանցողը։ Ուսուցիչների վերաբերմունքը մեծ ազդեցություն ունի սովորողների վերաբերմունքի ձևավորման վրա, քանի որ ողջ օրվա ընթացքում նրանք հետևում են, թե ինչպես են ուսուցիչները շփվում և համագործակցում միմյանց հետ, որքանով են հարգում և արժևորում յուրաքանչյուրի ներդրումը աշխատանքային արդյունավետ միջավայրի ստեղծման և պահպանման գործընթացում, ինչ վերաբերմունք ունեն և ինչպես են կատարում իրենց ամենօրյա պարտականությունները: Սովորողների մոտ ներառական արժեքների վերաբերյալ վերաբերմունք ձևավորել մեկ օրում իհարկե հնարավոր չէ, այն բարդ և ամենօրյա աշխատանք պահանջող գործընթաց է, որը սակայն կայուն և մնայուն արժեք է ողջ կյանքի համար: Այս ճանապարհին կարևոր է սովորեցնել նրանց ցանկացած իրավիճակում դրսևորել հանդուրժողականություն, տոկունություն, հավասար և արդար մոտեցում և լուծումներ գտնելու ունակություն՝ գիտակցելով բոլոր ռիսկային գործոնները:

**Հարգանք և վստահություն.** Սոցիալ-հոգեբանական անվտանգ մթնոլորտ ստեղծելու կարևորագույն պահանջներից է փոխադարձ հարգանքի ու վստահության մթնոլորտը, որը դրական ազդեցություն է թողնում սովորողների և դպրոցի ողջ անձնակազմի վրա: Փոխադարձ հարգանքի և վստահության մթնոլորտում սովորողների մոտ ձևավորվում է վստահություն սեփական ուժերի հանդեպ, արդյունքում սովորողները կարողանում են համագործակցել ուսուցիչների, դասընկերների հետ, կարողանում են վարել քննարկումներ, ազատորեն արտահայտել տեսակետներ: Հարգանքը կարող է դրսևորվել տարբեր ձևերով, և շատ կարևոր է, որ ուսուցիչն իր ամենօրյա աշխատանքում՝ սեփական վարքով փորձի սովորողներին ցույց տալ և սովորեցնել, թե ինչպես կարելի է դրսևորել հարգալից վերաբերմունք մի շարք օրինակների և սոցիալական իրավիճակների միջոցով, օրինակ՝

* ողջունել խմբի անդամներին՝ անկախ վերաբերմունքից,
* լսել, երբ խոսում է դիմացինը,
* համբերությամբ սպասել հերթին,
* հետևել հրահանգներին և սահմանված կանոններին,
* ազնիվ լինել,
* օգնել ուրիշներին դպրոցական համայնքում,
* հարգել ուրիշի սահմանները և այլն:

**Հավասարություն և արդարություն.** Ըստ ՀՀ Երեխաների իրավունքների մասին օրենքի, բոլոր երեխաներն ունեն հավասար իրավունքներ՝ անկախ իրենց և ծնողների կամ այլ օրինական ներկայացուցիչների (որդեգրողների, խնամակալների կամ հոգաբարձուների) ազգությունից, ռասայից, սեռից, լեզվից, դավանանքից, սոցիալական ծագումից, գույքային կամ այլ դրությունից, կրթությունից, բնակության վայրից երեխայի ծննդյան հանգամանքից, առողջական վիճակից կամ այլ հանգամանքից (ՀՀ օրենքը երեխայի իրավունքների մասին, Հոդված 4․ Երեխաների իրավահավասարությունը): Դպրոցում «հավասարության» սկզբունքը պետք է պահպանվի՝ հաշվի առնելով ֆիզիկական միջավայրը, ուսումնական գործընթացը, վերաբերմունքն ու սոցիալական հարաբերություններ: Սա ենթադրում է, որ նշված բոլոր ոլորտներում անհրաժեշտության դեպքում պետք է ապահովել հարմարեցումներ, որպեսզի բոլոր սովորողները կարողանան հավասարապես ներգրավվել և մասնակից լինել դպրոցական կյանքին: Այստեղ շատ կարևոր է նաև շեշտադրել նաև «արդարության» սկզբունքը: Հատկանշական է, որ դպրոցական միջավայրում վերաբերմունք և սոցիալական հարաբերություններ դիտարկելիս «հավասարություն» և «արդարություն» սկզբունքները մեկ հարթության վրա են դիտարկվում և հիմնականում դրանք փոխկապակցված են: Հավասարությունն ու արդարությունը միշտ պետք է լինեն դասրանում, սակայն, արդարությունը պետք է լինի մանկավարժի վերջնական նպատակը, քանի որ այն կարելի է դիտարկել որպես յուրաքանչյուր աշակերտի աջակցելու հնարավորություն: «Արդարության հասնելու ճանապարհը չի իրականացվի բոլորին հավասար վերաբերվելու միջոցով, դա ձեռք կբերվի՝ բոլորին արդար վերաբերվելով՝ ըստ նրանց կարիքների»։ Արդարությունը յուրաքանչյուր աշակերտին աջակցելու հնարավորությունն է, և երբ դպրոցներն իրենց աշակերտներին տրամադրում են աջակցություն, ամբողջ դասարանի միջավայրը բարելավվում է:

վերաբերվելու միջոցով, դա ձեռք կբերվի՝ բոլորին արդար վերաբերվելով՝ ըստ նրանց կարիքների»։ Արդարությունը յուրաքանչյուր աշակերտին աջակցելու հնարավորությունն է, և երբ դպրոցներն իրենց աշակերտներին տրամադրում են աջակցություն, ամբողջ դասարանի միջավայրը բարելավվում է:

**Բազմազանություն և հանդուրժողականություն.** բազմազանության գաղափարի ընդունումը երեխաներին սովորեցնում է գնահատել և հարգել տարբեր տեսակետներ, լինել հանդուրժող, աջակցող և ամպրումակցող։ Սրանք որակներ են, որոնք, այնուհետև, նրանք օգտագործում են իրենց ողջ կյանքում: Բազմազանությունը մարդկանց տարբերություններն ընդունելու և հարգելու կարողությունն է և այն պետք է խրախուսվի դպրոցի կողմից: Մարդիկ տարբերվում են միմյանցից ըստ իրենց նախասիրությունների, կարողությունների, հնարավորությունների, համոզմունքների, դավանանքի, ազգության և այլն: Դպրոցը, ընդունելով բազմազանությունը որպես իրական արժեք, դպրոցական միջավայրը դարձնում է ավելի անվտանգ, աջակցող ինչպես սովորողների, այնպես էլ ուսուցիչների և վարչատնտեսական անձնակազմի համար։ Այս ամենը դպրոցական համայնքի յուրաքանչյուր ներկայացուցչի հնարավորություն է տալիս սոցիալական հարաբերություններում լինել անկաշկանդ, ինքնավստահ, ընդունված, հանդուրժող, ինչպես նաև նպաստում է սովորողների հուզական և սոցիալական աճին: Ընդունելով բազմազանությունը՝ դպրոցը սովորողների մոտ ձևավորում է արժեհամակարգ, որի արդյունքում զարգանում են քննադատական ​​մտածողության հմտությունները, այն զարգացնում է ապրումակցումը և խրախուսում է աշակերտներին հաղթահարել կարծրատիպերը, լինել հանդուրժող և հարգալից:

**Բռնության բացառում.** Դպրոցական ոչ բարենպաստ միջավայրում հայտնվելով՝ երեխան չի կարողանում կամ դժվարանում է ամբողջովին ներգրավվել կրթական գործընթացում, դժվարանում է հարաբերություններ կառուցել և դիմակայել դժվարին իրավիճակներում: Այդպիսի մթնոլորտը բնութագրվում է ուսուցիչների կողմից անտեսվածությամբ, խտրական վերաբերմունքով, ուսուցիչների կողմից աջակցության պակասով, բացասական վերաբերմունքի, բուլինգի դեպքերի նկատմամբ հանդուրժողականությամբ կամ անտարբերությամբ: Շատ հաճախ սովորողի կոնֆլիկտային վարքագիծը, ուսումնառության ընթացքում ցածր մոտիվացիան, ցածր առաջադիմությունը, սոցիալ-էմոցիոնալ հմտությունների բացակայությունը, դասապրոցեսից հաճախակի բացակայությունները, որոնք նախկինում չեն դրսևորվել և որևէ առնչություն չունեն ընտանիքի հետ՝ հնարավոր է ազդակ լինեն դասարանում առկա բացասական մթնոլորտի մասին: Դպրոցում բացասական մթնոլորտը բացառելու համար ուսուցիչը պետք է հետևողական լինի սովորողների շփման և հաղորդակցման հմտությունների դրսևորմանը, սովորողների հաճախելիությանը, ցածր մոտիվացիային, դասապրոցեսի ընթացքում ցուցաբերած ակտիվությանն ու մասնակցությանը, քանի որ միայն անվտանգ միջավայրում երեխան կարող է ողջ ներուժով ներգրավվել կրթական գործընթացին: Աշակերտի՝ որպես քաղաքացու հիմնարար իրավունքն է դպրոցում լինել ապահով, պաշտպանված, չենթարկվել չարաշահման և նվաստացուցիչ վերաբերմունքի, ինչի երաշխիքը պետք է հանդիսանա դպրոցը, հետևաբար ուսուցչի բոլոր գործողություններն ու աշխատանքները պետք է ուղղված լինեն դպրոցում բռնության բացառմանն ու կանխարգելմանը, անվտանգ միջավայրի ապահովմանը: Ցավոք, այսօր դպրոցներում շատ տարածված երևույթ է բուլինգը, անտեսումը, հետևաբար դպրոցը պետք է մշակի բռնությունը բացառող միջոցառումների համակարգ, որն իր մեջ կներառի կանխարգելում և վերահսկում:

***Ճանաչում ենք երեխաների հանդեպ բռնությունը (ԵՀԲ)***

Երեխաների և երեխաների պաշտպանության մասին որոշ համոզմունքներ միֆեր են, կարծրատիպեր: Կարևոր է, որ ուսումական հաստատության աշխատակիցները կարողանան տարբերակել փաստերը միֆերից/կարծրատիպերից, հստակ պատկերացում ունենան այն մասին, թե ինչն է երեխայի հանդեպ բռնություն, որպեսզի կարողանան իրենց կարևոր ներդրում ունենալ երեխաների պաշտպանության գործընթացում։ Կարծրատիպային որոշ մոտեցումեր դեռ շարունակում են կենսունակ մնալ Հայաստանում, օրինակ.

* Դժվար, անկարգ երեխաներին հարկավոր է ավելի շատ պատժել։
* Հաշմանդամություն ունեցող երեխաներին պետք է մեկուսացնել մյուս երեխաներից, որպեսզի մյուսները չկրկնօրինակեն նրանց «վատ» վարքը:
* Երեխաները նորից նույն սխալը չեն անի, եթե մի լավ ծեծ ուտեն, ապտակ ստանան։
* Երեխաները միշտ գիտեն, թե ինչու են իրենց պատժում։
* Աղջկան հարկավոր է շուտ ամուսնացնել, թե չէ տանը կմնա։

***Փաստեր****.*

* + Երեխաների հանդեպ բռնությունը համաշխարհային խնդիր է։
  + Ինչպես աղջիկները, այնպես էլ տղաները կարող են բռնության զոհ դառնալ։
  + Երեխաները սովորաբար ճանաչում են բռնություն գործադրած անձին:
  + Երեխաների նկատմամբ բռնությունների մեծ մասը գործադրվում է ծնողների/ խնամակալների և ուսուցիչների, վստահության շրջանակի մեջ ներառվող այլ անձանց կողմից։
  + Բռնություն գործադրող անձինք կարող են ընկերանալ զոհերի և նրանց ընտանիքների հետ։
  + Երեխաները միշտ չէ, որ բարձրաձայնում են, որ բռնության են ենթարկվել։
  + Երեխաների հանդեպ բռնությունը օրենքի խախտում է։
  + Ծնողների/խնամակալների և ուսուցիչների դերը անչափ կարևոր ու մեծ է երեխաների համար անվտանգ և պաշտպանող միջավայր ապահովելու գործընթացում։

***Ի՞նչ է բռնությունը***

Երեխաների հանդեպ բռնությունը ցանկացած գործողություն է (կամ անգործությունը), որը պատահական բնույթ չի կրում, վնաս է պատճառում երեխայի կյանքին, նրա ֆիզիկական և հոգեկան առողջությանը, արժանապատվությանը և/կամ վտանգի տակ է դնում երեխայի զարգացումը և նրա բնական կենսագործունեու­ թյունը:

Հիմականում առանձնացվում են երեխայի հանդեպ բռնության հետևյալ տեսակները ՝

* ֆիզիկական բռնություն
* հոգեբանական բռնություն
* անտեսում կամ չարաշահում
* սեռական բռնություն։

Ցանկացած տարիքի երեխա կարող է ցանկացած տեսակի բռնության զոհ դառնալ, ինչպես նաև կարող է միաժամանակ մեկից ավելի տեսակի բռնության ենթարկվել:

***Բռնության տեսակները***

**Ֆիզիկական բռնությունը** այն գործողություններն են, որոնք ֆիզիկական ներգործություն, վնաս, ցավ, վնասվածք կամ խեղում են պատճառում երեխային։ Այդ գործողությունները ներառում, բայց չեն սահմանափակվում այնպիսի արարքներով, ինչպիսիք են հրելը, հար­ վածելը, ապտակելը, ծեծելը, խեղդելը, առողջությանը տարբեր աստիճանի վնաս պատճառելը, ազատությունից ապօրինի զրկելը։ Ֆիզիկական բռնությունը ներառում է խոշտանգման բոլոր ձևերը։

**Հոգեբանական բռնությունը** երեխայի ինքնության, ինքնագնահատականի վրա ճնշում գործադրելն է, նրան հոգեկան տառապանք պատճառելը։ Հոգեբանական բռնություն է արժանապատվության նվաստացումը, վերահսկողության կամ հսկողության սահմանումը, արտաքին աշխարհի հետ կապի սահմանափակումը, երեխայի կրթության իրավունքի սահմանափակումը, սպառնալիքը, այդ թվում՝ արատավորող տեղեկատվություն հրապարակելու սպառնալիքը՝ անկախ այն հանգամանքից, թե այդ տեղեկատվությունն իրականությանը համապատասխանում է, թե՝ ոչ։ Ներառում է նաև երեխայի նկատմամբ ֆիզիկական, սեռական կամ տնտեսական բռնություն գործադրելու իրական սպառնալիքը, կամ այնպիսի գործողությունները, որոնք հիմնավոր վախ են առաջացնում երեխայի կամ նրա ընտանիքի անդամների անձնական անվտանգությանը սպառնացող վտանգի մասին։

**Հոգեբանական բռնության** գործողությունները ներառում են երեխային անընդհատ քննադատելը, նրա վրա բղավելը, ծաղրը, վիրա­ վորանքը, նսեմացումը (օրինակ, վատ, անպատշաճ խոսքեր ասելը, անհարմար/ամոթալի/ծիծաղելի վիճակի մեջ դնելը և այլն), անտեսե­ լը, բուլինգի ենթարկելը, երեխային փակի տակ պահելը կամ նվաս­ տացնող պայմաններում նրան մեկուսացնելը, պարբերաբար ասելը, որ նրան չեն սիրում, երեխային ահաբեկելը կամ նրա նկատմամբ տեղեկատվական կամ հաղորդակցական տեխնոլոգիաների միջոցով առցանց ոտնձգություններ իրականացնելը (օրինակ, սոցիալա­ կան ցանցի՝ երեխայի էջ մուտք գործելը առանց նրա թույլտվության), երեխայի ներկայությամբ ընտանեկան բռնության կիրառումը, օրենքով սահմանված տարիքային պայմանների խախտմամբ երեխային ամուսնացնելը։

**Անտեսումը** երեխայի (ծնողի կամ օրինական ներկայացուցչի կողմից) երեխայի կեցության անհրաժեշտ նվազագույն պայմանները (սնունդ, հագուստ, կացարան, բժշկական օգնություն և սպասարկում, կրթություն) դիտավորությամբ չբավարարելը, եթե դրանք ապահովելու հնարավորությունն առկա է։

Անտեսումը դրսևորվում է այնպիսի հիմական կարիքների չապահովմամբ, ինչպիսիք են սնունդը, կացարանը, հագուստը, երեխայի անվտանգությունը և այլն։

Բժշկական անտեսման դրսևորում կարող է լինել, օրինակ՝ ծանր հիվանդություն ունեցող երեխայի համար բժշկական օգնության չդիմելը:

Հուզական անտեսման օրինակ կարող է լինել կարեկցանքի, ապրումակցման, ջերմության արտահայտման, զարգացման խթանման և խրախուսման հուզական կապի բացակայությունը։ Կրթության իրավունքի անտեսում է պարտադիր դպրոցական տարիքում երեխային դպրոցում չգրանցելը, երեխային դպրոց չտանելը/չուղարկելը։

**Շահագործումը** երեխայի կողմից ցանկացած գործողության կատարում կամ ծառայության մատուցում երրորդ անձանց կողմից դրամական կամ այլ տեսակի օգուտ ստանալու նպատակով կամ առանց դրա, ինչպես նաև երեխային ստրկության կամ ստրկությանը նմանվող վիճակի մեջ դնելը, պոռնկության, պոռնկագրական նյութերի կամ առարկաների արտադրության մեջ ներգրավելը, երեխայի բջջի, հյուսվածքի, օրգանի կամ կենսաբանական նյութերի կամ հեղուկների առուվաճառքը, երեխային մուրացկանության կամ այլ հակասոցիալական, հակաիրավական գործունեության մեջ ներգրավելը, երեխային աշխատանքի վատթարագույն ձևերի մեջ ներգրավելը։

Շահագործումը ներառում է նաև երեխաների թրաֆիքինգը, երեխային զինված ուժերում ներգրավելը։

**Սեռական բռնությունը** սեռական հարաբերություն կամ սեքսուալ բնույթի այլ գործողություններ, այդ թվում` սեռական հարաբերության նմանակումը կամ սեռական կարիքները բավարարելը, այդ թվում՝ սեքսուալ բնույթի գործողությունների հարկադրելը կամ դրանց փորձը, որոնք կատարվել են 16 տարին չլրացած անձի նկատմամբ, կամ նույն գործողությունները 16­18 տարեկանների նկատմամբ, որոնք կատարվել են անձի կամքին հակառակ կամ նրա կամքն անտեսելով` նրա կամ այլ անձի նկատմամբ բռնություն գործադրելով կամ դա գործադրելու սպառնալիքով կամ անօգնական վիճակն օգտագործելով։

Սեռական բռնության դրսևորում է նաև պոռնկագրական նյութ կամ առարկա, այդ թվում՝ տպագիր հրատարակություն, կինոյի կամ տեսաֆիլմի նյութ, էլեկտրոնային կրիչի վրա պահվող նյութ, պատկեր կամ պոռնկագրական բնույթի այլ առարկա 16 տարին չլրացած անձանց շրջանում տարածելը, ցուցադրելը, 16 տարին չլրացած անձի ներկայությամբ սեռական հարաբերությունը, մերկանալը կամ սեքսուալ բնույթի այլ գործողություն կատարելը, 16 տարին չլրացած անձի հետ սեքսուալ բնույթի զրույցը կամ 16 տարին չլրացած անձի մեջ սեքսուալ բնույթի ցանկություն առաջացնելուն ուղղված այլ արարքը:

**Բուլինգը** վարքագծի դրսևորում է, երբ մեկը կամ մի քանիսը, օգտագործելով անձնական կախվածությունը, անօգնականությունը, վիճակի խոցելիությունը, իշխանության կամ ուժի անհավասարությունը, պարբերաբար դիտավորյալ դրսևորում են բացասական (տհաճ կամ վիրավորական) վարքագիծ՝ բանավոր կամ գրավոր արտահայտության, ֆիզիկական կամ հոգեբանական բռնության գործադրմամբ, ներառյալ կիբերբուլինգը (տեղի է ունենում առցանց միջավայրում՝ էլեկտրոնային սարքավորումների օգտագործմամբ):

ԱՀԿ-ն բուլինգը բնորոշել է որպես հանրային առողջության հիմնական խնդիր: Մանկության և պատանեկության շրջանում այն բարձրացնում է առողջության, սոցիալական կյանքի և կրթության վրա բացասական ազդեցության ռիսկը: Բուլինգի ենթարկվածները կարող են զգալ անհանգստություն, հուսահատություն, ունենալ սուիցիդալ մտքեր, քնի որակի և էներգիայի անկում, այդ ամենը բացասաբար է անդրադառնում նրանց տրամադրության, կենտրոնացման և ընդհանուր բարեկեցության վրա: Ագրեսիվ գործողությունները բուլինգի դրսևորումներ են համարվում միայն այն դեպքում, երբ տեղի են ունենումհարաբերություններում, որոնցում ներգրավված երեխաները ընկալում են, որ առկա է ուժերի անհավասարություն: Բուլինգի գործողություններըթիրախավորում են զոհին՝ նպատակ ունենալով վնասել նրան: Նույն վարքագիծը, որն արտահայտվում է որպես իրավիճակի պատահական կամ ռեակտիվ արձագանք, բուլինգի դրսևորում չէ: մանկավարժները պետք է համակողմանիորեն անդրադառնան երևույթին՝ իմանալով նրա տեսակների, ազդեցության, կանխարգելման մեթոդների մասին, իսկ աշակերտները պետք է ծանոթ լինեն իրենց իրավունքների պաշտպանությանը վերաբերող հիմնական հասկացություններին և սկզբունքներին: այդ ամենը կնպաստի բուլինգի վնասները կանխելուն:

***Բռնության նշանները***

Արտաքին տեսքի, ինչպես նաև պահվածքի հետ կապված որոշ նշան­ ներ կարող են հուշել, որ երեխայի հանդեպ բռնություն է տեղի ունեցել։ Կարևոր է ճանաչել բռնության, անտեսման կամ չարաշահման նշանները, որպեսզի հնարավոր լինի քայլեր ձեռնարկել երեխաներին բռնությունից պաշտպանելու համար:

**Ընդհանուր նշաններ՝**

|  |  |  |
| --- | --- | --- |
| **Երեխա** | **Ծնող կամ խնամակալ** | **Երեխա, ծնող կամ խնամակալ** |
| * Վարքի կամ ուսման մեջ ցուցաբերում է հանկարծակի փոփոխություն։ * Ունի ուսման խնդիրներ,   որոնք ֆիզիկական կամ ինտելեկտուալ դժվարություններով պայմանավորված չեն։   * Շուտ է գալիս դպրոց, երկար է մում և չի ցանկանում տուն գնալ (հիմնականում երբ բռնությունը դպրոցից դուրս է)։ * Երեխան ունի ֆիզիկական և/կամ առողջական խնդիրներ, որոնք ներկայացվել են ծնողների ուշադրությանը, բայց լուծում չեն ստացել։ * Միշտ լարված է, տագնապած, կարծես պատրաստվում է մի վատ բանի։ * Չափից դուրս լսող ու   հնազանդ է, չափից դուրս կամ չափազանց պատասխանատու։ | * Երեխայի նկատմամբ նվազ անհանգստություն է ցուցաբերում, հազվադեպ է արձագանքում ծնողներին ուղղված հարցադրումներին կամ տնայցերին։ * Երեխայի վտանգածին վարքը թողնում է առանց հսկողության։ * Մեղադրում է երեխային   դպրոցում կամ տանը ունեցած խնդիրների համար։   * Երեխային բեռ է համարում, չի արժևորում։ * Երեխայի նկատմամբ պահանջները բացարձակապես չեն համապատասխանում նրա իրական հնարավորություններին և անտեսում են երեխայի ջանքերը և կարիքները։ | * Հազվադեպ են գրկում իրար, նայում միմյանց։ * Ունեն լարված կամ կոնֆլիկտային հարաբերություններ, արտահայտում են հակակրանք միմյանց հանդեպ։ |

Այս նշաններից ոչ մեկը չի ապացուցում, որ առկա է երեխայի հանդեպ բռնություն: Երբ այս նշաններն ի հայտ են գալիս բազմիցս կամ համակցված, անհրաժեշտ է ավելի մանրամասն ուսումասիրել իրավիճակը՝ երեխայի նկատմամբ բռնության հավանականությունը դիտարկելու համար: Ավելի խորը ուսումասիրությունը կարող է բացահայտել երեխայի շահագործման կամ նրա հանդեպ բռնության որոշակի տեսակի նշաններ: Խորհուրդ է տրվում նաև խորհրդակցել երեխաների պաշտպանության մասնագետի հետ։

***Ֆիզիկական բռնության նշաններ***

|  |  |
| --- | --- |
| **Երեխա** | **Ծնող կամ խնամակալ** |
| * Արյունազեղումեր, վերքերի հետքեր, քերծվածքներ, պատռվածքներ, ծխախոտի մացորդից առաջացած այրվածքներ, կոտրվածքներ, կապտուկներ մարմի վրա * Ինքնավնասող վարքագիծ * Ինքնամփոփություն/կաշկանդվածություն, կպչուն մտքեր/գործողություններ * Հուզական պոռթկումեր, ագրեսիվության դրսևորւմեր * Խուսափում ֆիզիկական շփումից * Եղանակին չհամապատասխանող հագուստի կրում մարմի մասերը քողարկելու նպատակով * Քայլելու, տեղաշարժվելու դժվարություն­ներ, ցավերի առկայություն * Տագնապի դրսևորումեր, անընդհատ սպասում ինչ­որ վատ իրադարձության։ | * Հաճախ իրարամերժ, ոչ համոզիչ բացատրություններով է հիմավորում երեխայի վնասվածքները։ * Երեխային նկարագրում է որպես * «չարիք» կամ այլ բացասական ձևակերպումերով։ * Օգտագործում է բռնություն պարունակող դաստիարակման միջոցներ։ * Մանուկ հասակում բռնության ենթարկվելու պատմություն ունի։ |

***Սեռական բռնության նշաններ***

|  |  |
| --- | --- |
| **Երեխա** | **Ծնող կամ խնամակալ** |
| * Սեռական օրգանների շրջանում կարմրություն/քրոնիկ քոր * Անհանգստություն/դժվարություն քայլելիս կամ նստելիս * Մղձավանջներ, գիշերամիզություն * Ինքնավնասման փորձ, փախուստ տանից * Ախորժակի պակաս կամ չափից շատ ուտելը * Ցածր ինքնագնահատական և հուզական դրսևորումեր (պարբերաբար լաց լինելը, ամաչկոտությունը և այլն) * Բացահայտ սեռական վարքագիծ, խաղ   կամ խոսակցություն, որը չի համապատասխանում երեխայի տարիքին   * Դեպրեսիա, վարքի հանկարծակի փոփոխություններ, մեկուսացված վարքագիծ * Անհանգիստ շարժումեր, տարբեր վախեր, կենտրոնանալու դժվարություններ դասի ընթացքում, ագրեսիվություն * Հրաժարում մարզասրահ հաճախելուց,   հագուստը փոխելուց կամ ֆիզիկական ակտիվության պարապմունքներին մասնակցելուց   * Եղանակին չհամապատասխանող հագուստ կրելու սովորություն (հաճախ մի քանի շերտ) * Հղիություն կամ սեռական ճանապարհով   փոխանցվող հիվանդություն   * Սեռական բռնության մասին հայտնելը ծնողի կամ մեկ այլ չափահաս խնամակալի կողմից * Մեղքի, ամոթի զգացում * Վախ, խուսափում բժշկական օգնությունից։ | * Չափից դուրս պաշտպանում է երեխային կամ խիստ սահմանափակում է երեխայի շփումը այլ, հատկապես հակառակ սեռի երեխաների հետ։ * Մեկուսացված է։ * Խանդում է կամ վերահսկում ընտանիքի անդամերին։ * Մեղքի և ամոթի զգացում է ներշնչում երեխային կամ անընդհատ մեղադրում ու նախատում է նրան։ * Մանուկ հասակում բռնության ենթարկվելու պատմություն ունի։ |

***Հոգեբանական բռնության նշաններ***

|  |  |  |
| --- | --- | --- |
| **Երեխա** | | **Երեխա, Ծնող/ խնամակալ** |
| * Դրսևորում է վարքագծային ծայրահեղություններ, հակասական վարք, օրինակ՝ չափից դուրս հնազանդ կամ պահանջկոտ, չափազանց պասիվ կամ ագրեսիվ վարք։ * Անհամապատասխան վարք է ցուցաբերում՝ նմանակելով մեծահասակներին։ Օրինակ՝ ծնողի դեր է ստանձնում այլ երեխաների նկատմամբ կամ չափից դուրս մանկամիտ է պահում իրեն, օրինակ՝ ճոճվում է, մատը ծծում, հարվածում գլխին և այլն։ * Չափազանց անտարբեր է իր շուրջը տեղի ունեցող իրադարձությունների նկատմամբ։ * Տագնապած է , վախվորած, վախենում է ինչ­որ բան սխալ անելուց։ | * Հաղորդակցման դժվարություններ, խոսքի հանկարծակի խանգարումեր ֆիզիկական զարգացման դանդաղում, խոսքի և հոգեկան զարգացման հապաղում * Առողջական վիճակի վատթարացում * Վատ սովորություններ * Հակասոցիալական կամ բացասական վարքագիծ * Նյարդային խանգրումեր * Ինքնասպանության հետ կապված մտքեր, ինքնասպանության փորձ (հատկապես դեռահասների դեպքոմ) * Ցածր ինքնագնահատական * Հուզական կապերի բացակայություն կամ թույլ հուզական կապեր ծնողի/խնամակալի հետ։ | * Անընդհատ մեղադրում, նսեմացնում կամ նախատում է երեխային։ * Անհանգստացած չէ երեխայի համար և հրաժարվում է քննարկել երեխայի խնդրին օգնելու առաջարկները։ * Բացահայտորեն մերժում է երեխային։ * Գերխնամքը։ * Մանուկ հասակում բռնության ենթարկվելու պատմություն ունի։ |

***Անտեսման նշաններ***

|  |  |  |
| --- | --- | --- |
| **Երեխա** | | **Երեխա, Ծնող/ խնամակալ** |
| * Ֆիզիկական աճի և առողջության հետ կապված խնդիրներ, թերսնվածություն * Ֆիզիկական/մտավոր   զարգացման դանդաղում, խոսքի և հոգեկան զարգացման հապաղում   * Գողություն, մուրացկանություն * Թմրամոլություն, ալկոհոլի չարաշահում * Անձնական հիգիենայի բացակայություն, ներառյալ անխնամ տեսք, մազեր, կեղտոտ հագուստ։ | * Եղանակին անհամապատասխան հագուստ * Քրոնիկ հոգնածություն, հյուծվածություն, թուլություն, քնկոտություն, կենտրոնանալու դժվարություններ կամ անկարողություն * Լքվածություն , երկար   ժամանակ պատշաճ ուշադրության և խնամքի բացակայություն   * Հաճախակի հիվանդություններ, քրոնիկ հոսպիտալացում * Հաշմանդամություն,   մահ։ | * Արտաքուստ անտարբեր է երեխայի նկատմամբ։ * Թվում է տագնապած   կամ ընկճված։   * Գործողությունները տրամաբանված չեն։ * Հակված է թմրամոլության, ալկոհոլի չարաշահման։ |

***Բուլինգի տեսակները***

Բուլինգն ըստ բուլերիվարքագծի բաժանվում է հետևյալ տեսակների՝ ֆիզիկական բուլինգ, վերբալ (բանավոր) բուլինգ, սոցիալական բուլինգ, տնտեսական բուլինգ, կիբերբուլինգ:

**Ֆիզիկական բուլինգ:** Բուլերը վախեցնում կամ ֆիզիկապես վնասում է զոհին: Դրսևորումները ներառում են , բայց չեն սահմանափակվում այնպիսի արարքներով, ինչպիսիք են հրելը, հարվածելը, ապտակելը, ծեծելը, խեղդելը, առողջությանը տարբեր աստիճանի վնասվածքներ հասցնելը, ազատությունից ապօրինի զրկելը:

**Վերբալ (բանավոր) բուլինգ:** Բուլերը վիրավորում կամ ծաղրում է զոհին: Գործողությունները ներառում են երեխային պարբերաբար քննադատելը, նրա վրա բղավելը, նրան ծաղրելը, վիրավորելը, նսեմացնելը **(**օրինակ՝ վիրավորական, անպատշաճ խոսքեր ասելը, անհարմար կամ ամոթալի/ ծիծաղելի վիճակի մեջ դնելը և այլն**):**

**Սոցիալական բուլինգ:** Երբեմն անվանում են թաքնված բուլինգ: Հաճախ դժվար ճանաչելի է, քանի որ կարող է տեղի ունենալ զոհի թիկունքում: Բուլերը երեխայի հարաբերություններին կամ հեղինակությանը վնաս է պատճառում կեղծ լուրեր, բամբասանքներ տարածելու, խմբերից, իրադարձություններից դուրս թողնելու, նվաստացուցիչ մականուններ օգտագործելու, խմբի ներկայությամբ նվաստացնելու, հանդիմանելու միջոցով:


**Տնտեսական բուլինգ կամ շորթում:** Բուլերը գումարի պահանջներ է ներկայացնումզոհին, սպառնում (երբ թիրախավորված անձը չի կատարում պահանջը), ստիպում իրեր գողանալ, իր համար:

**Կիբերբուլինգ:** Բուլերը թվային տեխնոլոգիաներ է օգտագործում թիրախավորված անձին էմոցիոնալ, սոցիալական վնաս պատճառելու համար: Կիբերբուլինգը նույնպես ծաղր, վիրավորանք, սպառնալիք է պարոնակում, սակայն տեղի է ունենում համացանցային միջավայրում: Ի տարբերություն մյուս տեսակների՝ դժվար է վերահսկել, քանի որ կարող է տեղի ունենալ անընդմեջ՝ օրվա ցանկացած ժամի: Բուլերը կարող է անանուն գործել ՝ թիրախավորված անձի հանդեպ կատարելով առցանց ոտնձգություն՝ նպատակ ունենալով նվաստացնելու, հոգեբանական ճնշման ենթարկելու, հետապնդելու և ահաբեկելու նրան:

***Բուլինգի շրջանակ***

Բուլինգի իրավիճակում տարբեր դերերի վերաբերյալ հետազոտությունները (Salmivalli et al, 1996), մեր (Olweus,1998) հարցաթերթիկների պատասխանները և դիտարկումները հստակ ցույց են տալիս, որ աշակերտների վերաբերմունքը բուլիինգի նկատմամբ կարող է շատ տարբեր լինել: Պետք է տարբերակել աշակերտի հիմնական (ներքին) վերաբերմունքը բուլինգի նկատմամբ (դրական, չեզոք, բացասական) և նրա գործնական արձագանքը (գործել/չգործելը նման իրավիճակում): Այսպես՝

* Բուլիինգի նկատմամբ դրական վերաբերմունքը, որը զուգորդվում է այս վերաբերմունքին համապատասխան գործողության հետ, նշանակում է, որ, օրինակ, աշակերտը դրական է վերաբերվում մեկ այլ աշակերտի (Y) բուլիինգի ենթարկելուն (A):
* Աշակերտը կարող է նաև հիմնականում լինել աջակից (B), ով օգնում և խրախուսում է հիմնական ագրեսորին՝ բուլիինգի ենթարկել մեկ այլ աշակերտի։
* Կան նաև աշակերտներ, ովքեր ունեն դրական վերաբերմունք բուլիինգի նկատմամբ, բայց ովքեր ակտիվորեն չեն մասնակցում դրան (C) կամ չեն ապահովում ակնհայտ աջակցություն (D):
* Բացասական վերաբերմունքը նշանակում է, որ աշակերտը չի ընդունում բուլիինգը և գործում է այդ վերաբերմունքի համաձայն։ Պաշտպանում է խոցելի աշակերտին (G) կամ ամեն դեպքում ունի ցանկություն ինչ-որ կերպ օգնելու նրան, սակայն քայլեր/գործողություններ չի անում (F):
* Չեզոք/անտարբեր վերաբերմունքը նշանակում է, որ աշակերտները չեն ներգրավվում կամ որևէ այլ դիրքորոշում չեն ընդունում, ոչ էլ ակտիվորեն գործում են այս կամ այն ուղղությամբ․ «Դա իմ գործը չէ» (E)»:



Ուսումնասիրությունները ցույց են տվել, որ աշակերտների բավականին մեծ տոկոսը ստանձնում է պասիվ հանդիսատեսի դերը․ այս տոկոսը ակնհայտորեն բարձրանում է բարձր դասարաններում: Բուլինգի կանխարգելման համար կարևոր է աշխատել այս խմբի աշակերտների հետ՝ ձևավորելու համար բուլլինգի արձագանքելու հստակ դիրքորոշումներ: Բուլինգի շրջանակը կարող է օգտագործվել տարբեր համատեքստերում (ֆիլմի դիտում, դերային խաղեր, գրքերից հատվածների քննարկում և այլն) ` պարզելու աշակերտների վերաբերմունքն ու արձագանքը բուլիինգի իրավիճակներին: Եթե բուլինգի շրջանակը պարբերաբար օգտագործվի, աշակերտները հետզհետե ավելի լավ կհասկանան բուլինգի իրավիճակում հնարավոր արձագանքման մեթոդները կամ դերերը:

***Բուլինգի հետևանքները***

**Նրանք, ովքեր ենթարկվում են բուլինգի,** կարող են ունենալ անապահովության, նվաստացվածության և ծայրահեղ անհանգստության զգացումներ՝ այդպիսով դառնալով ավելի խոցելի: Ինքնավստահությունը կարող է վնասվել ինքնագնահատականի նվազման հետևանքով: Թեև նրանք կարող են չխոսել այն մասին, թե ինչ է կատարվում իրենց հետ, նրանց տառապանքը ակնհայտ է տրամադրության և վարքի փոփոխության միջոցով: Բուլինգի ծայրահեղ դեպքերը կարող են հանգեցնել սուիցիդալ վարքի: Հետևաբար, կարևոր է զգոն լինել վարքի փոփոխությունների նկատմամբ, քանի որ վաղ միջամտությունը կարող է արդյունավետ լինել:

**Նրանք, ովքեր ականատես են լինում բուլինգին,** նույնպես կարող են տուժել նմանօրինակ իրավիճակներում, ինչպես նրանք, ովքեր ենթարկվում են բուլինգի: Օրինակ՝ այն սովորողները, ովքեր ականատես են լինում բուլինգի, հատկապես ապրումակցման բարձր մակարդակ ունենալու դեպքում, կարող են նույնականացնել իրենց այն անձի հետ, ով ենթարկվում է բուլինգի, և անհանգստություն զգալ, գիտակցել, որ ինք էլ կարող է հայտնվել նման իրավիճակում: Սովորողները կարող են նաև մեղքի կամ անհանգստության զգացում ունենալ, որ չեն կարողանում օգնել բուլինգի ենթարկվողին:

**Նրանք, ովքեր ենթարկում են բուլինգի**, նույնպես տուժում են: Այս սովորողները ավելի շատ են ենթարկվում մի շարք խնդիրներ ունենալու ռիսկի, այդ թվում՝ ալկոհոլի և այլ թմրամիջոցների չարաշահման։ Նմանատիպ վարքագծի երկարաժամկետ կրկնությունը կարող է պատճառ դառնալ հակասոցիալական անհատականության զարգացման, տագնապային խանգարումների, իրավախախտ անձի ձևավորման, ինչպես նաև կրթական և մասնագիտական նվաճումների նվազման:

**Ավելի խոցելի սովորողներ։** Թեև բուլինգի կարող է ենթարկվել ցանկացած անձ, հայտնի է, որ ոմանք կարող են ավելի խոցելի լինել: Նման խոցելի խմբերը ներառում են հաշմանդամություն ունեցող կամ կրթության առանձնահատուկ պայմանների կարիք ունեցող սովորողների, էթնիկ փոքրամասնությունների և փախստականների խմբերի, այլ մշակույթի, դավանանքի սովորողների:

Հետազոտությունները ցույց են տալիս, որ հաշմանդամություն ունեցող և/կամ կրթության առանձնահատուկ պայմանների կարիք ունեցող սովորողների՝ բռնության ենթարկվելու հավանականությունն ավելի մեծ է, քան մյուսներինը: Բուլինգը կարող է նաև ավելի ծանր ազդեցություն ունենալ նման սովորողների վրա: Այն սովորողները, ովքեր չեն հասկանում սոցիալական նշանները և/կամ դժվարանում են հաղորդակցվել, կարող են ավելի խոցելի լինել բուլինգի նկատմամբ: Մտավոր (ինտելեկտուալ) խնդիրներ ունեցող սովորողները կարող են չհասկանալ սոցիալական իրավիճակները և, հետևաբար, վստահել բոլորին:

***Բուլինգի դեպքերի արձագանքման մեխանիզմները***

Դպրոցներում պետք է գործեն ռիսկային իրավիճակների, բուլինգի հայտնաբերման և ուղղորդման ներքին մեխանիզմներ: Անհրաժեշտ է հստակություն մտցնել, թե ում պետք է զեկուցել երեխաների հանդեպ բուլինգի դրսևորումների հայտնաբերման դեպքում։

**Հաղորդում**

Ցանկացած դեպքում, երբ համապատասխան ուսուցչի կողմից պարզվել է, որ դրսևորվել է բուլինգի վարքագիծ, նա պետք է կապ հաստատի բուլինգի մեջ ներգրավված սովորողների ծնողների հետ՝ խնդրի մասին նրանց տեղեկացնելու և բացատրելու ձեռնարկվող գործողությունները (հղում կատարելով դպրոցի քաղաքականությանը):

Դպրոցներում որպես կանխարգելման և արձագանքման ռազմավարություն կարելի է կիրառել հետևյալ մոտեցումները․

* + Բուլինգի դրսևորումների մշտադիտարկում և արձանագրում։ Ուսուցիչները կարող են գրանցել բուլինգի վարքագիծը սույն փաստաթղթի Հավելված 4-ի ձևանմուշում, որի պատճենը, ըստ անհրաժեշտության, պետք է տրամադրել դպրոցի տնօրենին կամ տնօրենի տեղակալին։
  + Անանուն էլեկտրոնային փոստի կիրառում։ Այս էլեկտրոնային փոստին դպրոցի յուրաքանչյուր սովորող կարող է անանուն նամակ ուղարկել բոլոր այն դեպքերում, երբ իր նկատմամբ կիրառվել է բուլինգ, կամ ինքն ականատես է եղել բուլինգի որևէ դրսևորման։
  + Հետազոտական աշխատանքների պարբերաբար իրականացում սովորողների, ծնողների, ուսուցիչների շրջանում՝ հատուկ մշակված հետազոտական թերթիկների միջոցով։
  + Վերահսկողության մեխանիզմներ, որոնք պահանջում են, որ ուսումնական տարվա յուրաքանչյուր կիսամյակում առնվազն մեկ անգամ տնօրենը հաշվետվություն ներկայացնի մանկավարժական խորհրդին՝ սահմանելով.

Խորհրդին նախորդող զեկույցից ի վեր տնօրենին կամ տնօրենի տեղակալին զեկուցված բուլինգի դեպքերի ընդհանուր և հաստատում, որ այս բոլոր դեպքերը լուծվել են կամ դեռևս ընթացքի մեջ են դպրոցի հակաբուլինգային քաղաքականության և այս ընթացակարգերի համաձայն:

**Արձագանքում**

Նկատելով կամ անգամ կասկածելով բուլինգի որևէ դրսևորում՝ ուսուցիչը պետք է լրջորեն վերաբերվի այդ հանգամանքին և անհապաղ քայլեր ձեռնարկի՝ արձագանքելով ստեղծված իրավիճակին։ Կարևոր է, որ ուսուցիչները հստակ պատկերացնեն, թե ինչ քայլեր պետք է ձեռնարկել, որպեսզի պատրաստ լինեն արձագանքել բուլինգի դեպքերին: Եթե ուսուցիչը կամ ծնողը կասկածում է, որ երեխան ենթարկվել է բուլինգի, նա պետք է ձեռնարկի հետևյալ քայլերը.

* + հանգիստ արձագանքել, պահպանել հանգստություն ցանկացած իրավիճակում,
  + հավաստիացնել երեխային, որ նա ճիշտ է վարվել՝ դիմելով իրեն, բայց զգուշացնել, որ կարող է համապատասխան մասնագետներին հայտնել տեղի ունեցածի մասին, որպեսզի հնարավոր լինի ապահովել անհրաժեշտ օգնությունը,
  + լրջորեն վերաբերվել երեխայի ասածներին, նույնիսկ եթե դա վերաբերում է մեկին, ով, նրա համոզմամբ՝ չի կարող վնասել երեխային,
  + դեպքի մասին հայտնել անհապաղ հայտնել դպրոցի Գնահատման թիմին, որն էլ իր հերթին կդիմի դպրոցի արձագանքման թիմին՝ համապատասխան քայլեր ձեռնարկելու համար։
  + Դպրոցի մանկարժական անձնակազմից ընտրվում է բուլինգի դեպքերի գնահատման համար պատասխանատու խումբ՝ երեք ուսուցիչ և մեկ հոգեբան, ովքեր բուլինգի դրսևորման ցանկացած իրավիճակի դեպքում գնահատում են բուլինգի վարքագծի հետևանքներն ու ռիսկերը:

**Ուղղորդում**

Բուլինգի դեպքին արձագանքելու համար դպրոցը կարող է նշանակել Արձագանքման պատասխանատու անձ և բուլինգի միջադեպերը ղեկավարելու պատասխանատվությունը նշանակել դպրոցի արձագանքման թիմին: Արձագանքման թիմի անդամներին հաղորդվող բուլինգի միջադեպերը պետք է փոխանցվեն պատասխանատու անձին և սովորողների ուսուցիչներին։ Դեպքերը ուսումնասիրելիս Գնահատման և Արձագանքման թիմերը պետք է ապահովեն առավելագույն գաղտնիություն, եթե այլ բան չի պահանջում գործի բնույթն ու ծանրությունը:

Արձագանքման թիմը բաղկացած է.

* ուսումնական հաստատության ղեկավարից,
* Սովորողների դաստիարակչական աշխատանքների կազմակերպիչից,
* ցանկացած այլ անդամից, ըստ անհրաժեշտության:

Դպրոցի շրջանակներում մանկավարժահոգեբանական արդյունավետ աջակցության տրամադրման դեպքում բուլինգի ենթարկված կամ բուլինգի ենթարկող երեխաներից շատերը կարող են չունենալ լրացուցիչ մասնագիտացված ծառայությունների կարիք: Այնուամենայնիվ, եթե որևէ խնդիր շարունակում է երեխային լուրջ անհանգստություն պատճառել, ապա Արձագանքման թիմը որոշում է, թե ինչ ուղղորդում և ինչ միջամտություններ են անհրաժեշտ:

Առավել ծանր դեպքերում խումբը կամ տնօրենը տեղեկացնում են դրա մասին երեխաների պաշտպանության պատասխանատուներին։

***Դպրոցի հակաբուլինգային քաղաքականություն***

Բոլոր դպրոցներից պահանջվում է իրականացնել հակաբուլինգային քաղաքականություն՝ իրենց ընդհանուր իրավասությունների շրջանակներում։ Նման կանխարգելիչ քաղաքականությունը հնարավորություն է տալիս սովորողներին, ծնողներին, խնամակալներին և մասնագետներին բացահայտել ռիսկերը, փնտրել արձագանքման ուղիները և մշակել լուծումներ՝ նախքան բուլինգի տեղի ունենալը:

Դպրոցի մանկավարժական խորհուրդը տնօրենի ղեկավարությամբ իր հակաբուլինգային քաղաքականությունը մշակելիս պետք է համագործակցի դպրոցի ինչպես մանկավարժական, այնպես էլ վարչատնտեսական անձնակազմի հետ, ինչպես նաև ապահովի ծնողական և աշակերտական խորհուրդների մասնակցությունը այդ գործընթացին: Կարևոր է, որ բոլոր շահագրգիռ կողմերը հստակ պատկերացում ունենան քաղաքականության նպատակների և բովանդակության մասին, եթե այդ քաղաքականությունը պետք է հիմք հանդիսանա խնդրի լուծման արդյունավետ ռազմավարությունների մշակման համար:

Հակաբուլինգային քաղաքականության նպատակն է ուղղություն տալ և ուղղորդել դպրոցի ղեկավարությանը՝ կանխելու և արձագանքելու դպրոցներում բուլինգի հնարավոր դրսևորումներին, խթանել ապրումակցումը սովորողների միջև և ապահովել բուլինգի իրավիճակներին միջամտելու անվտանգ մեթոդներ։ Հակաբուլինգային քաղաքականության խնդիրներն են.

ա) Ստեղծել դրական դպրոցական մշակույթ և մթնոլորտ, որը ներառում և ողջունում է տարբերությունները, որտեղ առկա է փոխադարձ հարգանք միմյանց առանձնահատկությունների հանդեպ և, որտեղ մեծահասակները ջերմ, դրական և վստահելի օրինակ են և խրախուսում են սովորողներին բացահայտելու և քննարկելու բուլինգի դրսևորումները։

բ) Իրազեկել ողջ դպրոցական համայնքին (ներառյալ դպրոցի ղեկավարությանը, ուսուցիչներին, սովորողներին, ծնողներին, կամավորներին և այլոց), որ բուլինգն անընդունելի վարքագիծ է։

դ) Սահմանել և կիրառել կանոններ և ընթացակարգեր, որոնք կենտրոնացած են բուլինգի դեպքերի ուսումնասիրման, կանխարգելման և արձագանքման վրա:

ե) Վերապատրաստել դպրոցի անձնակազմին և սովորողներին բուլինգի ճանաչման, հայտնաբերման, կանխարգելման և արձագանքման գործընթացների վերաբերյալ:

ժ) Մշակել աջակցության ծրագիր նրանց համար, ովքեր ենթարկվել են բուլինգի, և նրանց համար, ովքեր ներգրավված են եղել բուլինգի վարքագծի մեջ.

ժ) Իրականացնել ռազմավարություններ՝ բուլինգի մեջ ներգրավված սովորողների վարքագիծը փոխելու համար և հետևել կարգապահական գործողություններին, եթե բուլինգի վարքագիծը շարունակվի։

ժ) Ծնողներին և համայնքը ներգրավել դպրոցում իրականացվող ծրագրերին:

ի) Նպաստել դպրոցի հակաբուլինգային քաղաքականության արդյունավետության շարունակական գնահատմանը:

***Կրթության գործընթացի մասնակիցների դերերն ու պարտականությունները բռնության կանխարգելման գործընթացում***

Ուսումնական հաստատություններում անվտանգ ֆիզիկական և հոգեբանական միջավայր ստեղծելու և պահպանելու գործում կարևոր դերակատարներ են հանդիսանում ու կրթության գործընթացի բոլոր մասնակիցները՝ դպրոցի ղեկավար կազմը, ուսուցիչները, սովորողները, նրանց ծնողները և հաստատության սպասարկող անձնակազմը։ Բոլոր այս խմբերի ներդրումը համատեղված՝ նպաստում է այնպիսի կրթական միջավայրի ձևավորմանը, որտեղ յուրաքանչյուր անհատ իրեն զգում է պաշտպանված և արժևորված, ունենում է դպրոցական համայնքի պատկանելիության զգացում և վստահ է, որ անհրաժեշտության դպքում կստանա համապատասխան աջակցություն։

***Ղեկավար կազմ***

Ուսումնական հաստատության ղեկավարության կողմից բռնության կանխարգելմանը միտված քաղաքականություն վարելը պարտադիր է, քանի որ այն հիմք է դնում դպրոցում համերաշխ և անվտանգ միջավայրի ստեղծման։ Նման քաղաքականությունը պաշտպանում է ոչ միայն սովորողներին, այլև ուսումնական հաստատության ողջ անձնակազմին (ուսուցիչներ, մանկավարժական այլ աշխատողներ, վարչական և սպասարկող անձնակազմ) և նույնիսկ ծնողներին։ Հարկ է նշել, սակայն, որ ղեկավարությունը միայնակ չի կարող իրագործել այդ քաղաքականությունը: Լուծումը համագործակցության և սովորողների, ուսուցիչների, ծնողներին ինչպես նաև ուսումնական հաստատության ղեկավարների համակարգված ջանքերի մեջ է, իսկ համակարգվածությունը ապահովելու համար ուսումնական հաստատությունում պետք է ներդրվեն այնպիսի ծրագրեր և սահմանվեն այնպիսի մեխանիզմներ, որոնք միտված կլինեն բռնության դեպքերի բացահայտմանը, արձագանքմանը և կանխարգելմանը։

ա) Ստեղծել դրական դպրոցական մշակույթ և մթնոլորտ, որը ներառում և ողջունում է տարբերությունները, որտեղ առկա է փոխադարձ հարգանք միմյանց առանձնահատկությունների հանդեպ և, որտեղ մեծահասակները ջերմ, դրական և վստահելի օրինակ են և խրախուսում են սովորողներին բացահայտելու և քննարկելու բուլինգի դրսևորումները։

բ) Իրազեկել ողջ դպրոցական համայնքին (ներառյալ դպրոցի ղեկավարությանը, ուսուցիչներին, սովորողներին, ծնողներին, կամավորներին և այլոց), որ բուլինգն անընդունելի վարքագիծ է։

գ) Սահմանել և կիրառել կանոններ և ընթացակարգեր, որոնք կենտրոնացած են բուլինգի դեպքերի ուսումնասիրման, կանխարգելման և արձագանքման վրա։

դ) Վերապատրաստել դպրոցի անձնակազմին և սովորողներին բուլինգի ճանաչման, հայտնաբերման, կանխարգելման և արձագանքման գործընթացների վերաբերյալ։

ե) Զգալիորեն բարելավել մեծահասակների վերահսկողությունը դպրոցի «անտեսանելի» հատկապես բարձր ռիսկայնություն ունեցող տարածքների վրա՝ խաղահրապարակ, սանհանգույցներ, միջանցք, ճաշարան, բակ և այլն:

զ) Ապահովել կրթական հաստատությունները մշտադիտարկման համակարգերով՝ տեսանկարահանող սարքերով, որոնք հնարավորություն կտան կանխարգելել բուլինգի դրսևորումները, ինչպես նաև վերահսկողության մեխանիզմներ, որոնք թույլ կտան պարբերաբար գնահատել դպրոցի հակաբուլինգային քաղաքականության արդյունավետությունը (հարցազրույցների իրականացում, կարիքների գնահատում և այլն):

է) Մշակել աջակցության ծրագիր նրանց համար, ովքեր ենթարկվել են բուլինգի, և նրանց համար, ովքեր ներգրավված են եղել բուլինգի վարքագծի մեջ.

ը) Իրականացնել գործողություններ՝ բուլինգի մեջ ներգրավված սովորողների վարքագիծը փոխելու համար և հետևել կարգապահական գործողություններին, եթե բուլինգի վարքագիծը շարունակվի:

թ) Ծնողներին և համայնքը ներգրավել դպրոցում իրականացվող ծրագրերին։

ժ) Նպաստել դպրոցի հակաբուլինգային քաղաքականության արդյունավետության շարունակական գնահատմանը:

ի) Ուսումնական տարվա յուրաքանչյուր կիսամյակում առնվազն մեկ անգամ հաշվետվություն ներկայացնել մանկավարժական խորհրդին՝ բուլինգի դեպքերի ընդհանուր թվի և յուրաքանչյուր դեպքի շուրջ իրականացված գործողությունների վերաբերյալ։

***Ուսուցիչներ***

Ուսուցիչները դպրոցական համայնքի առանցքային դերակատարներից են, նրանք ոչ միայն ապահովում են ուսումնական գործընթացի արդյունավետությունը, այլև նպաստում են դպրոցի ապահով և առողջ միջավայրի ձևավորմանը՝ սովորողների անվտանգության և բարեկեցության համար։ Ուսուցիչները մեծ ազդեցություն են ունենում դպրոցում բռնության կանխարգելման, ճանաչման, հաղորդման և աջակցման գործընթացներում։

Ուսուցիչների մշտական ուշադրությունը և նախաձեռնողականությունը կարող են էապես նվազեցնել բռնության դեպքերի հաճախականությունը և ազդեցությունը։ Սովորողների հետ, իրենց ամենօրյա շփումների ժամանակ, հաճախ դառնում են առաջին անձինք, որոնք կարող են ժամանակին նկատել սովորողների վարքագծի փոփոխությունները, հնարավոր բռնության նշանները, հայտնաբերել բռնության դեպքերը, հաղորդել դրանց մասին՝ դրանով իսկ նպաստելով արագ և թիրախային արձագանքման մեխանիզմների գործարկմանը։ Բացի այդ ուսուցիչները պատասխանատու են սովորողների արժեքային համակարգի ձևավորման համար։ Նրանք կարող են ներգործել սովորողների աշխարհընկալման վրա՝ սովորեցնելով հանդուրժողականություն, հարգանք, և առողջ հաղորդակցություն, որն էլ իր հերթին անմիջական ազդեցություն կունենա բռնությունից ազատ միջավայրի ստեղծման հարցում։

***Շրջանակ 1․*** *Ուսուցիչների կողմից իրականացվող*

*հիմնական գործողությունները*

|  |  |
| --- | --- |
| **Կանխարգելման աշխատանքներ** | * + Կազմակերպել դասընթացներ ու քննարկումներ, որոնք կբարձրացնեն սովորողների իրազեկվածությունը բռնության և դրա հետևանքների մասին։   + Դասարանում ստեղծել մի միջավայր, որտեղ բոլորը կհարգեն միմյանց։ Սահմանել դասարանական կանոններ, փակցնել դրանք տեսանելի վայրերում։   + Իրականացնել սովորողների սոցիալհուզական հմտությունների զարգացմանն ուղղված աշխատանքներ՝ սովորեցնելով ապրու­մակցում, խնդիրների լուծում և կոնֆլիկտների հաղթահարում, հույզերի կառավարում և արդյունավետ հաղորդակցում։ |
|  | |
| **Բացահայտում և հաղորդում**  Target Audience with solid fill | * + Ուշադրություն դարձնել սովորողների վարքագծային փոփոխություններին, որոնք կարող են վկայել բռնության մասին։   + Կատարել գրառումներ հնարավոր բռնության նշանների և արդեն տեղի ունեցած դեպքերի վերաբերյալ։   + Ստեղծել վստահելի միջավայր, որտեղ սովորողները չեն վախենա կիսվել իրենց խնդիրներով։   + Խրախուսել դրական վարքագիծը։   + Անհապաղ հայտնել բռնության դեպքերի մասին դպրոցի համապատասխան մարմիններին։ |
|  | |
| **Համագործակցություն**  **Handshake with solid fill** | * + Համագործակցել դպրոցի ղեկավարության, հոգեբանների և ծնողների հետ՝ բռնության կանխարգելման ծրագրերը հաջողությամբ իրականացնելու համար։   + Ներգրավվել դպրոցական հանձնաժողովներում կամ նախաձեռնություններում, որոնք ուղղված են բռնության նվազեցմանը։ |
|  | |
| **Մասնագիտական զարգացում**  **Graduation cap with solid fill** | * + Մասնակցել վերապատրաստման ծրագրերին, որոնք կօգնեն հասկանալ բռնության պատճառներն ու դրսևորումները և կսովորեցնեն արդյունավետ արձագանքման մեթոդներ։ |

***Հոգեբան***

Հոգեբանը հանդիսանում է դպրոցի հոգեբանական անվտանգության գլխավոր հենասյուներից մեկը։ Նրա կողմից իրականացվող աշխատանքն իր մեջ ներառում է ոչ միայն բռնության հետևանքների հաղթահարման, այլև դրա պատճառների կանխարգելման համալիր մոտեցումներ։ Հոգեբանը ապահովում է այն միջավայրը, որտեղ երեխաները կարող են իրենց պաշտպանված և ապահով զգալ։

***Շրջանակ 2․*** *Հոգեբանի կողմից իրականացվող*

*հիմնական գործողությունները*

|  |  |
| --- | --- |
| **Կանխարգելման աշխատանքներ** | * + Կազմակերպել դասընթացներ ու քննարկումներ, որոնք կբարձրացնեն սովորողների, ուսուցիչների և ծնողների իրազեկվածությունը բռնության, դրա հետևանքների և ճիշտ արձագանքման մեխանիզմների մասին։   + Իրականացնել սովորողների սոցիալ-հուզական հմտությունների զարգացմանն ուղղված աշխատանքներ՝ սովորեցնելով խնդիրների լուծում և կոնֆլիկտների հաղթահարում, հույզերի կառավարում և արդյունավետ հաղորդակցում։   + Երեխաների մոտ ձևավորել և զարգացնել ինչպես սեփական այնպես էլ դիմացինի հույզերը ճանաչելու և հասկանալու, ապրումակցելու հմտություններ։   + Սովորեցնել երեխաներին վերահսկել իրենց հույզերը և զսպել ագրեսիվ վարքը։   + Իրականացնել հանդիպումներ ծնողների հետ դրական ծնողավարության վերաբերյալ գիտելիքներ հաղորդելու նպատակով։   + Նպաստել հանդուրժողականության, հարգանքի և անվտանգության մշակույթի ձևավորմանը։ |
|  | |
| **Բացահայտում և հաղորդում**  Target Audience with solid fill | * + Ուշադրություն դարձնել սովորողների վարքագծային փոփոխություններին, որոնք կարող են վկայել բռնության մասին։   + Կատարել գրառումներ հնարավոր բռնության նշանների և արդեն տեղի ունեցած դեպքերի վերաբերյալ։   + Ստեղծել վստահելի միջավայր, որտեղ սովորողները չեն վախենա կիսվել իրենց խնդիրներով կամ ստեղծել վստահելի մեխանիզմներ, որտեղ երեխաները կարող են անանուն կիսվել իրենց խնդիրներով կամ ահազանգել բռնության մասին։   + Անհապաղ հայտնել բռնության դեպքերի մասին դպրոցի համապատասխան մարմիններին։ |
|  | |
| **Արձագանքում** | * + Իրականացնել անհատական աշխատանքներ բռնության ենթարկված և բռնության ենթարկող սովորողների հետ՝ նրանց վարքի պատճառները հասկանալու, հուզակամային ոլորտը կայունացնելու և սոցիալական դժվարությունները հաղթահարելու նպատակով։   + Իրականացնել խորհրդատվական անհատական հանդիպումներ բռնության դեպքին ականատես եղած, ուղակի կամ անուղակի կերպով մասնակիցը դարձած սովորողների հետ։   + Օգնել սովորողներին զարգացնելու ավելի առողջ վարքային մոդելներ։   + Կատարել համապատասխան ուղղորդումներ, այն դեպքում երբ սովորողն ունի նեղ մասնագետի խորհրդատվության կամ աջակցության կարիք։   + Մշակել աջակցության ծրագիր նրանց համար, ովքեր ենթարկվել են բուլինգի, և նրանց համար, ովքեր ներգրավված են եղել բուլինգի վարքագծի մեջ։ |
|  | |
| **Մշտադիտարկում և գնահատում**  **Upward trend with solid fill** | * + Հետևել դպրոցում բռնության դեպքերի հաճախականությանը և բնույթին։   + Վերլուծել ռիսկային իրավիճակները և առաջարկել կանխարգելիչ միջոցառումներ։   + Կատարել գրառումներ, վարել հաշվետվողականություն բռնության յուրաքանչյուր դեպքի վերաբերյալ։ |
|  | |
| **Համագործակցություն**  **Handshake with solid fill** | * + Համագործակցել դպրոցի ղեկավարության, ուսուցիչների և ծնողների, սովորողների հետ՝ բռնության կանխարգելման ծրագրերը հաջողությամբ իրականացնելու համար։   + Ներգրավվել դպրոցական հանձնաժողովներում կամ նախաձեռնություններում, որոնք ուղղված են բռնության նվազեցմանը։ |
|  | |
| **Մասնագիտական զարգացում**  **Graduation cap with solid fill** | * + Մասնակցել վերապատրաստման ծրագրերին, որոնք կօգնեն հասկանալ բռնության պատճառներն ու դրսևորումները և կսովորեցնեն արդյունավետ արձագանքման մեթոդներ։ |

***Ծնողներ***

Ծնողները և ընտանիքն այն առաջնային օղակն են, որոնք երեխաներին գաղափար են տալիս այնպիսի կարևոր սոցիալական արժեքների մասին, ինչպիսիք են հարգանքը, համերաշխությունը և հանդուրժողականությունը։ Արդյունավետ ընտանեկան դաստիարակությունը նպաստում է երեխաների՝ հասակակիցների հետ առողջ փոխհարաբերություններ հաստատելու, խաղաղ ճանապարհով կոնֆլիկտները լուծելու և արդյունավետ որոշումներ կայացնելու հմտությունների ձևավորմանը։ Այս ամենի արդյունքում ծնողներն անմիջականորեն կարող են ազդեցություն և անուղղակի մասնակցություն ունենալ դպրոցում ծագող կոնֆլիկտների կարգավորման գործընթացում։

Ծնողները մեծ պատասխանատվություն են կրում իրենց երեխայի և մյուս սովորողների համար ապահով դպրոցական միջավայրի ձևավորման գործում։ Նրանց ակտիվ ներգրավվածությունը և համագործակցությունը դպրոցի հետ կարող են էականորեն նպաստել բռնության կանխարգելմանն ու վաղ հայտնաբերմանը։ Սովորաբար, ծնողներն առաջինն են նկատում երեխայի վարքագծի կամ էմոցիոնալ վիճակի փոփոխությունները, որոնք կարող են վկայել այն մասին, որ երեխան բռնության է ենթարկվել կամ մասնակցել բռնության։ Կարևոր է, որ ծնողներն այս մասին անմիջապես հաղորդեն դպրոցին, կիսվեն իրենց մտահոգություններով՝ անկախ նրանից, թե ինչ դեր է ունեցել երեխան բռնության դեպքի շրջանակներում։ Ծնողները կարևոր դեր ունեն դպրոցական համայնքի հետ համագործակցության մեջ։ Նրանք կարող են նպաստել բռնության կանխարգելման ծրագրերի իրականացմանը, ինչպես նաև համագործակցել ուսուցիչների և դպրոցի ղեկավարության հետ՝ ընդհանուր նպատակների հասնելու համար։

***Շրջանակ 3․*** *Ծնողների կողմից իրականացվող*

*հիմնական գործողությունները*

|  |  |
| --- | --- |
| **Հաղորդակցություն և վստահելի հարաբերություններ երեխաների հետ** | * + Հետաքրքրվել երեխայի առօրյայով և դպրոցական միջավայրում նրա հարաբերություններով։   + Ստեղծել վստահելի մթնոլորտ, որտեղ երեխան առանց վախենալու կկիսվի իր խնդիրներով և վստահ կլինի, որ իրեն չեն մեղադրելու և քննադատելու։   + Ժամանակ հատկացնել երեխայի հետ խաղալու կամ տարիքին համապատասխան որևէ այլ գործունեության համար։   + Սահմանել պարզ և հասկանալի կանոններ՝ հիմնավորելով դրանց իմաստը։ |
|  | |
| **Երեխայի վարքագծի դիտարկում**  Target Audience with solid fill | * + Ուշադրություն դարձնել վարքագծի կտրուկ փոփոխություններին, օրինակ՝ մեկուսացում, վախեր կամ ագրեսիվություն, քնի խանգարումներ և այլն։   + Կասկածելի դեպքերում դիմել դպրոցին կամ մասնագետներին՝ աջակցություն ստանալու համար։ |
|  | |
| **Համագործակցություն**  **Handshake with solid fill** | * + Ներգրավվել դպրոցական հանդիպումներում, որտեղ քննարկվում են բռնության կանխարգելման քաղաքականությունները։   + Աջակցել դպրոցին ծրագրերի իրականացման հարցում՝ առաջարկելով ժամանակ, ռեսուրսներ կամ գաղափարներ։   + Հետևել դպրոցի քաղաքականություններին և աջակցել դրանց իրականացմանը։   + Կիսվել մտահոգություններով դպրոցի ղեկավարության կամ ուսուցիչների հետ։ |
|  | |
| **Ընտանեկան դաստիարակություն** House with solid fill | * + Տանը ամրապնդել հարգանքի, հանդուրժողականության և բազմազանության վերաբերյալ արժեքները։   + Երեխայի մոտ ձևավորել և զարգացնել ինչպես սեփական այնպես էլ դիմացինի հույզերը ճանաչելու և հասկանալու, ապրումակցելու հմտությունները։   + Օրինակ ծառայել երեխայի համար՝ ցուցադրելով առողջ հաղորդակցության և կոնֆլիկտների խաղաղ ճանապարհով լուծման հմտություններ։   + Զարգացնել երեխայի ինքնավստահությունը՝ խրախուսելով նրան փորձել նոր բաներ և աջակցելով, նույնիսկ եթե նա սխալվում է։ |

***Սովորող***

Սովորողները, որպես դպրոցական համայնքի մաս, կարևոր դեր ու պատասխանատվություն ունեն բռնության կանխարգելման և բացահայտման գործում։ Նրանք ոչ միայն պետք է զգայուն լինեն բռնության դրսևորումների նկատմամբ, այլև պետք է ակտիվ մասնակցություն ունենան դպրոցում անվտանգ միջավայրի ստեղծմանը․ նրանց բոլորի ներգրավվածությունը բռնության կանխարգելման և բացահայտման գործընթացում դպրոցական համայնքը դարձնում է էլ՛ ավելի ողջունող, իսկ միջավայրն էլ՛ ավելի ապահով։

***Շրջանակ 4․*** *Սովորողների կողմից իրականացվող*

*հիմնական գործողությունները*

|  |  |
| --- | --- |
| **Կանխարգելման աշխատանքներ** | * + Նախաձեռնել և ակտիվ ներգրավվել դասարանական կանոնների մշակմանը, որտեղ հստակ պետք է արտացոլվեն բռնության բացառման և դրա կանխարգելմանը նպաստող կետեր։   + Լինել այն սովորողների կողքին, ովքեր իրենց միայնակ են զգում։   + Ընդունել բազմազանությունը որպես արժեք և սոցիալական շփումներում չկենտրոնանալ տարբերությունների վրա։   + Նախաձեռնել այնպիսի միջոցառումներ, որոնց կարող են մասնակցել բոլոր սովորողները (դասարանի կամ ամբողջ դպրոցի)՝ առանց բացառման։ |
|  | |
| **Բացահայտում և հաղորդում**  **Marketing with solid fill** | * + Հաղորդել դպրոցի անձնակազմին բռնության դեպքերի կամ դրա նշանների առկայության մասին՝ եթե նրանք տեսել են կամ իմացել են դրա մասին։ Սա կարող է տեղի ունենալ նաև անանուն կերպով՝ ապահովելով զոհերի և վկաների անվտանգությունը։   + Բռնության մասին հաղորդման ընթացքում օգտվել դպրոցին դիմելու բոլոր հնարավոր և հարմար տարբերակներից (հեռախոսահամարներ, օնլայն հարթակներ, անանուն նամակներ)։ |
|  | |
| **Հաղորդակցում և համագործակցություն**  **Handshake with solid fill** | * + Կիսվել բռնության վերաբերյալ գիտելիքներով հասակակիցների հետ։   + Գտնել տարբերակներ կոնֆլիկտները խաղաղ ճանապարհով լուծելու համար, իսկ դժվարությունների դեպքում դիմել վստահելի մեծահասակի։   + Հարգել և արժանապատիվ վերաբերմունք ցուցաբերել յուրաքանչյուրին։ |
|  | |
| **Արձագանքում** | * + Անմիջապես միջամտել, եթե ականատես են լինում բռնության դեպքի։   + Պաշտպանել բռնության ենթարկվող սովորողներին։ |

***Սպասարկող անձնակազմ***

Սպասարկող անձնակազմը, լինելով դպրոցական համայնքի անբաժանելի մասը, էական դեր ունի բռնության հայտնաբերման և կանխարգելման գործընթացում։ Չնայած նրանք ուղղակիորեն չեն մասնակցում ուսումնական կամ դաստիարակչական աշխատանքներին, այնուամենայնիվ նրանց առօրյա գործունեությունը հնարավորություն են տալիս ակտիվորեն նպաստել դպրոցի անվտանգ միջավայրի պահպանմանը։

Սպասարկող անձնակազմի անդամները՝ ներառյալ պահակները, մաքրուհիները, տեխնիկական սպասարկման անձնակազմը, առօրյա աշխատանքների ընթացքում լայն հնարավորություն ունեն դիտարկելու դպրոցի տարածքում տեղի ունեցող իրադարձությունները, բացի այդ շատ հաճախ նրանց ներկայությունը կանխում է սովորողների անցանկալի վարքագիծը։ Սպասարկող անձնակազմը կարող է նկատել սովորողների միջև վեճերը, բախումները կամ նրանց կասկածելի վարքագիծը, ինչը կարող է կապված լինել բռնության հետ և անմիջապես հաղորդել այդ մասին դպրոցի ղեկավարությանը կամ ուսուցիչներին։ Սպասարկող անձնակազմի համակարգված աշխատանքը դպրոցական համայնքի մյուս ներկայացուցիչների հետ դարձնում է նրանց դերակատարումը անփոխարինելի։

Հաճախ նրանք կարող է ավելի մոտ լինել սովորողներին՝ դառնալով նրանց վստահելի անձինք։ Սա ևս կարևոր հանգամանք է, որը կարող է բռնության բացահայտման և կանխարգելման գործիք դառնալ, քանի որ երեխաներն, սովորաբար, իրենց խնդիրներով ավելի հեշտ կիսվում են այն մարդկանց հետ, ում հետ ունեն ոչ պաշտոնական հարաբերություններ։

***Շրջանակ 5․*** *Սպասարկող անձնակազմի կողմից*

*իրականացվող հիմնական գործողությունները*

|  |  |
| --- | --- |
| **Կանխարգելման աշխատանքներ** | * + Իրականացնել մշտական հսկողություն՝ հատկապես հաստատության անտեսանելի կամ ոչ մարդաշատ հատվածներում։   + Նշել և հաղորդել անվտանգության տեսանկյունից կասկածելի թվացող տարածքների մասին, ինչպիսիք են օրինակ շենքի փակուղի հատվածները, տեսադաշտից դուրս գոտիները կամ վնասված ֆիզիկական միջավայրերը։   + Բացառել անծանոթ և կասկածելի անձանց մուտքը դպրոց։ |
|  | |
| **Բացահայտում և հաղորդում**  Target Audience with solid fill | * + Ուշադրություն դարձնել սովորողների վարքագծին՝ նկատելով խմբերով հավաքված երեխաներին կամ հաճախակի կրկնվող կոնֆլիկտները։   + Անմիջապես միջամտել, եթե ականատես են լինում բռնության դեպքի։   + Տեղեկացնել դպրոցի պատասխանատուներին բռնության կամ դրա նշանների առկայության կամ կասկածի մասին։ |
|  | |
| **Համագործակցություն**  **Handshake with solid fill** | * + Մասնակցել բռնության կանխարգելման նպատակով դպրոցում իրականացվող քննարկումներին։   + Մասնակցել դպրոցում կազմակերպվող բռնության դրսևորումների, նշանների և կանխարգելման մեխանիզմների վերաբերյալ իրազեկման միջոցառումներին։   + Կիսվել իրենց դիտարկումներով և առաջարկներով, որոնք կարող են օգտակար լինել դպրոցի անվտանգության ռազմավարության բարելավման համար։ |
|  | |
| **Վստահելի հարաբերություններ սովորողների հետ** | * + Նպաստել ընկերական և աջակցող միջավայրի ստեղծմանը՝ խուսափելով պիտակավորումից կամ քննադատությունից։   + Երեխաներին խրախուսել վստահել և դիմել իրենց կամ այլ պատասխանատու անձանց՝ խնդիրների դեպքում։ |

***Երեխաներին բռնությունից պաշտպանելու հիմնական սկզբունքները***

Երեխաների հանդեպ բռնության կանխարգելում իրականացնելիս և դեպքերին արձագանքելիս կարևոր է հետևել որոշակի սկզբունքների, քանի որ պատշաճ արձագանքման աշխատանքները բարդ են և պահանջում են երկարաժամկետ աջակցություն։ Աղյուսակում ներկայացված ուղղորդող հարցերն օգտակար կլինեն սկզբունքները համապատասխանորեն կիրառելու համար։


|  |  |
| --- | --- |
| **Երեխաներին բռնությունից պաշտպանելու հիմնական սկզբունքները** | **Ուղղորդող հարցեր՝ համոզվելու, որ գործողությունները կամ միջամտություններն իրականացվում են՝ հաշվի առնելով երեխայի պաշտպանության հիմնական սկզբունքները** |
| ***Երեխայի լավագույն շահն ապահովելը***  Երեխայի լավագույն շահի պաշտպանությունը ներառում է բոլոր այն պայմանների համակցումը, որոնք անհրաժեշտ են նրա հիմնարար կարիքների բավարարման համար` սկսած ֆիզիկական պայմաններ ստեղծելուց մինչև դաստիարակություն, պաշտպանություն, երեխայի հիմնական արժեհամակարգի ձևավորում, նրա իրավունքների իրացում տվյալ մշակույթի համատեքստում։  Երեխայի լավագույն շահից բխող որոշման կայացման գործընթացում պետք է ընդգրկված լինի հենց ինքը՝ երեխան, և նրա կարծիքը պետք է հաշվի առնել իր տարիքային առանձնահատկություններին ու հասունության մակարդակին համապատասխան։  Յուրաքանչյուր երեխայի ընդունում ենք որպես եզակի և առանձնահատուկ, ով ունի բռնությունից պաշտպանված լինելու իրավունք։ | * Արդյո՞ք բավարարված են երեխայի հիմնական կարիքները։ * Ի՞նչ ազդեցություն կունենա մեր որոշումը/միջամտությունը երեխայի ֆիզիկական, հուզական, ճանաչողական և սոցիալական զարգացման վրա։ * Ի՞նչ ռեսուրսներ են առկա, որոնք կարող են օգնել   երեխային լուծելու այս խնդիրը:   * Օգտագործելով համայնքային ռեսուրսները՝ արդյո՞ք չենք վնասի երեխային հետագայում: * Կարո՞ղ է արդյոք երեխան մեր միջամտության   պատճառով խտրականության ենթարկվել:   * Արդյո՞ք հաշվի ենք առել երեխայի բարեկեցությունը, եթե երեխան շարունակի մնալ ներկայիս կենցաղային պայմաններում: * Ի՞նչ ազդեցության և/կամ ռիսկեր կան, եթե դեպքի մասին հաղորդվի երեխաների պաշտպանության համապատասխան ստորաբաժանումներին: Պատրա՞ստ ենք արդյոք հետևանքներին։ * Արդյո՞ք երեխայի ընդգրկումը որոշումների կայացման գործընթացին կարող է որոշակի ռիսկեր առաջացնել նրա համար: * Խոսե՞լ ենք արդյոք երեխայի հետ այն մասին, թե   ինչ որոշումներ են կայացվել, և ինչ քայլեր են ձեռնարկվելու։   * Արդյո՞ք խոսել և հաշվի ենք առել երեխայի կարծիքը։ * Արդյո՞ք երեխան կարողություններ ունի մասնակցելու միջամտության հետ կապված որոշումների կայացման գործընթացին: * Արդյո՞ք խոսել և հաշվի ենք առել երեխայի կարծիքը։ * Արդյո՞ք երեխան կարողություններ ունի մասնակցելու միջամտության հետ կապված որոշումների կայացման գործընթացին: * Արդյո՞ք մեր որոշումը և պլանավորվող միջամտությունները կարող են որևէ ազդեցություն ունենալ տվյալ համայնքի մշակութային առանձնահատկությունների վրա: |
| ***Խտրականությունից զերծ մնալը***  Համապատասխան միջոցներ պետք է ձեռնարկվեն պետության բոլոր դերակատարների, հաստատությունների, կազմակերպությունների, լիազոր մարմինների կողմից՝ ապահովելու երեխայի պաշտպանությունը խտրականության կամ պատժի բոլոր ձևերից, անկախ նրա/ընտանիքի կարգավիճակից, գործունեության բնույթից, արտահայտած կարծիքից, համոզմունքներից, ազգությունից, ռասայից, սեռից, լեզվից, դավանանքից, սոցիալական ծագումից, գույքային կամ այլ դրությունից, կրթությունից, բնակության վայրից, երեխայի ծննդյան հանգամանքներից, առողջական վիճակից կամ այլ հանգամանքից։ | * Դեպքի հետ կապված՝ ո՞վ է խտրականության ենթարկվում: Ինչո՞ւ։ * Ո՞րն է խտրականության պատճառը: * Ինչպե՞ս կարող ենք կանխարգելել և/կամ վերաց­նել խտրականությունը: |
| **Չվնասելը**  Չվնասելու սկզբունքը երեխայի հետ աշխատանքի հիմնարար սկզբունք է, որը ներառում է ցանկացած միջամտության պարագայում հետևանքները հաշվի առնելը, երեխայի կյանքին և առողջությանը վերաբերող հարցերում ռիսկերի կառավարումը և կանխումը, հատկապես երեխայի՝ ծնողից կամ խնամակալից բաժանելու, ընտանիքից հեռացնելու պարագայում վնասի/ցավի մեղմացմանն ուղղված առաջնային քայլեր ձեռնարկելը, իրավապահ մարմինների հետ համագործակցությամբ երեխայի անվտանգության ապահովմանն ուղղված քայեր ձեռնարկելը։ | * Արդյո՞ք առաջարկվող գործողությունը տևական կամ մշտական արդյունք է ապահովելու։ Եթե ոչ, ի՞նչ ազդեցություն կունենա երեխայի վրա, երբ նախատեսված գործողությունը դադարի: * Արդյո՞ք գործողությունը երեխայի համար հետագա ռիսկ չի ստեղծի: * Ինչպե՞ս ներգրավել ընտանիքը և համայնքը երեխայի վրա ազդող որոշումների ընդունմանը: * Ինչպե՞ս երեխային հաղորդել տարիքին համապատասխան տեղեկատվություն և նրան ներգրավել իր ապագայի վրա ազդող որոշումների ընդունման գործընթացին։ |
| **Ընտանեկան միջավայրին առաջնայնություն տալը**  գործողությունների իրականացում՝ հիմնված ընտանիքում հարաբերությունների, կարիքների, առաջնայնությունների և նախընտրությունների վրա։ Պետք է հաշվի առնել, որ երեխայի ապրելու լավագույն վայրը ընտանիքն է։ | * Ինչպես կգնահատեք ընտանիքի կարիքներն ու նախընտրությունները՝ հաշվի առնելով երեխայի անվտանգությունն ու պաշտպանությունը: |
| **Գաղտնիությունն ապահովելը**  Երեխայի և նրա ընտանիքի հետ կապված տեղեկատվությունը պահանջում է մասնագիտական էթիկա և գաղտնիության պահպանում։ Գաղտնիությունը երաշխավորվում է, երբ տեղեկատվությունը փոխանցվում է միայն նրանց, ովքեր իրավունք ունեն ի պաշտոնե աշխատել դեպքի հետ բացառապես երեխայի լավագույն շահի ապահովման նպատակով։ Գաղտնիությունը վերաբերում է ինչպես բանավոր, այնպես էլ գրավոր տեղեկատվությանը, տվյալներին, գրառումներին և, ընդհանուր առմամբ, դեպքի փաստագրմանը և վարմանը։ | * Ինչպե՞ս եք համոզվում, որ երեխայի ինքնությունը պաշտպանված է։ * Ինչպե՞ս կարող եք ապահովել գաղտնիությունը և   միաժամանակ՝ համապատասխան մասնագետների և կառույցների ներգրավումը։   * Ո՞ր մասնագետներն ու կառույցներն են առավել համապատասխան դեպքի շուրջ աշխատանքներում ներգրավվելու համար։ |
| ***Տեղեկացված (իրազեկ) համաձայնություն ապահովելը***  Նախքան երեխայի մասին տեղեկատվության փոխանակումը կողմերը պետք հասկանան, թե ինչու է անհրաժեշտ տեղեկությունը, և ինչ հետևանքներ կունենա դրա փոխանակումը երեխայի և նրա ընտանիքի համար։ Որևէ գործողության մեջ ներգրավելուց առաջ երեխային և նրա ծնողին/խնամակալին անհրաժեշտ տեղեկացնել ակնկալվող քայլերի մասին, որպեսզի ներգրավված կողմերը մասնակցեն գործընթացին՝ հասկանալով հնարավոր տարբերակների հետևանքներն ու ռիսկերը։ | * Արդյո՞ք երեխային և նրա ծնողին/խնամակալին ներկայացվել են գործողությունների/միջամտությունների մանրամասները և այդ գործողությունների/միջամտությունների հետ կապված հնարավոր հետևանքներն ու ռիսկերը։ * Ինչպե՞ս կարող եք ստանալ երեխայի և նրա ծնողի/խնամակալի համաձայնությունը՝ իրականացնելու անհրաժեշտ գործողությունները։ |
| ***Երեխային լսելը և նրա մասնակցությունն ապահովելը***  Խրախուսել և հնարավորություն տալ երեխային հայտնել իր տեսակետը։ Գործնականում մասնակցությունն այն է, որ մեծահասակները լսեն նրան։ Երեխաներին լսելը և նրանց իրենց վերաբերող որոշումեր կայացնելու գործին ներգրավելը թույլ է տալիս նրանց յուրացնել շրջապատող աշխարհի վրա ազդելու կառուցողական ուղիներ ու հմտություններ։ | * Ինչպե՞ս կարող եք ապահովել, որ երեխաները ստանան իրենց տարիքին և զարգացմանը համապատասխան տեղեկատվություն իրականացվող գործողությունների վերաբերյալ։ * Ի՞նչ հնարավորություններ են ստեղծվել երեխայի   կարծիքը լսելու, երեխային գործընթացին լիարժեր մասնակից դարձնելու համար։ |
| ***Անվտանգություն և ապահովություն***  Սա վերաբերում է երեխայի համար ֆիզիկական և հոգեբանական անվտանգ միջավայրի ապահովմանը, այդ թվում՝ երեխայի հետ մասնագիտական աշխատանքի շրջանակում։ | * Ի՞նչ կձեռնարկեք երեխային հետագա բռնությունից, անտեսումից, շահագործումից պաշտպանելու, ռիսկերի նվազեցման համար։ |

***Անվտանգ և բռնությունից պաշտպանված միջավայրի ստեղծում***

Երեխաների պաշտպանությունը բռնությունից, անտեսումից, շահագործումից և բռնության այլ ձևերից յուրաքանչյուրի պարտականությունն է։ Բռնությունը կամ շահագործումը խաթարում է երեխայի բարեկեցության և զարգացման ցանկացած ոլորտ, ճիշտ այնպես, ինչպես ապահով միջավայրը երեխաներին հնարավորություն է տալիս լիարժեք զարգանալու։ Կարևոր է երեխայի շուրջը զարգացնել պաշտպանիչ գործոններ, և հասկանալով, թե որոնք են ռիսկային գործոնները, քայլեր ձեռնարկել նվազեցնելու և բացառելու դրանք։

***Երեխային շրջապատող միջավայրը***

Երեխային մեծացնելու գործընթացը ներառում է երեխային շրջապատող մարդկանց, կառույցների ու համակարգերի ներգրավվածությունը, մասնակցությունը և համագործակցությունը: Որքան մոտ են դերակատարները երեխային, այնքան մեծ է նրանց ազդեցությունը երեխայի զարգացման և բարեկեցության վրա, և նույնչափ էլ մեծ՝ նրանց դերը երեխայի պաշտպանության գործում։



Ուսումական հաստատություններում, ինչպես նաև դրանցից դուրս բոլոր երեխաների համար անվտանգ միջավայր ստեղծելը շարունակական գործունեության բաղադրիչ է, որը համալիր ջանքեր է պահանջում։

Բռնության կանխարգելման և բռնության ենթարկված անձի պաշտպանության կազմակերպման գործընթացում պետք է ներգրավվեն լիազորված պետական մարմինները, ինչպես նաև ոչ պետական կառույցներ, ինչն ամրագրված է նաև ՀՀ օրենսդրությամբ։

Երեխաների պաշտպանությունը հնարավոր չէ իրականացնել մեկ կառույցի միջոցով։ Այս գործընթացում համապատասխան կառույցների միջև համագործակցությունն անհրաժեշտություն է՝ ճիշտ գործողություններ իրականացնելու և երեխաներին անհրաժեշտ աջակցություն ցուցաբերելու համար։ Արդյունավետ համագործակցություն ապահովելու համար կարևոր է հստակ պատկերացնել, թե որ կառույցներն են գործում նույն տարածքում և ինչ ծառայություններ են նրանք մատուցում։ Նման քարտեզագրումը կօգնի նաև նպատակային ուղղորդումեր իրականացնել: Ծառայությունների քարտեզագրումը պետք է հանդիսանա ուսումական հաստատության ԵՀԲյան արձագանքման կարգի մաս։


***Ռիսկի և պաշտպանիչ գործոնները***

Երեխաների զարգացման և պաշտպանության համար կարևոր է կենտրոնանալ երեխայի կյանքում պաշտպանիչ գործոնների ամրապնդման վրա։ Մենք չենք շեշտադրում խնդիրները, «դեֆիցիտը» կամ ռիսկի գործոնները առանձնացնելով՝ փորձելով դրանք «շտկել», այլ հիմվում ենք ուժեղ կողմերի, առկա ռեսուրսների և պաշտպանիչ գործոնների վրա։ Պաշտպանիչ գործոններից յուրաքանչյուրը կարող է կարևոր դեր խաղալ երեխաների պաշտպանության և նրանց համար ապահով և հոգատար միջավայր ստեղծելու գործում: Գոյություն ունեն համընդհանուր ռիսկային և պաշտպանիչ գործոններ։

***Համընդհանուր պաշտպանիչ գործոնները ներառում են՝***

* Վաղ մանկության ընթացքում հոգատարություն առնվազն մեկ հետևողական և արձագանքող խնամողի կողմից:
* Առնվազն 1 անձի հետ բովանդակալից կապերի ձևավորում և պահպանում կյանքի ընթացքում:
* Հույզերը և զգացմունքները կառավարելու կարողություն:
* Խնդիրներ լուծելու, սովորելու և հարմարվելու կարողությունները զարգացնելու հնարավորություններ:
* Հաջորդաբար աճող հնարավորություններ ձեռք բերելու հմտություններ և գիտելիքներ մշակույթի պահանջներին համապատասխան:
* Արդյունավետ ֆորմալ և ոչ ֆորմալ կրթության հասանելիություն:
* Տարիքին համապատասխան հնարավորություններ ընտանիքի և համայնքի բարեկեցությանը նպաստելու հարցում:
* Համարժեք ինքնագնահատական և արդյունավետ ինքնաիրացման զգացում,
* Կյանքը իմաստավորելու/կյանքի իմաստը գտնելու ունակություն:
* Տվյալ մշակութային համատեքստում աճող կարողությունները կիրառելու, գործելու և դատողություններ անելու հնարավորություն:
* Մասնակցություն մշակութային ծեսերին, որը հանգեցնում է պատկանելության զգացողության:

***Համընդհանուր ռիսկային գործոնները ներառում են՝***

* + Վաղաժամ ծնունդ, ծննդյան անոմալիաներ, ցածր քաշ կամ շրջակա միջավայրի տոքսինների ազդեցությունը նախածննդյան կամ հետծննդյան շրջանում։
  + Խնամքի բացակայություն վաղ մանկության շրջանում հետևողական և արձագանքող խնամակալների կողմից։
  + Խնդիրների լուծման, սովորելու և հարմարվելու կարողությունները զարգացնելու հնարավորությունների կորուստ կամ բացակայություն։
  + Տվյալ մշակույթի պահանջներին համապատասխան գիտելիքներ և հմտություններ ձեռք բերելու և խորացնելու հնարավորությունների կորուստ կամ բացակայություն։
  + Չբավարարված հիմնական պահանջմունքներ (օրինակ՝ բավարար սննդի, կացարանի, խմելու ջրի, կլիմայական պայմաններին համապատասխան հագուստի և բժշկական օգնության սահմանափակ հասանելիություն)։
  + Ընտանիքի բաժանում՝ ժամանակավոր կամ մշտական, մահվան, մեկ կամ մի քանի ծնողների կամ հիմնական խնամակալների կողմից խնամքը շարունակելու անկարողության պատճառով (օրինակ՝ բռնի հեռացման, բանտարկության, արտաքսման, զինված ընդհարման, ծայրահեղ զրկանքների կամ հալածանքի, վնասվածքի, ֆիզիկական կամ հոգեկան հիվանդության պատճառով)։
  + Կառուցվածքային, սոցիալական կամ միջանձնային բռնություն (ռասիզմը, էթնիկական խտրականությունը և մարգինալացումը, գենդերային խտրականությունը, պետության կողմից հովանավորվող բռնությունը, համայնքային բռնությունը, ընտանեկան կամ կողակցի կողմից բռնությունը, ֆիզիկական, սեռական բռնությունը, հոգեբանական չարաշահումը)։
  + Արդյունավետ ֆորմալ և ոչ ֆորմալ կրթության անհասանելիություն կամ կորուստ։
  + Համայնքային կապերի կորուստ/խզում։
  + Վնասակար սոցիալական կամ գենդերային նորմեր։
  + Երեխաներին չարաշահումից, անտեսումից, շահագործումից և բռնությունից պաշտպանող օրենսդրական նորմերի կամ դրանց կիրառման բացակայություն։
  + Հարկադրված միգրացիայի կամ տան կորստի հետևանքով տեղաշարժեր։

տեղաշարժեր:

Կարևոր է հասկանալ առկա պաշտպանիչ և ռիսկային գործոնները երեխային շրջապատող միջավայրի յուրաքանչյուր մակարդակում՝ պաշտպանիչ գործոնների վրա հիմվելով ռիսկերը նվազեցնելու համար։ Մի պահ պատկերացրեք այն երեխային, որը բախվում է հոգեբանական բռնության մեծահասակների կողմից (հոգեբանական վատ վերաբերմունք, ծաղր կամ անտեսում)։

* Ի՞նչ գործոններ կամ իրադարձություններ կարող էին հանգեցնել նրան, որ երեխան այսպիսի իրավիճակի զոհ է դարձել։ Ի՞նչն է երեխաներին խոցելի դարձնում նման խնդրի նկատմամբ։
* Արդյո՞ք կան գործոններ՝
* **անհատի մակարդակում** (կրթության առանձնահատուկ պայմանների կարիք, հույզերը և զգացմունքները կառավարելու դժվարություններ և այլն),
* **ընտանիքի մակարդակում** կամ որևէ խնդիր ծնողների
* հետ (ամուսնալուծություն, միայնակ մոր երեխա, ալկոհո­ լի/թմրանյութերի չարաշահում տան մեծահասակի կողմից, գործազրկություն և այլն),
* **համայնքի մակարդակում** (զինված ջոկատների մոտ տեղակայված լինելը, համայնքում կրթական հաստատությունների բացակայություն և այլն),
* **գործոններ/խնդիրներ հասարակության մակարդակում**
* (որոշակի մշակութային նորմեր/համոզմունքներ, ավանդույթներ, որոնք ռիսկային գործոն են հանդիսանում երեխաների համար և այլն)։
* Ո՞ր երեխաներն են առավել խոցելի այս խնդրի նկատմամբ (օրինակ՝ ավելի շատ տղանե՞րը, թե՞ աղջիկները, ո՞ր տարիքային խումբը և այլն)։
* Ինչի՞ շնորհիվ է, որ կան երեխաներ, որոնք չեն դառնում նման խնդրի զոհ, չեն առնչվում նման խնդրի։ Ի՞նչն է նրանց պաշտպանում։ Որո՞նք են պաշտպանիչ գործոնները։

***Նպաստում ենք երեխայի զարգացմանն ու աճին՝ բացահայտելով ներքին ու արտաքին զարգացնող նախադրյալները***

Երեխաների զարգացմանը և բարեկեցությանը նպաստելու համար ավելի արդյունավետ է հիմնվել ուժեղ կողմերի վրա և ուժեղացնել զարգացնող նախադրյալները, քան կենտրոնանալ թույլ կողմերի և խնդիրների վրա: Search Institute­ի կողմից մշակվել է 40 զարգացնող նախադրյալների վերաբերյալ տեսությունը, որտեղ ներկայացվում է, թե ինչ է պետք, որ երեխաները և երիտասարդները հաջողակ լինեն կյանքում: Այդ տեսության հիմքում դրական մոտեցում է երեխաների և դեռահասների զարգացման գործընթացին՝ գնահատելով նրանց՝ դրական փոփոխություններ իրականացնելու հնարավորություններն ու ներուժը։ Այն կենտրոնանում է երեխաների և դեռահասների ուժեղ կողմերի և հմտությունների ձևավորման վրա։ Երբ երեխաները հնարավորություն ունեն զարգացնելու իրենց կարողությունները՝ զարգացնող նախադրյալները, դա օգնում է նվազեցնել ռիսկային վարքագիծը և նպատաստում նրան, որ երեխաները և դեռահասները ավելի շատ ներդրում ու ակտիվ մասնակցություն ունենան իրենց ընտանիքի, դպրոցի և համայնքի կյանքում: Զարգացնելով դրական զարգացման գաղափարը՝ Search Institute-ը մշակել է ներքին և արտաքին գարգացնող նախադրյալների 8 ոլորտ, որոնք օգնում են երեխաներին և դեռահասներին կառուցել կարևոր հարաբերություններ և ձևավորել անհրաժեշտ որակներ։

Զարգացման նախադրյալները խելամիտ առաջնահերթություններ են՝ օգնելու երեխաներին մեծանալ առողջ և հաջողակ: Արտաքին զարգացման նախադրյալների չորս ոլորտները կենտրոնանում են արտաքին կառույցների, հարաբերությունների և գործունեության վրա, որոնք դրական միջավայր են ստեղծում երեխաների համար: Ներքին զարգացման նախադրյալների չորս ոլորտներն արտացոլում են ինտելեկտուալ արժեքները, հմտությունները և համոզմունքները, որոնք երեխաները նույնպես պետք է զարգացնեն՝ իրենց շրջապատող աշխարհում լիարժեք ներգրավվելու և գործելու համար:

|  |  |
| --- | --- |
| **Ներքին զարգացման նախադրյալներ** | **Արտաքին զարգացման նախադրյալներ** |
| **Ուսմանը նվիրված լինելը** | **Աջակցություն** |
| **Դրական արժեքներ** | **Հզորացում** |
| **Սոցիալական հմտություններ** | **Սահմաններ և ակնկալիքներ** |
| **Դրական անհատականություն** | **Ժամանակի նպատակային օգտագործում** |

**Զարգացնող նախադրյալները ներքին** անհատական կարողողթյունների, վերաբերմունքի, արժեքների, ինչպես նաև **արտաքին** փորձառությունների, հարաբերությունների համակցություն են, որոնք աջակցում և դաստիարակում են երեխաներին։ Ներքին և արտաքին նախադրյալների համակցությունը օգնում է երեխաներին հաջողությամբ զարգանալ և վարել արդյունավետ կյանք:

*Հավելված 1-ում ներկայացված են «Զարգացնող նախադրյալներ՝ ներքին և արտաքին»՝ ըստ տարիքային խմբերի։*

Երբ երեխաներն ունեն զարգացման շատ նախադրյալներ, ավելի հավանական է, որ նրանք հետագայում կդրսևորեն դրական վարքագիծ։ Զարգացման նախադրյալների առկայությունը երաշխավորում է, որ երեխաներն ավելի քիչ խնդիրներ ունեն ալկոհոլի և թմրամիջոցների օգտագործման, բռնության և վաղ սեռական հարաբերությունների մեջ ներգրավվելու ռիսկերի առնչությամբ: Նախադրյալների ավելացումը հանգեցում է նաև երեխաների կյանքում ճգնաժամային իրավիճակների նվազեցման։ Այսպիսով, նախադրյալների ավելացումը խթանելով՝ մենք ավելի քիչ ժամանակ ենք ծախսում երեխաների հետ կապված խնդիրները լուծելու համար և ավելի շատ ժամանակ ենք ունենում բացահայտելու երեխաների ուժեղ կողմերն ու առանձնահատկությունները:

***Կարևո՛ր է.***

Դպրոցը պետք է դառնա երեխաների ներքին և արտաքին նախադրյալները զարգացնելու միտված և բոլոր երեխաներին զարգանալու հնարավորություններ ապահով միջավայր։ Նախադրյալները զարգացնելու համար հարկավոր է մտածելակերպի և երեխաների հետ շփման մոտեցումների փոփոխություն։

|  |  |
| --- | --- |
| **Զերծ մնալ** | **Կիրառել** |
| Խնդիրների մասին խոսելուց | Խոսել դրական կողմերի և հնարավորությունների մասին |
| Խանգարող և «պրոբլեմատիկ» երեխաների վրա կենտրոնանալուց | Կենտրոնանալ բոլոր երեխաների և դեռահասների վրա |
| Տարիքային տարանջատում դնելուց | Նպաստել տարբեր տարիքային խմբերի շփմանը և միջսերնդային համայնքի ձևավորմանը |
| Երեխաներին որպես խնդիր դիտարկելուց | Երեխաներին դիտարկել որպես ռեսուրս |
| Խնդիրներին արձագանքելուց | Նախաձեռնող և պրոակտիվ լինել՝ հիմվելով ուժեղ կողմերի վրա |
| Ուրիշներին մեղադրելուց | Պահանջել անձնական պատասխանատվություն |
| Երեխաներին որպես ծրագրեր իրականացնելու օբյեկտ վերաբերվելուց | Հարգել և ընդունել երեխաներին՝ որպես դերակատարների սեփական զարգացման գործընթացում |
| Միայն նեղ մասնագետներին ներգրավելուց | Բոլորին ներգրավել երեխաների կյանքում |
| Մրցակցային առաջնահերթություններ սահմանելուց | Համագործակցել |
| Արժեքների և առաջնահերթությունների վերաբերյալ հակասական ուղերձներ հաղորդելուց | Հետևողականություն կարևոր հարցերի շուրջ ուղերձներ հաղորդելու առումով |
| Ճգնաժամային իրավիճակների կառավարումից | Տեսլականի համատեղ ձևավորում |
| Հուսահատությունից | Հույսի և լավատեսության ձևավորում |

Վերը նշված նախադրյալներն ամրապնդելիս պետք է հաշվի առնել միջամտությունների հնարավորությունները երեխային շրջապատող միջավայրի յուրաքանչյուր մակարդակում։ Բերված հարցադրումերի օրինակները կարող են օգնել պատկերացնելու հնարավոր գործողությունների ուղղվածությունը տարբեր մակարդակներում։

**«Երեխա» մակարդակ**

* Ի՞նչ հնարավորություններ կարող են տրամադրվել երեխաներին մեր դպրոցում՝ օգնելու ամրապնդել նրանց ներքին զարգացման գործոնները:

**«Ընտանիք» մակարդակ**

* Ինչպե՞ս կարող է մեր դպրոցն աջակցել ընտանիքներին/ծնողներին՝ բարելավելու իրենց գիտելիքներն ու հմտությունները, ուժեղացնել ընտանիքների աջակցությունն իրենց երեխաներին:

**«Համայնք/հասարակություն» մակարդակ**

* Ինչպե՞ս կարող է մեր դպրոցը, համագործակցելով այլ կառույցների և համայնքի այլ դերակատարների հետ (օրինակ՝ համայնքապետարան, եկեղեցի, սոցիալական աշխատողներ, ոստիկանություն, հասարակական կազմակերպություններ և այլն), աջակցել երեխաներին ուժեղացնելու իրենց արտաքին զարգացման գործոնները:

**Կարևո՛ր**

* Անհրաժեշտ է ապահովել ներքին զարգացման նախադրյալների առկայությունը երեխայի կյանքում և կեցությունը միջավայրում, որտեղ զարգացած են արտաքին նախադրյալները։
* Դպրոցի աշխատակիցները պետք է օգնեն երեխաներին և իրենց ընտանիքներին՝ ձեռք բերելու ներքին և արտաքին նախադրյալները երեխայի բարեկեցության ապահովման համար։
* Յուրաքանչյուրը կարող է զարգացնել նախադրյալները։
* Բոլոր երեխաները/երիտասարդները նախադրյալների կարիք ունեն։
* Հարաբերությունները շատ կարևոր դեր ունեն յուրաքանչյուր երեխայի կյանքում։
* Նախադրյալներ զարգացնելը շարունակական գործընթաց է։

Կենտրոնանալով ներքին և արտաքին նախադրյալների զարգացման վրա՝ նպաստում եք երեխաների հանդեպ բռնության կանխարգելմանը։

**Գործնական օրինակներ՝**

* Իրականացնել ծրագրեր, որոնք զարգացնում են սովորողների հոգատարությունը մեկը մյուսի, իրենց դպրոցի և համայնքի նկատմամբ (բարձր դասարաններում սովորողներն օգնում են տարիքով ավելի փոքր երեխաներին, կամ դասարանի լավ սովորողներն օգնում են ավելի վատ սովորողներին), դպրոցի գրադարանի բարելավում, նոր գրքերով համալրում, հերթապահությունների կազմակերպում, համայնքի տեսարժան վայրերի մաքրում և այլն։
* Դպրոցի և դասարանի կանոնների և կանոնները խախտելու դեպքում համապատասխան հետևանքների սահմանում երեխաների հետ։
* Սովորողները արտադասարանական ծրագրեր են իրականացնում. պաստառների պատրաստում դպրոցի համար, միջոցառումների կազմակերպում և այլն։
* Ուսուցիչը առաջարկում է յուրաքանչյուր երեխայի մեկ գիրք ծրագրից դուրս, որպեսզի երեխաները կարդան հաճույքի համար։ Կարդալուց հետո երեխաները կարող են փոխանակել գրքերը։ Որևէ գրքի շուրջ քննարկումերի կազմակերպում։ Գրքի շնորհանդեսի կազմակերպում՝ հրավիրելով հեղինակին։
* Ուսուցիչը տարբեր եղանակներ է ընտրում՝ խրախուսելու աշակերտներին ավելի լավ սովորել և ձգտել ավելի լավ արդյունքների։
* Ուսուցիչը հաճախ խոսում է ալկոհոլի և թմրանյութերի բացասական ազդեցության մասին, ներկայացնում առողջ ապրելակերպի կարևորությունը, ոստիկանության անչափահասների տեսուչի հետ համատեղ կազմակերպում քննարկումեր երեխաների մասնակցությամբ։
* Ուսուցիչը ուսումական գործընթացի ժամանակ պարբերաբար սովորողին տալիս է ընտրության հնարավորություն։
* Ուսուցիչը կազմակերպում է քննարկումեր սովորողների հետ իրենց ապագա պլանների և նպատակների վերաբերյալ, փորձում է օգնել սովորողներին պլանավորելու իրենց նպատակին հասնելու ճանապարհը։

***Արձագանքում ենք բռնության դեպքերին***

Բռնության դեպքի առկայության պարագայում առաջնային է, որ բռնության զոհ դարձած երեխան ստանա համապատասխան օգնություն: Այդ պատճառով անհրաժեշտ է, որ յուրաքանչյուր ուսուցիչ իմանա, թե ինչպես ճանաչել բռնության առկայությունը, ինչպես հայտնել/ տեղեկացնել բռնության դեպքի մասին, և որն է իր դերը դեպքի արձագանքման գործընթացում:

Երեխաների հանդեպ բռնության նկատմամբ անտարբեր չմնալը և անմիջապես արձագանքելը յուրաքանչյուրիս պարտականությունն է:

Երեխաների հանդեպ բռնությանն անմիջապես արձագանքելը ուսումնական հաստատության աշխատակիցների կողմից երեխային աջակցելու կարևոր և առաջնային քայլն է, ինչը ամրագրված է նաև Միջգերատեսչական սոցիալական համագործակցության կանոնակարգով։

Կարևոր է հիշել, որ ցանկացած երեխա կարող է բռնության զոհ դառնալ: Ուսումական հաստատության աշխատակիցները պետք է ուշադիր լինեն, նկատեն և ճանաչեն բռնության նշանները երեխաների և ընտանիքների հետ աշխատանքի ողջ ընթացքում: Հարկավոր է ուշադիր լինել բոլոր երեխաների, հատկապես հաշմանդամություն ունեցողների նկատմամբ, ովքեր բռնության ենթարկվելու ավելի մեծ վտանգի տակ են, ինչպես նաև տղաների, ովքեր քիչ հավանական է, որ հայտնեն կամ ընդունեն սեռական կամ բռնության որևէ այլ տեսակի կիրառում իրենց նկատմամբ: Նկատելով կամ անգամ կասկածելով բռնության որևէ դրսևորում՝ ուսուցիչը պետք է լրջորեն վերաբերվի այդ հանգամանքին և անհապաղ քայլեր ձեռնարկի՝ արձագանքելով ստեղծված իրավիճակին։

Բռնության ենթարկվելիս երեխաները հաճախ փորձում են կիսվել իրենց համար վստահելի մեծահասակների հետ, սակայն հաճախ մեծահասակները նրանց չեն լսում, չեն հավատում և չեն հասկանում: Երեխաները փորձում են նաև անուղղակիորեն հայտնել այն իրավիճակի մասին, որի մեջ հայտնվել են, իրենց պահվածքի և վերաբերմունքի միջոցով: Երբեմ այդ պահվածքն ու վերաբերմունքը կարող են արտահայտվել «վատ վարքի» տեսքով։ Նման դեպքերում հաճախ երեխաները որակվում են որպես «դժվար» և «վատ վարք ունեցող»։ «Բռնության նշանները» բաժնում արդեն քննարկվել են վարքագծի որոշ ձևեր ու դրսևորումեր, որոնք կարող են հուշել, որ երեխան բռնության զոհ է դարձել, չնայած հաստատ ոչինչ ասել հնարավոր չէ, մինչև յուրաքանչյուր դեպքը չուսումասիրվի համապատասխան մասնագետների կողմից: Դպրոցի շրջանակներում հոգեբանամանկավարժական արդյունավետ աջակցության տրամադրման դեպքում բռնության ենթարկված երեխաներից շատերը կարող են լրացուցիչ մասնագիտացված ծառայությունների ուղղորդման կարիք չունենալ: Այնուամենայնիվ, եթե որևէ խնդիր շարունակում է երեխային լուրջ անհանգստություն պատճառել, ապա ուղղորդում անհրաժեշտ է:

**Արձագանքման քայլերը**

Կարևոր է, որ ուսուցիչները հստակ պատկերացնեն, թե ինչ քայլեր պետք է ձեռնարկել, որպեսզի պատրաստ լինեն արձագանքել բռնության դեպքերին:

Քայլեր, որոնք պետք է ձեռնարկել, եթե կասկածում եք, որ երեխան ենթարկվել է բռնության.

* Հանգիստ արձագանքե՛ք, պահպանեք հանգստություն ցանկացած իրավիճակում:
* Հավաստիացրե՛ք երեխային, որ նա ճիշտ է վարվել ձեզ դիմելով, բայց մի խոստացեք գաղտնիություն պահպանել, քանի որ դուք պետք է համապատասխան մասնագետներին հայտնեք տեղի ունեցածի մասին, որպեսզի հնարավոր լինի ապահովել անհրաժեշտ օգնությունը երեխային:
* Լրջորե՛ն վերաբերվեք երեխայի ասածներին, նույնիսկ եթե դա վերաբերում է մեկին, ով, ձեր համոզմամբ, չի կարող վնասել երեխային։
* Խուսափե՛ք ուղիղ հարցեր տալուց (տես ճիշտ հարցադրումերի
* մասին համապատասխան հատվածը ներքևում)։
* Հարցրե՛ք երեխային, թե որ ծնողի/ խնամակալի ներկայությունը և
* /կամ ուղեկցությունն է իր համար ցանկալի: Ամեն դեպք յուրահատուկ է, և կարևոր է այն դիտարկել անհատական համատեքստում։
* Դեպքի մասին հայտնե՛ք ձեր ուսումնական հաստատության երեխաների պաշտպանության պատասխանատուին և քայլեր ձեռնարկե՛ք ձեր ուսումնական հաստատության երեխաների հանդեպ բռնության արձագանքման պլանի համաձայն։

Յուրաքանչյուր ուսումնական հաստատություն պետք է ունենա երեխաների հանդեպ բռնության դեպքերի արձագանքման մշակված և համաձայնեցված երեխայակենտրոն մեխանիզմ։ Այն կարող է գծապատկերի ձևով մշակվել և ընդունվել հաստատության կողմից, որպեսզի ավելի պատկերավոր և պարզ լինի, թե ինչ է հարկավոր անել, երբ տեղեկանում ես ԵՀԲ դեպքի մասին (տե՛ս Հավելված 3-ում բերված օրինակը, որը կարելի է հարմարեցնել տվյալ ուսումնական հաստատության համար)։ Միևնույն ժամանակ յուրաքանչյուր ուսումնական հաստատություն պետք է ունենա երեխաների հանդեպ բռնության դեպքերի արձագանքման պատրաստվածության պլան՝ ներառելով այն որպես ուսումնական հաստատության զարգացման ծրագրի մաս։ Պլանի մշակման համար կարող են կիրառվել ուսումնական հաստատության զարգացման ծրագրի մշակման պահանջներն ու ձևաչափը (տես Հրաման No 16­Ն, 15 հունվարի 2021 թ. «Պետական հանրակրթական ուսումնական հաստատության զարգացման ծրագրի մշակման պահանջներն ու ձևաչափը հաստատելու մասին»)։

Արձագանքման պատրաստվածության պլանը պետք է ներառի նաև տարածքում առկա ծառայությունների քարտեզագրումը՝ համապատասխան ուղղորդումների և դեպքի շուրջ համագործակցության համար։ Եթե ձեր հաստատությունը դեռ չի ավարտել նման պլանի մշակումն ու հաստատումը, խնդիրը բարձրաձայնեք տնօրինության մոտ, որպեսզի հնարավորինս արագ իրականացվեն համապատասխան աշխատանքները (տես մշակված պլանի օրինակ Հավելված 4-ում, որը կարելի է հարմարեցնել տվյալ ուսումնական հաստատության համար)։ Բոլոր դեպքերում, եթե կասկած ունեք, որ երեխայի հանդեպ բռնություն է տեղի ունեցել, հանգստացրե՛ք երեխային՝ ասելով, որ կան աջակցող մեծահասակներ, որոնք անհրաժեշտ քայլեր կձեռնարկեն երեխայի անվտանգությունը և համապատասխան օգնությունն ապահովելու համար: Եթե կասկածներ կան, որ երեխայի նկատմամբ բռնություն է կիրառվել, պետք է առաջնահերթություն տրվի երեխայի անվտանգութանն ու լավագույն շահին, և դեպքի շուրջ աշխատող թիմը պետք է զգոն լինի, որպեսզի բացառի երեխայի նկատմամբ ցանկացած վտանգ *(տե՛ս «Երեխային բռնությունից պաշտպանելու հիմնական սկզբունքները» նյութը)*

***Տարիքային առանձնահատկությունները, բռնության հետևանքները և արձագանքման առանձնահատկությունները***

|  |  |  |  |
| --- | --- | --- | --- |
| **Տարիք** | **Հոգեբանական առանձնահատկություններ** | **Արձագանքը բռնության փաստին** | **Արձագանքման առանձնահատկություններ** |
| 6­11  տարեկան | * Ակտիվորեն զարգանում են իմացական գործընթացները։ * Մտածողությունը ճկուն է, եսակենտրոնությունը նվազում է։ * Առկա են բարոյական պատկերացումեր, որոնք դեռ հիմվում են արտաքին պատժի կամ խրախուսանքի վրա։ * Այս կամ այն քայլի բարոյականության մասին դատողությունները հիմվում են դրանց հետևանքների, այլ ոչ թե դրդապատճառների վրա։ * Առաջին պլան է գալիս սեփական անձի և նրա պատասխանատվության ընկալման կարևորությունը։ | * Երկարժեք զգացմունքներ մեծահասակների նկատմամբ: * Դժվարություններ ընտանեկան դերերում կողմորոշվելու հարցում, վախ, ամոթի զգացում, աշխարհի նկատմամբ անվստահություն: * Վնասվածքները, բռնության արտաքին հետևանքները և պատճառները թաքցնելու ձգտում: * Միայնակության զգացում, ընկերների բացակայություն: * Դասերից հետո տուն գնալու վախ (կամ դպրոց գալու վախ, եթե բռնություն իրականացնող անձը դպրոցում է), սննդային տարօրինակ նախընտրություն ներ: * Քնի և ախորժակի խանգարումեր, մարդկանցից մեկուսանալու ձգտում, ագրեսիվ վարքագիծ: | * Տալ բաց, ընդհանուր հարցեր, որոնք թույլ կտան ազատ շարադրել իրողությունը։ * Խուսափել եզրույթներից, որոնք կարող են վախեցնել երեխային: * Մոտիվացնել երեխային՝ զրույցի ընթացքում ընդգծելով նրա դրական դերն ու նշանակալիությունը։ * Զերծ մալ երեխային ուղղակի կամ անուղղակի սպառնալուց, վախեր ներշնչելուց: * Հաշվի առնել այն հանգամանքը, որ այս տարիքային խմբի երեխաները կենտրոնացած են պատժից խուսափելու կամ պարգևատրվելու վրա, ինչը կարող է ազդել պատասխանների ճշմարտացիության վրա, հատուկ ուշադրություն դարձնել ոչ խոսքային ազդակներին: |
| 12­14  տարե­կան | * Մեծանում է սեփական անձի և նրա պատասխանատվության ընկալման կարևորությունը, ինչի արդյունքում փոխվում է դեռահասի կողմից սեփական դերի ընկալում իր հետ տեղի ունեցած իրադարձություններում։ * Կարևորում է լավ հարաբերությունների պահպանումը և խրախուսանքը այլ մարդկանց, հատկապես հասակակիցների և նշանակալի մեծահասակների կողմից։ * Հուզական անհավասա­րակշռություն։ * «Մեծահասակ» լինելու զգացողության զարգացում։ * Ինքնագիտակցության զարգացում։ * Ապահովության փնտրտուք հասակակիցների շրջանում։ * Հասունության և անկախության ձգտում։ * Առանձնանալու ձգտում, ինքնամփոփություն։ * Կաշկանդվածություն, ամոթխածություն։ * Խոցելի ինքնասիրություն։ * Չափազանցված և մաքսիմալիս տական մտածողություն։ * Կոնֆլիկտայնություն, հակվածու թյուն ներքին կոնֆլիկտների։ * Ըմբոստություն ծնողական/ հասարակական/ համակարգային նորմերի դեմ։ | * Անվստահություն, մեծահասակների նկատմամբ երկարժեք զգացմունքներ, սոցիալական դերերի ձևավորման դժվարություններ, սեփական անպիտանության զգացում: * Հակասական վարքագիծ, ինքնասպանության փորձեր, փախուստներ տնից, ագրեսիայի դրսևորումեր, դեպրեսիվ վիճակներ, թմրանյութերի և ալկոհոլի օգտագործման փորձեր: | * Օգտագործել հասկանալի, պարզ, բայց ոչ ժարգոնային խոսք: * Հաշվի առնել այն հանգամանքը, որ դեռահասը այս առումով դեռևս լիարժեքորեն հասունացած չէ և կարող է ունենալ իր կարծիքով մանկական հետաքրքրություններ, որոնք ամեն կերպ ջանում է թաքցնել: * Բացահայտել և հաշվի առնել դեռահասի հետաքրքրությունները: |
| 15­18  տարեկան | * Ընտանիքից անկախ լինելու պահանջմունքը ակտիվ է (ինքնահաստատում, ինքնուրույնություն)։ * Ձգտում է հաջողության հասնել՝ փորձելով սեփական ուժերը: * Ձգտում է ինքնաիրացվել, տարբեր իրավիճակներում դրսևորել սեփական «Ես»­ը: | * Մեկուսացում, անվստահություն շրջապատող աշխարհի նկատմամբ: * Ապակողմորոշվածություն սոցիալական դերերում, երկարժեք զգացմունքներ: * Հակասական վարքագիծ, ինքնասպանության փորձեր, փախուստներ տնից, ագրեսիայի դրսևորումեր, դեպրեսիվ վիճակներ, թմրանյութերի և ալկոհոլի օգտագործման փորձեր: | * Հաշվի առնելով տարիքային այս խմբի առանձնահատկությունները՝ խուսափել այնպիսի խոսքային և ոչ խոսքային միջոցների կիրառումից, որոնց արդյունքում դուք կարող եք ընկալվել գերակայող դիրքում՝ հնարավոր ընդդիմացող արձագանքներից զերծ մալու նպատակով: * Զրույցի վարման տեմպի ընտրությունը թողնել դեռահասին՝ հոգեբանական ապահովության և հարմարավետության զգացում ձևավորելու և ճնշման կամ պարտադրանքի ցանկացած դրսևորումից խուսափելու նպատակով: |

**Բռնության փաստի մերժման հիմնական պատճառները**

Երեխային տրամադրվող աջակցությունն սկսելուց առաջ կարևոր է հաշվի առնել երեխայի, դեռահասի պատրաստակամությունը՝ ընդունելու բռնության փաստը և խոսելու այդ մասին: Ըստ այդմ՝ կարելի է առանձնացնել երեխաների և դեռահասների 4 խումբ.

1) երեխաներ և դեռահասներ, ովքեր պատրաստ են մանրամասնորեն պատմել տեղի ունեցածի մասին մեկ կամ մի քանի մարդու,

2) երեխաներ և դեռահասներ, ովքեր կարող են միայն մասամբ խոստովանել ու պատմել տեղի ունեցածի մասին (նրանք սովորաբար կամ մեղմում, կամ թաքցնում են բռնության մասին տեղեկությունները),

3) երեխաներ և դեռահասներ, ովքեր հոգեբանորեն պատրաստ չեն խոսել տեղի ունեցածի մասին, որովհետև բռնության փաստը բացահայտվել է անկախ իրենց կամքից, ոչ իրենց նախաձեռնությամբ,

4) երեխաներ և դեռահասներ, ում նկատմամբ բռնության մասին ենթադրվում է, մինչդեռ անձամբ իրենք տարբեր պատճառներով չեն ուզում պատմել տեղի ունեցածի մասին:

Երեխայի կողմից բռնության փաստի մերժումը կարող է պայմանավորված լինել հետևյալ գործոններով.

* անվստահություն մեծահասակների նկատմամբ, հնարավոր նոր անցանկալի իրադարձությունների կանխատեսում և վախ,
* ամոթի զգացում, մտավախություն, որ շրջապատողները կփոխեն իր նկատմամբ վերաբերմունքը, կսկսեն վատ կամ ավելի վատ վերաբերվել ևայլն,
* վախ և կախվածություն բռնություն գործադրող անձից,
* մտավախություն՝ վշտացնելու բռնություն չգործադրած ծնողին, վախ ընտանեկան հնարավոր կոնֆլիկտներից, ամուսնալուծությունից և այլն:

***Բռնության ենթարկված երեխաներին տրամադրվող աջակցության հոգեբանական առանձնահատկությունները***

**Գործնական աշխատանք**.

Անհրաժեշտ նյութեր՝ հոգեբանական աշխատանքի տարբեր քայլերի գրառմամբ թղթեր

Ընթացք՝

Մասնակիցները բաժանվում են 8 խմբի, որոնցից յուրաքանչյուրն ստանում է որևէ քայլի նկարագրությամբ թուղթ: Խմբերից յուրաքանչյուրը քննարկում և ներկայացնում է, թե իրեն բաժին ընկած քայլն ինչ աշխատանքներ է ենթադրում: Այնուհետև միմյանց լսելուց հետո խմբերը փորձում են դասավորել քայլերը տրամաբանական հաջորդականությամբ: Մասնակիցների աշխատանքն ամփոփվում է դասընթացավարի կողմից քայլերի հաջորդականության և բովանդակության ներկայացմամբ:

**Հոգեբանական աշխատանքի հիմական քայլերն են**

Քայլ 1. Երեխայի հետ նախնական կապի հաստատում

Քայլ 2. Շրջապատող աշխարհի նկատմամբ երեխայի վստահության վերականգնում

Քայլ 3. Կուտակված հույզերը խոսքային և ոչ խոսքային միջոցներով արտահայտելու

հնարավորության ընձեռում

Քայլ 4. Աջակցություն վախերի հաղթահարման ուղղությամբ

Քայլ 5. Աջակցություն մեղքի զգացման հաղթահարման ուղղությամբ

Քայլ 6. Աջակցություն ագրեսիան արտահայտելու և վերահսկելու ուղղությամբ

Քայլ 7. Ճանաչողական աղավաղումերի շտկում

Քայլ 8. Աջակցություն ինքնավստահության և ինքնագնահատականի կարգավորման

ուղղությամբ։

**Քայլ 1**. **Երեխայի հետ նախնական կապի հաստատում**

Երեխայի հետ նախնական կապի հաստատման առաջնային նպատակը հոգեբանական անվտանգության ապահովում է: Աշխատանքի այս փուլը նպատակ ունի.

* Պարզել երեխայի վարքին բնորոշ հոգեբանական բացասական ախտանիշները և ապագայում դրանց վտանգավորության աստիճանը:
* Պարզել երեխայի ստացած հոգեբանական տրավմաները:
* Բացահայտել երեխայի հոգեբանական ռեսուրսները:

Այս փուլում աշխատանքներն իրականացվում են հիմականում դիտարկման և զրույցի միջոցով, որոնց առանձնահատկություններն առավել մանրամասն ներկայացված են «Բռնության ենթարկված երեխաների հետ անցկացվող զրույցի առանձնահատկությունները» ենթավերնագրի ներքո:

**Քայլ 2.** **Շրջապատող աշխարհի նկատմամբ երեխայի վստահության վերականգնում**

Բռնության ենթարկված երեխաները, որպես կանոն, կորցնում են վստահությունը շրջապատող աշխարհի նկատմամբ, ինչի արդյունքում դժվարությամբ են կապ հաստատում թե՛ հասակակիցների, թե՛ մեծահասակների հետ: Այս փուլում հոգեբանական աջակցության գործընթացում չափազանց կարևոր է երեխայի հետ միասին ուսումասիրել այն բոլոր հիմական պահանջմունքները (սիրո, անվտանգության, կարեկցանքի, հարգանքի, ընդունված լինելու, որևէ խմբին պատկանելու և այլն), մտքերը և զգացողությունները, որոնք երեխան ունեցել է, երբ կորցրել է մեծահասակների հանդեպ վստահությունը: Այս փուլի հիմական նպատակը մեծահասակների և հասակակիցների հետ վստահելի հարաբերություններ կառուցելու համար անհրաժեշտ հմտությունների ձևավորում ու զարգացում է:

**Քայլ 3.** **Կուտակված հույզերը խոսքային և ոչ խոսքային միջոցներով արտահայտելու հնարավորության ընձեռում**

Բռնության հետևանքով երեխան բացասական հույզեր է ապրում, մասնավորապես՝ զայրույթ, վիրավորանք, վախ, ատելություն, ամոթի և մեղքի զգացում, և հաճախ միայնակ է մում իր ապրումերի հետ՝ չկարողանալով ճիշտ արձագանքել դրանց: Այս հանգամանքն է՛լ ավելի կարող է բարդացնել բռնության ենթարկված երեխայի՝ առանց այն էլ բարդ հոգեբանական վիճակը: Նման բարդացումերից խուսափելու համար կարևոր է, որ երեխան հնարավորություն ունենա խոսելու այդ հույզերի և դրանք ծնող իրավիճակների մասին: Սակայն, ինչպես արդեն նշեցինք, միշտ չէ, որ երեխան հեշտությամբ պատրաստ է խոսել այդ մասին, առավել ևս՝ երբ այդ բացասական հույզերը կապված են երեխայի համար հարազատ կամ նշանակալի անձանց հետ: Հոգեբանական աջակցության ընթացքում կարևոր է օգնել երեխային հասկանալ, որ հույզերն ընդունելի կամ անընդունելի, լավը կամ վատը չեն լինում: Հաշվի առնելով այն հանգամանքը, որ երեխաների համար կարող է դժվար լինել իրենց հույզերի մասին խոսելը, որպես բացասական հույզերի արտահայտման արդյունավետ միջոցներ կարելի է կիրառել նկարչաթերապիան, խաղաթերապիան, ավազաթերապիան:

**Քայլ 4.** **Երեխայի վախերի հաղթահարում**

Բռնության ենթարկված լինելու հանգամանքը երեխայի հոգում տագնապ ու բազմաթիվ վախեր է ծնում (պատժվելու, մերժվելու, լքված լինելու և այլն): Մի շարք դեպքերում, երբ առկա են տրավմատիկ իրավիճակը հիշեցնող տարբեր ազդակներ կամ զգայություններ (ձայն, բառ, **տեսարան**, նկար, համ, հոտ և այլն), կարող է դիտվել երեխայի տագնապի և վախերի սրացում, խուճապային տրամադրություն, ընդդիմացում: Այս փուլում հատկապես կարևոր նշանակություն է ձեռք բերում լիցքաթափող վարժությունների, խաղային թերապիայի, արտթերապևտիկ հնարների կիրառումը:

**Քայլ 5. Մեղքի զգացման մեղմացում**

Բռնության ենթարկված երեխան, որպես կանոն, ունենում է մեղքի, ամոթի զգացում հատկապես 7­8 տարեկանից հետո, երբ սկսում է պատասխանատվություն ստանձնել իր հետ տեղի ունեցող իրադարձությունների համար: Այդ զգացումերն իրենց հերթին սրում են **երեխայի** տագնապները՝ խորացնելով լքված լինելու կամ մերժվելու վախերը և հանգեցնելով ինքնաքայքայիչ, ինքնավնասող վարքագծի: Այդ պատճառով անհրաժեշտ է հատուկ աշխատանք իրականացնել ամոթի և մեղքի զգացումերի հաղթահարման ուղղությամբ:

**Քայլ 6. Աջակցություն ագրեսիան արտահայտելու և վերահսկելու ուղղությամբ**

Բռնության ենթարկված երեխան կորցնում է ապահովության զգացումը, իսկ անվտանգ իրավիճակի բացակայությունը թույլ չի տալիս երեխային՝ արտահայտելու իր իրական հույզերը: Այդ իսկ պատճառով կարևոր է, որ հոգեբանական աջակցության ընթացքում ձևավորվի ապահով ու անվտանգ միջավայր սեփական հույզերն ընդունելու, դրանք արտահայտելու, իրավիճակից ընդունելի ելք ապահովելու համար:

**Քայլ 7. Ճանաչողական աղավաղումների շտկում**

Բռնության հետևանքով առաջացող զգացմունքներն ու հույզերը հաճախ աղավաղում են շրջապատող իրականության և մարդկանց մասին երեխայի պատկերացումերը («բոլոր մարդիկ վտանգավոր են», «պատժում է, ծեծում է, որովհետև սիրում է ինձ», «ես եմ մեղավոր» (կամ մեկ ուրիշը): Այս հանգամանքը կարող է բարդացնել նրա փոխհարաբերութունները, առաջացնել վարքային տարբեր խնդիրներ: Այդ իսկ պատճառով չափազանց կարևոր է աջակցել երեխային շտկելու այդ աղավաղումերն ու դրանց հետևանքները:

**Քայլ 8. Աջակցություն ինքնավստահության և ինքնագնահատականի կարգավորման ուղղությամբ**

Բռնության ենթարկված լինելու փաստն իր անմիջական ազդեցությունն է ունենում երեխայի ինքնագնահատականի և սեփական անձի նկատմամբ վստահության վրա: Բռնության ենթարկված երեխային տրամադրվող հոգեբանական աջակցության ընթացքում կարևոր է ձևավորել այնպիսի հմտություններ ու կարողություններ, ինչպիսիք են սեփական կարծիքն արտահայտելը, «ոչ» ասելը, անձնական տարածքի գիտակցումը, թույլատրելի և անթույլատրելի հպումերը տարբերակելը, սեփական անձը պաշտպանելը և այլն: Կարևոր է նաև երեխային տրամադրել առաջին օգնության հեռախոսահամարներ, որոնցով կարող է զանգահարել, երբ վտանգ է զգում կամ վտանգի մեջ է:

**Կարևո՛ր**

Երեխայի հետ հոգեբանական աշխատանքները կազմակերպվում և իրականացվում են հոգեբանի կողմից, սակայն մանկավարժների կողմից այդ աշխատանքների ընդհանուր բովանդակության ու հիմական քայլերի հաջորդականության իմացությունը կարևոր է՝ բռնության ենթարկված երեխայի համար անվտանգ և վստահելի միջավայր ձևավորելու համար:

***Բռնության ենթարկված երեխայի հետ զրույցի վարման առանձնահատկությունները***

Բռնության ենթարկված երեխայի հետ վարվող զրույցն ունի երկու հիմական նպատակ՝

1. **Վստահելի հարաբերությունների ձևավորում**. բռնության ենթարկված երեխայի համար դժվար է վստահել, առավել ևս դժվար է խոսել իր համար ցավոտ հարցերի շուրջ: Բացասական փորձը, ամոթի և մեղքի զգացումերը, մեծահասակների բացասական արձագանքի և հնարավոր մեղադրանքների մտավախությունները կարող են դիմադրություն առաջացնել մասնագետների հետ հաղորդակցվելու հարցում: Մի շարք դեպքերում երեխան դժվարանում է խոսքայնացնել այն ամենը, ինչ տեղի է ունեցել իր հետ: Այս փուլում հատկապես կարևոր է երեխային աջակցող մասնագետի (հոգեբան, մանկավարժ, սոցիալական աշխատող, սոցիալական մանկավարժ) համբերատարությունն ու նրբանկատությունը: Կարևոր է նաև ակտիվ ունկնդրումը (հարցեր, վերաձևակերպումեր, ճշգրտումեր, ապրումակցում):
2. **Տեղեկությունների հավաքագրում.** անհրաժեշտ է տեղեկություններ հավաքել երեխայի, նրա հետաքրքրությունների, ընտանիքի, բռնության իրավիճակի մասին: Եթե մենք նշված հարցերի վերաբերյալ արդեն ստացել ենք տեղեկություններ այլ մարդկանցից, կարևոր է զերծ մալ այդ հարցերը երեխայի հետ քննարկելուց կամ դրանց վերաբերյալ մեր իրազեկվածությունը ցուցադրելուց, քանի դեռ երեխան ինքը չի հայտնել այդ մասին:

**Կարևո՛ր**

Երեխայի հետ զրույցի ընթացքում օգտագործել միայն այն տեղեկությունները, որոնց մասին պատմել է հենց ինքը՝ երեխան:

Այս նպատակների իրագործումը հնարավոր է միայն անվտանգ, վստահելի մթնոլորտի ապահովման դեպքում: Այդ մթնոլորտի ապահովման տեսանկյունից կարևոր նշանակություն ունեն այնպիսի գործոնները, ինչպիսիք են հանդիպման վայրի, խոսելաոճի, դիրքի, հաղորդակցման ոչ խոսքային միջոցների ճիշտ ընտրությունը:

Զրույցի ընթացքում ևս կարևոր է հաշվի առնել երեխայի տարիքային առանձնահատկությունները: Մինչև 7­8 տարեկան երեխաներին կարելի է առաջարկել միասին խաղալ, որից հետո կարելի է ընդհանուր հարցեր տալ ընտանիքի, ընկերների, դաստիարակների մասին և որոշակի անկաշկանդ ու վստահելի մթնոլորտում միայն բացատրել հարցեր տալու նպատակը: Եթե երեխան իրեն արդեն լավ է զգում, կարելի է նրան բացատրել հարցեր տալու հիմական նպատակը: Ավելի մեծ տարիքի երեխաների հետ նպատակահարմար է խոսել չեզոք թեմաներից՝ դպրոց, նախասիրություններ, ընտանիք: Եթե, այնուամենայնիվ, երեխաները դժվարանում են խոսել իրենց խնդրի մասին, ապա կարելի է առաջարկել մի քանի տարբերակ․

• Խաղ տիկնիկներով 2­7 տարեկան երեխաների համար:

• Նկարչություն 5 տարեկանից սկսած:

• Պատմությունների ստեղծում:

Կարևոր՝

Այն դեպքում, երբ բռնության փաստը հաստատված է, և բռնության ենթարկված երեխան հեշտությամբ շփման մեջ է մտնում, աշխատանքի հիմական նպատակը պետք է լինի նրան աջակցելը՝ թույլ տալ, որ խոսի, և լսել:

***Ինչպե՞ս և ի՞նչ հարցեր կարող են օգտագործվել զրույցի ընթացքում․***

* Բանավոր կամ բաց հարցեր (կոնկրետ իրավիճակին վերաբերող ընդհանուր հարցեր)
* Կենտրոնացնող հարցեր (ի՞նչ, ո՞վ, որտե՞ղ, ե՞րբ, ինչպե՞ս, ինչի՞ համար)
* ուղիղ հարցեր
* Ինչպես արդեն նշեցինք, բռնության ենթարկված երեխայի համար հաճախ չափազանց դժվար է խոսել իր ապրումերի մասին, ուստի կարևոր է հաշվի առնել, որ զրույցի ընթացքում նա կարող է դադարներ վերցնել կամ լռել: Կարևոր է հասկանալ, թե ինչի մասին կարող է խոսել երեխայի/դեռահասի լռությունը հանդիպման ընթացքում.
* Երեխան շատ ուժեղ հույզեր է ապրում, որոնք իրեն խիստ ցավ ու տառապանք են պատճառում։
* Երեխան շփոթված է և չգիտի ինչ բառերով արտահայտել իր զգացմունքները:
* Երեխան ոչինչ չունի ասելու, որովհետև տվյալ պահին նա խնդիրը լուծված է համարում։
* Երեխայի լռությունը նրա դիմադրության դրսևորում է։

**Կարևոր՝**

Լռությունն անհրաժեշտ է հաղթահարել, բայց խորհուրդ չի տրվում դա անել կտրուկ միջոցներով: Ցանկալի չէ նաև հանդիպման ողջ ընթացքում լռելը:

***Ինչպիսի՞ իրավիճակներից խուսափել․***

* Երեխայի նկատմամբ բռնություն կիրառելու կասկածյալ անձի ներկայությամբ զրուցելուց:
* Հարցերի այնպիսի ձևակերպումերից, որոնց արդյունքում ուղղակի կամ անուղղակի պատասխանատու է դառնում երեխան/ կարող է հանգեցնել կրկնակի զոհի հոգեվիճակի/:
* Երեխայի համար անապահով և ոչ անվտանգ իրավիճակում, վայրում կամ ժամանակահատվածում զրույց վարելուց:
* Ցանկացած տեսակի ճնշումից:
* Նեղ մասնագիտական եզրույթներ կամ արտահայտություններ օգտագործելուց:
* Քննադատություններից և այնպիսի հարցերից կամ արտահայ­ տություններից, որոնք երեխան կարող է ընկալել որպես մե­ ղադրանք և ունենալ մեղքի զգացում:

***Ինչպիսի՞ հարցերից խուսափել***

* երկար նախադասություններից,
* բարդ նախադասություններից,
* կրավորական սեռից (Ի՞նչ է արվել քո կողմից),
* ժխտական նախադասություններից (Դու նրան չե՞ս ասել),
* բազմիմաստ հարցերից,
* կրկնակի ժխտումից (Մայրիկդ չի՞ ասել քեզ, որ այդ ժամին տնից դուրս չգաս),
* հռետորական հարցերից (Եթե հոգնես, ասա):

***Ինչպիսի՞ հարցեր օգտագործել*.**

* համառոտ նախադասություններ,
* պարզ նախադասություններ,
* ներգործական սեռ (Ի՞նչ ես արել),
* ոչ ժխտական նախադասություններ (Դու նրան ասացի՞ր),
* միայն մեկ իմաստ ունեցող հարցեր,
* մեկ ժխտում (Մայրիկդ ասե՞լ է քեզ, որ փողոց դուրս չգաս),
* ուղիղ հարցեր (Դու հոգնե՞լ ես):

***Զրույցի ընթացքում անհրաժեշտ է***

* Ուշադիր լսել երեխային
* Զերծ մալ երեխային ընդհատելուց

Պահպանել հանգստություն մեր հույզերով երեխային չվախեցնելու համար։

***Բռնության ենթարկված երեխայի հետ աշխատանք իրականացնելիս՝***

Ընդունել երեխայի խոսելաձևը:

Զերծ մնալ իրարամերժ հրահանգներ տալուց (վստահիր ինձ, անկեղծ եղիր/այդպիսի բառեր մի օգտագործիր/:

Զերծ մնալ գնահատող վերաբերմունք արտահայտելուց:

Ուշադրություն դարձնել այն վայրին, որտեղ պետք է տեղի ունենա զրույցը:

Խոսել մեղմ ձայնով և հանգիստ խոսելաոճով:

Զերծ մնալ երկարատև և սևեռուն տեսողական հաղորդակցությունից:

Զերծ մնալ խոստումեր տալուց (Ես քեզ խոստանում եմ, ամեն ինչ լավ կլինի և այլն):

***Ուսուցիչ-ծնող համագործակցության կարևորությունը***

Դրական հաղորդակցությունը միշտ սկսվում է նրանից, ինչի շուրջ համաձայնության ենք գալիս։ Ծնողներն անգնահատելի ռեսուրս են հանդիսանում ուսուցիչների համար, քանի որ նրանք տրամադրում են տեղեկատվություն իրենց երեխայի առօրյա կյանքի և այն մասին, թե որն է լավագույնը տվյալ երեխայի համար՝ սովորելու և դրական վարքին նպաստելու առումով։ Ուսուցիչներն, իրենց հերթին, կարող են հնարավորություն տալ ծնողներին և ընտանիքներին բացահայտել իրենց խնդիրները և օգնել հաղթահարել դրանք լուծումների վրա կենտրոնացած մոտեցման միջոցով։ : Հարցման արդյունքում, որը ընդգրկում էր հարցեր դպրոցի վարքային և կարգապահական խնդիրները կանխելու և լուծելու հնարավոր միջոցառումների մասին (Օգդեն, 1998), շուրջ 3600 մասնակից` ուսուցիչների ավելի քան 88%-ը, պատասխանել են, որ «շատ կարևոր է համագործակցությունը ծնողների հետ»` որպես վերոհիշյալ խնդիրները կանխելու ամենակարևոր ճանապարհ:  Ծնողների հետ որոշակի հարցերի շուրջ քննարկումներ իրականացնելիս ուսուցիչները պետք է շեշտադրեն, որ, դա իրենց ընդհանուր նպատակն է, և պետք է միասին լուծումներ գտնեն ի օգուտ երեխայի լավագույն շահի։ Ծնողների (խնամակալների) հետ համակարգված համագործակցությունը պահանջում է ժամանակ և պլանավորում:  Բազմիցս, սակայն, ընտանիքի և դպրոցի միջև ընդլայնված համագործակցության առաջարկները չեն իրականացվում: Պատճառները կարող են շատ լինել: Որոշ ծնողներ (խնամակալներ) կարող են նաև ունենալ բացասական փորձառություններ իրենց դպրոցական օրերից, ինչը նրանց գուցե բացասական է տրամադրում դպրոցի նկատմամբ: Դպրոցի հետ հանդիպելիս նրանք մտավոր մակարդակում կարող են վերապրել իրենց սեփական դպրոցական ժամանակը և գուցե զգալ նույն հիասթափությունները, սեփական անզորությունն ու անարժեքության զգացումը: Ուսուցիչը, ով ծնողների (խնամակալների) հետ համագործակցելու, աշխատելու փորձ կամ հմտություններ չունի, կարող է իրեն անվստահ ու շփոթված զգալ: Շատ կարևոր է, որ քննարկման ընթացքում ուսուցիչները զերզ մնան ծնողին քննադատելու մտքից։ Եթե երեխան դպրոցում ցուցաբերում է խնդրահարույց վարքի որևէ ձև, դա հեշտությամբ ակտիվացնում է ծնողի մեղքի զգացումը և ուսուցչից քննադատության, մեղադրանքների ակնկալիքները: Նման մոտեցումը լավ ելակետ չէ դպրոցի հետ վստահելի և կառուցողական համագործակցության համար: Օրինակ՝ վարքի հետ կապված հարցեր քննարկելիս «Արմենը դաժան է և վտանգավոր», արտահայտության փոխարեն կարելի է պարզապես նկարագրել միջադեպը և ոչ թե գնահատական տալ անձին, ինչի դեպքում կարող է պարզապես զրույցն ավարտվել։ Իհարկե կան բազմաթիվ ուսուցիչներ, ովքեր կարողանում են առողջ համագործակցության մթնոլորտ ստեղծել ծնողների (խնամակալների) հետ, ովքեր իրենց հերթին իրենց զգում են ընդունված և հարգված հավասար գործընկերներ: Նման համագործակցության համար դպրոցը և ուսուցիչը որոշակի աշխատանքներ պետք է իրականացնեն, քանի որ նման համագործակցությունը ինքնին չի առաջանում: Ստորև ներկայացվող քայլերը կարող են օգտակար լինել ընտանիք-դպրոց հարաբերությունների կառուցողական ձևավորման և զարգացման համար․

* + - Կարևոր է, որ ուսուցիչը դրական հարաբերություններ կառուցի ծնողների (խնամակալների) հետ, քանի որ երեխաների առաջադիմությունը բարձրանում է, եթե նրանց ծնողները և ուսուցիչները ներդաշնակ համագործակցում են:
    - Ծնողները (խնամակալները) կարևորում են դասարանում տեղի ունեցող իրադարձությունների մասին տեղեկությունները, ուստի ցանկալի է, որ էլեկտրոնային նամակների, սոցիալական կայքերի կամ հեռախոսազանգերի միջոցով այդ ամենի մասին ուսուցիչը պարբերաբար ծնողներին տեղեկություն տրամադրի:
    - Կարևոր է ծնողներին (խնամակալներին) ներգրավել տարատեսակ խնդիրների լուծման գործում և հնարավորություն տալ իրենց հնարավորինս դրական և կառուցողական կերպով օգտագործել իրենց ազդեցությունը երեխայի վրա:
    - Ուսուցիչները կարող են հնարավորություն տալ ծնողներին և ընտանիքներին բացահայտել իրենց խնդիրները և օգնել հաղթահարելու դրանք:
    - Ուսուցիչերը կարող են խրախուսել ծնողներին (խնամակալներին) կապ հաստատել դպրոցի/դասղեկի հետ, եթե նրանք կասկածում են, որ իրենց երեխաները բռնության կամ բուլինգի են ենթարկվում կամ ուրիշներին են բուլինգի կամ բռնության ենթարկում:
    - Ուսուցիչը պետք է ապահովի բաց և կառուցողական երկխոսություն ծնողների հետ՝ ներկայացնելով դասարանի առաջընթացը, ձեռքբերումներն ու խնդիրները, ինչպես նաև տրամադրել հստակ առաջարկություններ երեխաների առաջադիմությունը խթանելու ուղղությամբ:
    - Կարևոր է, որ բռնության կամ բուլինգի առանձին դեպքեր քննարկելիս ուսուցիչները անհատական հանդիպումներ կազմակերպեն մասնակից կողմերի հետ առանձին, այլ ոչ թե մասնավոր դեպքերի վերաբերյալ մանրամասները քննարկվեն բոլոր ծնողների ներկայությամբ:

Ընտանիքի և դպրոցի համագործակցության վերաբերյալ այս տեսակետները կարևոր է հաշվի առնել ծնողների (խնամակալների) հետ բուլինգին կամ այլ հարցերին ուղղված աշխատանքը քննարկելու ժամանակ: Ծնողների հետ հանդիպումներ կարելի է կազմակերպել մի քանի տարբեր ձևերով: Ստորև ավելի մանրամասն կանդրադառնանք հանդիպումների երկու ձևերի:

***Հանդիպումներ ծնողների (խնամակալների) հետ` ծնողական ժողովներ***

Եթե դպրոցը որոշել է իրականացնել իրազեկման աշխատանքներ բուլինգի և հակասոցիալական վարքի կանխարգելման վերաբերյալ, կարևոր է այդ մասին տեղեկացվեն աշակերտների ծնողները (խնամակալները) և հրավիրվեն համագործակցության:  Եթե իրականացվել են բուլինգի կամ բռնության վերաբերյալ հարցումներ, թեստային աշխատանքներ, ապա արդյունքները կարող են ներկայացվել ծնողներին (խնամակալներին):  Ծնողներին (խնամակալներին) պետք է հնարավորություն տրվի քննարկել տվյալ դպրոցում բուլինգի դեմ պայքարի հետագա աշխատանքները:  Ուսուցիչը պետք է խրախուսի ծնողներին (խնամակալներին) կապ հաստատել դպրոցի/դասղեկի հետ, եթե նրանք կասկածում են, որ իրենց երեխաները բուլինգի են ենթարկվում կամ ուրիշներին են բուլինգի ենթարկում:  Ծնողական ժողովի քննարկման գրավոր արձանագրությունը ցանկալի է ուղարկել բոլոր ծնողներին (խնամակալներին)։ Նման հանդիպումները պետք է օգնեն, որպեսզի ծնողները (խնամակալները) և դասղեկը/դպրոցի անձնակազմը ավելի լավ ճանաչեն միմյանց: Դրանց արդյունքում կբարելավվի հաղորդակցությունը դպրոցի և ընտանիքի միջև, և, առհասարակ, դրական կանդրադառնա դպրոցական միջավայրի վրա: Դպրոցի և ծնողների (խնամակալների) միջև վստահելի համագործակցություն զարգացնելու համար կարևոր է, որ ուսումնական տարվա ընթացքում մի քանի այսպիսի հանդիպումներ կազմակերպվեն: Հնարավոր է անգամ աշակերտների ներկայությունը, մանավանդ բարձր դասարանցիների համար:

***Ինչպե՞ս նպաստել իրազեկվածության բարձրացմանը և ներգրավվածության մակարդակի բարելավմանը***

Ծնողական ժողովները նպատակահարմար չեն բուլինգի կոնկրետ դեպքեր քննարկելու համար: Այս հանդիպումների հիմնական նպատակը պետք է լինի նպաստել ծնողների իրազեկվածության բարձրացմանը, բարելավել գիտելիքները և խթանել  բուլինգի խնդիրների լուծմանը մասնակցություն ցուցաբերլու պատրաստակամությունը: Բուլինգի շուրջ քննարկումը պետք է կրի ընդհանուր բնույթ` առանց որևէ աշակերտի անուն նշելու: Ծնողների (խնամակալների) հետ կարելի է քննարկել բուլինգը կանխելու գործընթացում ծնողների (խնամակալների) դերը, թե ինչպես իրենք կարող են նպաստել այս աշխատանքներին: Օրինակ, հստակորեն քննադատելով բուլինգը, երեխայի հետ խոսելով խնդրի մասին` բուլինգի դեմ պայքարի ռազմավարությունների վրա հիմնվելով:  Ծնողները (խնամակալները) կարող են խրախուսել երեխաներին ընկերանալ և օգնել բուլինգի ենթարկված  կամ մեկուսացված աշակերտներին:

***Ուսուցիչների և ծնողների (խնամակալների) փոխըմբռնումը***

Ինչպես նշվեց, ծնողների (խնամակալների) հետ հանդիպմանը սովորաբար հնարավոր չէ կամ տեղին չէ ավելի մանրամասնորեն անդրադառնալ առանձին աշակերտների իրավիճակին: Այս տեսակի հարցերը կարելի է քննարկել անհատական հանդիպումների կամ հեռախոսային զրույցների ժամանակ: Այնուամենայնիվ, բուլինգին վերաբերող ընդհանուր հարցերը պետք է քննարկվեն ծնողական ժողովներին: *«Ինչպե՞ս կարող են դպրոցն ու ծնողը (խնամակալը) համատեղ աշխատել՝ հայտնաբերելու և դադարեցնելու բուլինգը դասարանում»* թեմայով (կամ նման) քննարկումները կարող են նաև խթանել որոշ ծնողներին (խնամակալներին) հանդիպումից հետո դասղեկի հետ զրույց ունենալ իրենց երեխայի խնդիրների մասին: Չնայած, երբեմն, ծնողների(խնամակալների) մտահոգությունները իրենց երեխաների վերաբերյալ բուլինգի ենթարկվելու մասին կարող են անհիմն լինել, կարևոր է, որ նրանք քննարկեն իրենց մտահոգությունները ուսուցչի հետ: Հետազոտություններից մեկին մասնակցած մոտավորապես 1000 ծնողներ(խնամակալներ) ցանկություն են հայտնել դպրոցից տեղեկանալ, եթե իրենց երեխան որևէ կերպ մասնակցում է բուլինգի իրավիճակներին, թե որպես բուլինգի ենթարկող, թե որպես բուլինգի թիրախ: Դպրոցի և ընտանիքի միջև համագործակցությունը փոխադարձ պատասխանատվություն է, բայց դպրոցը պետք է նախաձեռնություն ստանձնի և նպաստի այդ համագործակցության զարգացմանը: Այն չի սահմանափակվում աշակերտների ուսմամբ, այլ վերաբերում է նրանց դպրոցական կյանքի բոլոր ասպեկտներին: Բուլինգի թեման շատ ավելի ծավալուն է, քան կարող է թվալ առաջին հայացքից: Այն ընդգրկում է մարդկային հարաբերությունների մի շարք կարևոր ասպեկտներ՝ աշակերտների միջև, աշակերտի և ուսուցչի, երեխաների և ծնողների(խնամակալների), դպրոցի և ընտանիքի միջև: Հիմնվելով դեպքերի ուսումնասիրության վրա՝ ծնողները (խնամակալները) կարող են անդրադառնալ մի շարք առանցքային հարցերի, ինչպիսիք են, օրինակ, դպրոցի, ծնողների գործողությունները բուլինգի կամ բռնության իրավիճակների հանդիպելիս:

Ծնողներին (խնամակալներին) հետաքրքրող թեմաներից է նաև համացանցի օգտագործումը և կիբերբուլիինգը, մեդիագրագիտությունը, ալկոհոլի և ծխախոտի օգտագործումը, երիտասարդների և մեծահասակների միջև արդյունավետ հաղորդակցման հմտությունները և այլն:

***Լուծումների վրա հիմնված համագործակցություն, «CARE» մոտեցում***

«CARE» մոտեցումը հնարավորություն է տալիս ուսուցչին և ծնողին միմյանց հետ արդյունավետ հաղորդակցվել, կիսել մտահոգությունները, ինչը նպաստում է կառուցողական համագործակցությանը և նպատակային գործելուն: Ահա լուծումների վրա հիմնված համագործակցության /«CARE» մոտեցում/ քայլերը.

**Հաստատել (Corroborate):** Հաստատեք ծնողի մտահո¬գությունը և գտեք մի կետ, որի հետ համաձայն եք։ Սա նպաստում է արդյունավետ հաղորդակցմանը և թույլ չի տալիս, որ շփումը վերածվի պաշտպանական բանավեճի:

**Իմ մասին (About me):** Նկարագրեք Ձեր դրական փորձը և գիտելիքների պաշարը քննարկվող հարցի շուրջ:

**Հետազոտություն (Research):** Նկարագրեք թեմայի շուրջ արդեն իսկ կատարված հետազոտություններ և փորձարարական մեթոդներն ու դրանց առավելությունները:

**Բացատրել (Explain):** Խորհուրդ տվեք ծնողին՝ օգնելով արդյունավետ որոշում կայացնել: Կարևոր է նաև Ձեր վստահեցնող և խրախուսական խոսքը:

**Ստորև ներկայացված է «CARE» մոտեցման պարզաբանման օրինակ ծնողի հետ զրույցում:**

**Հաստատել․** Ե՛վ դուք, և՛ ես ցանկանում ենք, որ Ձեր որդին պաշտպանված և ապահով լինի դպրոցում։ Միևնույն ժամանակ չենք ցանկանում, որ նրան առանձնացնեն, պիտակավորեն ու ծաղրեն։ Ես հասկանում եմ ձեր մտավախությունները. դժվար է դպրոց փոխելը, և դուք վստահ չեք, թե արդյոք նրան նույն կերպ կաջակցեն, ինչպես այս դպրոցում։ (Ահա այստեղ է, որ կապ եք հաստատում ծնողի հետ և գրավում եք նրա ուշադրությունը, այնպես եք անում, որ իրեն հարմարավետ զգա):

**Իմ մասին**․ Որպես ուսուցիչներ՝ վերջերս մենք վերապատրաստվել ենք և ուսուցման տարբեր, նորարական մեթոդներ ենք ուսումնասիրել, քանի որ հասկանում ենք, որ երեխաները տարբեր են և ուսուցումը կազմակերպելիս մենք պետք է հաշվի առնենք յուրաքանչյուրի ուսումնառության ոճը: Մենք աջակցություն ենք ստանում նաև մասնագետների կողմից, ովքեր մեզ օգնում են հասկանալ, թե ինչպես պետք է աշխատել ,օրինակ, որոշակի դժվարություններ ունեցող երեխաների հետ։ Վստահ եմ, որ այդ ամբողջ աջակցության շնորհիվ, այդ թվում՝ նաև ձեր կողմից, մենք կհասնենք գերազանց արդյունքների։ (Սա թույլ է տալիս՝ Ձեզ ընկալել որպես վստահելի անձնավորություն, որի առաջարկը (ավելի ուշ արվող) կարող է բավարար լինել քայլերի դիմելու համար)։

**Ուսումնասիրություն:** «Ուսումնասիրու¬թյունները ցույց են տալիս, որ դասավանդման նորարական մոտեցումները, ինպես օրինակ «Ուսումնառության համընդհանուր դիզայնի» սկզբունքների և մոտեցումների վրա հիմնված կրթական գործընթացը բարձրացնում է սովորողների ակադեմիական առաջադիմությունը, մոտիվացիան և հետաքրքրվածությունը»: Թվարկե՛ք «Ուսումնառության համընդհանուր դիզայնի» առավելությունները (սա լրացուցիչ կերպով ամրապնդում է ասածը)։

**Խորհուրդ տալ, խրախուսել:** «Հարմարվելու համար որոշ ժամանակ է պահանջվում, բայց շուտով կտեսնեք, որ ձեր որդու համար օգտակար կլինի համադասարանցիներին հանդիպելը և դպրոցական համայնքի մաս դառնալը։ Նա կընկերանա երեխաների հետ, ովքեր կօգնեն իրեն անվտանգ և ապահով զգալ դպրոցում»: Ահա այստեղ է, փորձում եք օգնել ծնողին արդյունավետ որոշում կայացնել:

***Միջանձնային հաղորդակցության որոշ արտահայտություններ և մեթոդներ***

Ոչ վերբալ նշաններ

* Կեցվածք/դիրք. նստեք դեմքով դեպի ծնողը/աշակերտը/գործընկերը՝ նրա հետ գտնվելով հավասար մակարդակի վրա։
* Վիզուալ կոնտակտ․ նայեք դիմացինի աչքերին և ուշադրություն դարձրեք, թե ինչ է ուզում ասել։
* Դեմքի արտահայտությունը․ դրական կամ չեզոք։ Նայեք, թե ինչպիսին է դիմացինի դեմքի արտահայտությունը՝ անհանգստացած, տխուր, զայրացած, թե՞ անհամաձայնություն արտահայտող։
* Ֆիզիկական խոչընդոտներ․ Հեռացեք սեղանից և փորձեք դիմացինի հետ նույն տարածության մեջ գտնվել։

Ուշադիր եղեք ձեր և մտահոգություն ցուցաբերող մարդու ոչ վերբալ նշանների նկատմամբ։ Հապաղեք և դադար տվեք՝ տեսնելու, թե ինչ է կատարվում, և պարզեք մտահոգության պատճառը։

**Էմպատիա:** Կարողացեք լռել։․ Թույլ տվեք մարդկանց խոսել և լսեք ու զգացեք այն, ինչ նրանք փորձում են ձեզ ասել։ Անմիջապես մի կենտրոնացեք լուծում գտնելու վրա: Ստորև ներկայացված են մի քանի արտահայտություններ, որոնք կարող եք օգտագործել կարեկցություն ցույց տալու նպատակով։

«Գիտեմ, ծնողի համար դժվար է տեսնել, թե ինչ դժվարությամբ է իր երեխան կատարում տնային աշխատանքը։ Ես էլ եմ ինձ նույն կերպ զգացել, երբ դժվարացել եմ առաջադրանքը կատարելիս»։

«Վատ եմ զգում, երբ երեխաս նեղվում է»՝ ծնողին, ով ասում է, թե երեխան դպրոցից տուն է գալիս վշտացած։

«Հավանաբար ձեզ համար դժվար է և երեխաների մասին հոգ տանելը, և տան գործերը հասցնելը, և սեփական աշխատանքն ունենալը։ Կարող եմ հանդիպման ժամը փոխել ձեզ համար մի ավելի հարմար ժամի»՝ ծնողին, ով ունի հաշմանդամություն ունեցող երեխա և, հնարավոր է՝ միայնակ ծնող է։

«Հավանաբար դժվար է եղել ձեզ համար»:

«Հասկանում եմ, ուզում եք, որ Ժոզեֆի համար ամեն ինչ լավ լինի, և ես էլ եմ դա ուզում։ Բոլորս ուզում ենք, որ մեր երեխաների համար ամեն ինչ լավ լինի»:

«Դա անհանգստացնում է/դժվար է/ ծանր է, ինչո՞վ կարող ենք/եմ օգնել»:

**Բաց / պարզաբանող հարցեր:** «Ուզում եմ համոզվել, որ հստակ եմ արտահայտվել։ Ի՞նչ հասկացաք իմ բացատրությունից»:

Ագրեսիվ, զայրացած ծնողին, աշակերտին, գործընկերոջը՝ «Տեսնում եմ, որ վրդովված եք։ Կօգնե՞ք հասկանալ ձեր մտահոգության պատճառը»։ Սա հանդարտեցնում է իրավիճակը և հանգստացնում դիմացինին, որովհետև նրա զգացմունքները հաշվի են առնվել։

Նոր երեխայի ծնողին՝ «Ժոզեֆը նորեկ է այս դպրոցում։ Պատմեք ինձ նրա մասին։ Ձեր կարծիքով որո՞նք են Ժոզեֆի ամենաուժեղ կողմերը»։

Աշակերտին, որը տխուր տեսք ունի՝ «Տխուր ես երևում։ Կուզենա՞ս խոսել այդ մասին», կամ «Այստեղ կլինեմ, եթե զգաս, որ խոսել ես ուզում»։

«Պատմիր ինձ, ի՞նչ մտահոգություն ունես»:

**Ռեֆլեքսիվ լսելու տեխնիկա․ լսել՝ իմաստը, զգացումները հասկանալու համար**

Որևէ մտահոգության կամ ասվածին անդրադառնալն անպայմանորեն չի նշանակում ճշգրտությամբ կրկնել խոսողի բառերը։ Սա ավելի շուտ նշանակում է կրկնել խոսողի ասածը, որպեսզի վերջինս հաստատի, որ իր միտքը ճիշտ է հասկացվել։ Սա կարելի է անել սեփական բառերով վերաձևակերպելու կամ ամփոփելու միջոցով՝ ցույց տալով, թե ինչպես եք հասկացել դիմացինի ասածը։ Օրինակ՝

Աշակերտին՝ «Տեսնենք՝ ճի՞շտ եմ լսել ասածդ․․․»)։ Այս կերպ աշակերտին տալիս եք սխալն ուղղելու հնարավորություն։ Ապա կարող եք կրկնել և հարցնել «Այդպե՞ս է» ։

Ծնողին, ով մտավախություն ունի, որ իր երեխային դպրոցում նեղացնում են․ «Կարծես մտահոգված եք նրանով, թե ինչ է տեղի ունենում Ժոզեֆի հետ դպրոցում։ Մի քիչ պատմեք, թե ինչպես է Ժոզեֆն իրեն զգում դպրոց գալիս»։ Զրույցն այս ձևով սկսելիս ծնողը զգում է, որ իրեն լսում են։

Եթե ծնողն սկսում է պաշտպանվել կամ վիճաբանել, ապա կարևոր է ոչ քննադատաբար և հանգիստ վերաբերվել և հակահարված չտալ՝ ինքներդ պաշտպանվելով։ Լսեք, կարեկցական վերաբերմունք դրսևորեք՝ ասելով, օրինակ՝ «Ես հասկանում եմ ձեր մտահոգությունը,․․․» (հասկանալ չի նշանակում համաձայնել, սակայն այդ կերպ ցույց եք տալիս, որ տեսնում եք նրա մտահոգությունը և պատրաստ եք լուծումներ գտնելու)։

**Հավելված 1. ԶԱՐԳԱՑՄԱՆ 40 ՆԱԽԱԴՐՅԱԼ**

Զարգացման 40 նախադրյալ /5-9 տարեկան/

**Արտաքին նախադրյալներ**

*Աջակցություն*

* + **Ընտանիքի աջակցություն** – Ընտանիքը շարունակում է ստեղծել սիրո և աջակցության մթնոլորտ երեխայի ֆիզիկական և էմոցիոնալ կարիքների բավարարման համար։
  + **Դրական ընտանեկան շփում** ­ Երեխան ու իր ծնողները շփվում են ազատ, հարգալից և հաճախ են գովասանքի արժանանում որոշակի առաջարկի և արարքի համար։
  + **Հարաբերություններ ուրիշ մեծահասակների հետ** ­ Երեխան, բացի իր ծնողներից, աջակցություն է ստանում այլ մեծահասակներից, և հարաբերություններ կառուցում նաև այլ մեծահասակների հետ:
  + **Հոգատար շրջապատ** ­ Երեխան ու իր ծնողը/ները/ ընկերական հարբերություններ ունեն հարևանների հետ, ովքեր աջակցում և նպաստում են երեխայի զարգացմանը։
  + **Հոգացող դպրոցական միջավայր** – Երեխան ունի ջերմ, բարիդրացիական փոխհարաբերություններ ուսուցչի, խնամակալների և հասակակիցների հետ։
  + **Ծնողի ներգրավվածությունը դպրոցում** – Ծնող(ներ)ը պատմում է (են) երեխայի կրթության կարևորության մասին և ակտիվ ընդգկում նրան մանկական միջոցառումերին:

*Հզորացում*

* + **Համայնքն արժևորում է երեխային** ­ Երեխան ընդունված և ընդգրկված է համայնքի կյանքում։
  + **Երեխաները՝ որպես ռեսուրս** – Երեխան նպաստում է ընտանիքում որոշումերի կայացմանը և հնարավորություն ունի մասնակցելու համայնքային միջոցառումերին։
  + **Օգտակար լինել համայնքում** – Երեխան հնարավորություն ունի

օգնելու համայնքին ծնողների աջակցությամբ և թույլտվությամբ։

* + **Ապահովություն** – Ծնողները և համայնքի մեծահասակները վստահ են, որ երեխան անվտանգ է՝ հաշվի առնելով երեխայի ինքնուրույնությունը:

*Սահմաններ և ակնկալիքներ*

* + **Սահմաններ ընտանիքի ներսում** – Ընտանիքը ապահովում է հետևողական վերահսկողություն, ունի վարքի ընդունելի մոդել և միշտ տեղյակ է՝ որտեղ է երեխան:
  + **Սահմաններ դպրոցի ներսում** ­ Դպրոցն ունի հստակ, պարզ կանոններ ու վերահսկողություն։
  + **Սահմաններ համայնքի ներսում** – Հարևանները և ընկերների ծնողները օգնում են վերահսկելու երեխայի վարքը և ապահովում են հետադարձ կապ ծնողների հետ։
  + **Մեծահասակի դերի մոդելը** ­ Ծնողների և մեծահասակների դրական օրինակը, պատասխանատու վարքը նպաստում են, որ երեխան հետևի այդ օրինակին։
  + **Դրական հասակակցի կարևորությունը** ­ Ծնողները վերահսկում

են երեխայի ընկերներին և խրախուսում ժամանակ անցկացնելու նրանց հետ, ովքեր ունեն դրական օրինակ։

* + **Բարձր սպասելիքներ** ­ Ծնողները, ուսուցիչները և այլ կարևոր մեծահասակներ խրախուսում են երեխային լավ կատարել առաջադրանքը և նշել հաջողությունները։

*Ժամանակի արդյունավետ օգտագործում*

* + **Ստեղծագործականության զարգացում** ­ Երեխան մասնակցում է երաժշտության, պարի կամ արվեստի այլ տեսակների խմբակի դպրոցից դուրս։
  + **Հոգևոր համայնք** ­ Երեխան մասնակցում է իրեն համապատասխանող հոգևոր գործունեությանը և հոգատար վերաբերմունքի արժանանում քրիոտոնեական զարգացման համար։
  + **Տանն անցկացրած ժամանակը** ­ Երեխան ընտանիքի հետ միասին ժամանակ է տրամադրում խաղալուն և օգտակար աշխատանքին։

**Ներքին նախադրյալներ**

*Նվիրված ուսուցում*

* + **Հաջողությունների հասնելու մոտիվացիա** ­ Ծնող/ներ/ը խրախուսում է/են երեխային պահպանել կանոնները և լինել արդար բոլորի նկատմամբ։
  + **Զբաղվածությունը դպրոցում** ­ Երեխան ոգևորված է կրթությամբ և հաճույք է ստանում դպրոց հաճախելուց։
  + **Տնային աշխատանք** ­ Առանց ծնող/ներ/ի աջակցության երեխան կատարում է տնային առաջադրանքները։
  + **Կապը դպրոցի հետ** ­ Խրախուսվում է երեխայի` դպրոցին պատկանելու զգացողություն ունենալը։
  + **Կարդալ հաճույքի համար** ­ Երեխան լսում կամ կարդում է գրքեր դպրոցից դուրս ամեն օր։

*Դրական արժեքներ*

* + **Հոգատարություն** – Ծնող/ներ/ը օգնում է/են երեխային զարգաց­ նել էմպատիան/ապրումակցումը, օգնել և հասկանալ այլ մարդկանց։
  + **Սոցիալական հավասարություն** ­ Ծնող/ներ/ը խրախուսում են երեխային լինել իրազեկված իրավունքների մասին և արդար բոլորի նկատմամբ։
  + **Ամբողջականություն** ­ Ծնող/ներ/ը օգնում է/են երեխային զար­ գացնել դրական կամ, առհասարակ, իրավիճակին համապատասխան վարքագիծ։
  + **Ազնվություն** ­ Ծնող/ներ/ը խրախուսում է/են երեխային ճանաչել և ասել ճշմարտությունը։
  + **Պատասխանատվությու**ն ­ Ծնող/ները խրախուսում է/են երեխային պատասխանատվություն ստանձնելու տանը և դպրոցում իր գործողությունների համար։
  + **Զսպվածություն** – Ծնող/ներ/ը խրախուսում է/են երեխայի աճը՝ վերահսկելով նրա հույզերըը և վարքը, հասկանալով առողջ ապրելու և ընտրության սովորությունները։

*Սոցիալական ունակություններ*

* + Պլանավորում և որոշումների ընդունում ­ Ծնող/ներ/ը օգնում է/են երեխային մտածել և պլանավորել դպրոցական և խաղային գործունեությունը։
  + **Միջանձնային ունակություններ** – Երեխան ընկերներ է փնտրում,

որի ընթացքում սովորում է ինքնատիրապետում։

* + **Մշակութային ունակություններ և իրազեկվածություն** ­ Երեխան շարունակում է մշակութային ինքնանույնականացումը, խրախուսվում է այլ ազգի, էթնիկ մշակութային ենթախմբերի երեխաների հետ դրական շփումը։
  + **Դիմակայելու ունակություններ** ­ Երեխան սովորում է ճանաչել իրավիճակի ռիսկերը և վտանգները և հնարավորինս ակնկալել օգնություն վստահելի մեծահասակներից։
  + **Կոնֆլիկտի խաղաղ լուծում ­** Երեխան շարունակում է սովորել լուծել խնդիրները առանց ծեծի, զայրույթի պոռթկումերի կամ վիրավորական խոսքեր օգտագործելու։

*Դրական սահմանում*

* + **Անձնական ուժ** ­ Երեխայի մոտ զարգանում է իր կյանքում կատարվող իրադարձությունների վրա ներգործելու զգացումը։
  + **Ինքնագնահատական** ­ Երեխան սիրում է իր անձը և իրեն գնահատված զգում այլ մարդկանց կողմից։
  + **Նպատակի զգացում** ­ Երեխան ողջունում է նոր փորձառությունները և պատկերացնում, թե ինչպիսին պետք է լինի ապագայում։
  + **Ապագայի հանդեպ դրական տրամադրվածություն** ­ Երեխան ունի զարգացող հետաքրքրություն աշխարհի նկատմամբ և փորձում է որոշել իր տեղն այդ աշխարհում:

**Զարգացման 40 նախադրյալ /8-12 տարեկան/**

**Արտաքին նախադրյալներ**

*Աջակցություն*

* + **Ընտանիքի աջակցություն** – Ընտանեկան կյանքը ապահովում է սեր և հոգատարություն։
  + **Դրական ընտանեկան շփում** ­ Երեխան ու իր ծնողները նորմալ շփվում են, երեխան ծնողներին է դիմում խորհրդի համար:
  + **Հարաբերություններ ուրիշ մեծահասակների հետ** ­ Երեխան, բացի ծնող(ներ)ից, աջակցություն է ստանում նաև այլ մեծահասակներից։
  + **Հոգատար շրջապատ** ­ Երեխան զգում է, որ իր հարևանները հոգատար են իր նկատմամբ։
  + **Հոգացող դպրոցական միջավայր** – Փոխհարաբերությունները ուսուցչի և հասակակիցների հետ ստեղծում են հոգատար, խրախուսող միջավայր։
  + **Ծնողի ներգրավվածությունը դպրոցում** – Ծնող(ներ)ը ակտիվորեն ներգրավված է/են երեխային օգնելու դպրոցում հաջողությունների հասնելու գործում։

*Հզորացում*

* + **Համայնքն արժևորում է երեխային** ­ Երեխան զգում է, որ արժևորված ու գնահատված է համայնքի մեծահասակների կողմից։
  + **Երեխաները որպես ռեսուրս** – Երեխան ընդգրկված է որոշումների կայացման գործընթացին տանը և համայնքում։
  + **Օգտակար լինել համայնքին** ­ Երեխան հնարավորություն ունի օգնելու համայնքի այլ մարդկանց։
  + **Ապահովություն** ­ Երեխան ապահով է զգում իրեն տանը, դպրոցում և համայնքում:

*Սահմաններ և ակնկալիքներ*

* + **Սահմաններ ընտանիքի ներսում** – Ընտանիքն ունի հստակ կանոններ և վերահսկում է երեխայի գործողությունները։
  + **Սահմաններ դպրոցի ներսում** ­ Դպրոցն ունի հստակ կանոններ ու կարևորություն։
  + **Սահմաններ համայնքի ներսում** – Հարևաններն ունեն պարտականություն վերահսկելու երեխայի վարքը։
  + **Մեծահասակները որպես օրինակ** ­ Երեխայի ընտանիքը` ծնողները և մեծահասակները, ինչպես նաև այլ մեծահասակները դրական օրինակ են և դրսևորում են պատասխանատու վարք։
  + **Դրական հասակակցի կարևորությունը** ­ Երեխայի մտերիմ ընկերները դրական օրինակ են և դրսևորում են պատասխանատու վարք։
  + **Բարձր սպասելիքներ** ­ Ծնողները և ուսուցիչները ակնկալում են երեխայից ամենալավ աշխատանքը դպրոցում և այլ գործողություններում։

*Ժամանակի արդյունավետ օգտագործում*

* + **Ստեղծագործական գործողություններ** ­ Երեխան մասնակցում է երաժշտական, թատերական կամ արվեստի այլ տեսակի խմբակներին շաբաթական երկու կամ ավելի ժամ։
  + **Երեխաների ծրագրեր** ­ Երեխան շաբաթական երկու կամ ավելի ժամ անցկացնում է դպրոցի ակումբներում կամ մասնակցում համայնքի կողմից երեխաների համար իրականացվող ծրագրերին:
  + **Հոգևոր համայնք** ­ Երեխան մասնակցում է կրոնական ծրագրերի կամ ծառայությունների շաբաթական մեկ կամ ավելի ժամ։
  + **Տանը անցկացրած ժամանակը** ­ Երեխան ընկերների հետ ժամանակ է անցկացնում դրսում` դրան տրամադրելով շաբաթական երկու կամ պակաս երեկո։

**Ներքին նախադրյալներ**

*Նվիրված ուսուցում*

* + **Հաջողությունների հասնելու մոտիվացիա** ­ Երեխան շահագրգռված է և փորձում է դպրոցում լավ սովորել։
  + **Զբաղվածությունը դպրոցում** ­ Երեխան ամենայն պատասխանատվությամբ զբաղվում է ուսմամբ դպրոցում և մասնակցում կրթական գործունեությանը դպրոցից դուրս։
  + **Տնային աշխատանք** ­ Երեխան սովորաբար տնային աշխատանքը կատարում է ժամանակին։
  + **Կապը դպրոցի հետ** ­ Երեխան հոգ է տանում դպրոցի ուսուցիչների և այլ մեծահասակների մասին։
  + **Կարդալ հաճույքի համար** ­ Երեխան իր հաճույքի համար կարդում է շաբաթական մի քանի օր։

*Դրական արժեքներ*

* + **Հոգատարություն** – Ծնողները խոսում են երեխայի հետ ուրիշներին օգնելու կարևորության մասին։
  + **Սոցիալական հավասարություն** ­ Ծնողները խոսում են երեխայի հետ բոլոր մարդկանց հավասար իրավունքների, հարգանքի կարևորության մասին։
  + **Ամբողջականություն** ­ Երեխան գործում է և պնդում իր համոզմունքը։
  + **Ազնվություն** ­ Ծնողները խոսում են երեխայի հետ ճշմարտությունն ասելու կարևորության մասին։
  + **Պատասխանատվություն** – Ծնողները խոսում են երեխայի հետ պարտավորություններ ստանձնելու և անձնական պարտականությունները կատարելու կարևորության մասին։
  + **Զսպվածություն** – Ծնողները խոսում են երեխայի հետ առողջ ապրելակերպի սկզբունքները հասկանալու և առողջ սեռական կյանքի կարևորության մասին։

*Սոցիալական ունակություններ*

* + **Պլանավորում և որոշումների ընդունում** ­ Երեխան մտածում է իր կայացրած որոշումերի մասին և ուրախանում որոշումերի արդյունքներով։
  + **Միջանձնային ունակություններ** – Երեխան հոգ է տանում և
* զգայուն է այլ մարդկանց զգացմունքների նկատմամբ, նրանց հետ ընկերանում է և երբ ճնշված է, դիմում է նրանց։
  + **Մշակութային ունակություններ** ­ Երեխան հասկանում և կարողանում է շփվել այլ մշակույթի/ռասայի/էթնիկ պատկանելության մարդկանց հետ։
  + **Դիմակայելու ունակություններ** ­ Երեխան կարողանում է հեռու մնալ մեծահասակներից, ովքեր նրանց վտանգների մեջ են ներգրավում, և ասում «ՈՉ» սխալ կամ վտանգավոր իրավիճակում։
  + **Կոնֆլիկտի խաղաղ լուծում** ­ Երեխան միջոցներ է փնտրում կոնֆլիկտը խաղաղ ճանապարհով լուծելու։

*Դրական սահմանում*

* + **Անձնական ուժ** ­ Երեխան զգում է, որ կարող է կառավարել այն ամենը, ինչ տեղի է ունենում իր հետ կամ վերաբերում է իրեն։
  + **Ինքնագնահատական** ­ Երեխան ունի ինքնասիրություն։
  + **Նպատակի զգացում** ­ Երեխան երբեմ մտածում է, թե ինչ է կյանքը, և որն է իր կյանքի նպատակը։
  + **Ապագայի հանդեպ դրական տրամադրվածություն** ­ Երեխան դրական է տրամադրված իր ապագայի հանդեպ։

**Զարգացման 40 նախադրյալ /12-18 տարեկան/**

**Արտաքին նախադրյալներ**

*Աջակցություն*

* + **Ընտանիքի աջակցություն** – Ընտանեկան կյանքը ապահովում է սեր և հոգատարություն։
  + **Դրական ընտանեկան շփում** ­ Երեխան ու իր ծնողները նորմալ շփվում են, և երեխան ծնողներին է դիմում խորհրդի համար:
  + **Հարաբերություններ ուրիշ մեծահասակների հետ** ­ Երեխան, բացի ծնող(ներ)ից, աջակցություն է ստանում նաև այլ մեծահասակներից։
  + **Հոգատար շրջապատ** ­ Երեխան զգում է, որ իր հարևանները
* հոգատար են իր նկատմամբ։
  + **Հոգացող դպրոցական միջավայր** – Դպրոցը ապահովում է հոգատար և խրախուսող միջավայր։
  + **Ծնողի ներգրավվածությունը դպրոցում** – Ծնող(ներ)ը ակտի­ վորեն ներգրավված է/են երեխային օգնելու դպրոցում հաջողությունների հասնելու գործում։

*Հզորացում*

* + **Համայնքն արժևորում է երեխային** ­ Երեխան զգում է, որ արժևորված ու գնահատված է համայնքի կողմից։
  + **Երեխաները որպես ռեսուրս** – Երեխաներին կարևոր/օգտակար դերեր են հատկացվում համայնքում։
  + **Օգտակար լինել համայնքին** ­ Երեխան աշխատանքներ/ծրագրեր է իրականացնում՝ ծառայելով համայնքին շաբաթական մեկ կամ ավելի ժամ։
  + Ապահովություն ­ Երեխան ապահով է զգում իրեն տանը, դպրոցում և համայնքում:

*Սահմաններ և ակնկալիքներ*

* + **Սահմաններ ընտանիքի ներսում** – Ընտանիքն ունի հստակ կանոններ և վերահսկում է երեխայի գործողությունները։
  + **Սահմաններ դպրոցի ներսում** ­ Դպրոցն ունի հստակ կանոններ։ Սահմանված են համապատասխան հետևանքներ կանոններին չհետևելու դեպքում։
  + **Սահմաններ համայնքի ներսում** – Հարևաններն ունեն պարտականություն վերահսկելու երեխայի վարքը։
  + **Մեծահասակները որպես օրինակ** ­ Երեխայի ընտանիքը` ծնողները և մեծահասակները, ինչպես նաև այլ մեծահասակները դրական օրինակ են և դրսևորում են պատասխանատու վարք։
  + **Դրական հասակակցի կարևորությունը** ­ Երեխայի մտերիմ ընկերները դրական օրինակ և պատասխանատու վարք են դրսևորում։
  + **Բարձր սպասելիքներ** ­ Ծնողները և ուսուցիչները ակնկալում են
* երեխայից ամենալավ աշխատանքը դպրոցում և այլ գործողություններում։

*Ժամանակի արդյունավետ օգտագործում*

* + **Ստեղծագործական գործողություններ** ­ Երեխան մասնակցում է երաժշտական, թատերական կամ արվեստի այլ տեսակի խմբակներին շաբաթական երեք կամ ավելի ժամ։
  + **Երիտասարդական ծրագրեր** ­ Երեխան շաբաթական երեք կամ
* ավելի ժամ անցկացնում է դպրոցի, սպորտային ակումբներում կամ մասնակցում համայնքի կողմից երեխաների համար իրականացվող ծրագրերին:
  + **Հոգևոր համայնք** ­ Երեխան մասնակցում է կրոնական ծրագրերի կամ ծառայությունների շաբաթական մեկ կամ ավելի ժամ։
  + **Տանն անցկացրած ժամանակը** ­ Երեխան ընկերների հետ ժամանակ է անցկացնում դրսում` դրան հատկացնելով շաբաթական երկու կամ պակաս երեկո։

**Ներքին նախադրյալներ**

*Նվիրված ուսուցում*

* + **Հաջողությունների հասնելու մոտիվացիա** ­ Երեխան շահագրգռված է և փորձում է դպրոցում լավ սովորել։
  + **Զբաղվածությունը դպրոցում** ­ Երեխան ակտիվորեն նեգրավված է կրթական գործընթացին։
  + **Տնային աշխատանք** ­ Երեխան փաստում է, որ առնվազն օրը մեկ ժամ հատկացնում է տնային աշխատանքների կատարմանը։
  + **Կապը դպրոցի հետ** ­ Երեխան հոգ է տանում իր դպրոցի մասին։
  + **Կարդալ հաճույքի համար** ­ Երեխան հաճույքի համար կարդում է երեք և ավելի ժամ շաբաթվա մեջ։

*Դրական արժեքներ*

* + **Հոգատարություն** – Երեխան կարևորում է ուրիշներին օգնելը։
  + **Սոցիալական հավասարություն** – Երեխան կարևորում է արդարության սկզբունքները, հավասարությունը, իր հնարավորությունների սահմաններում պայքարում է աղքատության նվազեցման համար։
  + **Ամբողջականությու**ն ­ Երեխան գործում է և պնդում իր համոզմունքը։
  + **Ազնվություն** – Երեխան ճշմարիտ է անգամ այն դեպքում, երբ ճշմարիտ լինելը հեշտ չէ։
  + **Պատասխանատվություն** – Երեխան անձնական պարտավորություններ է ստանձնում։
  + **Զսպվածություն** – Երեխան համոզված է, որ պետք չէ ակտիվ սեռական կյանքով ապրել, ալկոհոլ կամ թմրանյութ օգտագործել։

Սոցիալական ունակություններ

*Սոցիալական ունակություններ*

* + **Պլանավորում և որոշումների ընդունում** ­ Երեխան գիտի՝ ինչպես ինչ­որ բան պլանավորել և որոշումեր կայացնել։
  + **Միջանձնային ունակություններ** – Երեխան հոգ է տանում և զգայուն է այլ մարդկանց զգացմունքների նկատմամբ, ունի ընկերանալու հմտություններ։
  + **Մշակութային ունակություններ** ­ Երեխան հասկանում է և կարողանում է շփվել այլ մշակույթի/ռասայի/էթնիկ պատկանելության մարդկանց հետ։
  + **Դիմակայելու ունակություններ** ­ Երեխան կարողանում է դիմակայել հասակակիցների վատ ազդեցությանը։
  + **Կոնֆլիկտի խաղաղ լուծում** ­ Երեխան միջոցներ է փնտրում կոնֆլիկտը խաղաղ ճանապարհով լուծելու։

*Դրական սահմանում*

* + **Անձնական ուժ** ­ Երեխան զգում է, որ կարող է կառավարել այն ամենը, ինչ տեղի է ունենում իր հետ կամ վերաբերում է իրեն։
  + **Ինքնագնահատական** ­ Երեխան ունի բարձր ինքնագնահատական։
  + **Նպատակի զգացում** ­ Երեխան փաստում է, որ իր կյանքն ունի նպատակ։
  + **Ապագայի հանդեպ դրական տրամադրվածություն** ­ Երեխան դրական է տրամադրված իր ապագայի հանդեպ։

**Հավելված 2. Երեխաների պաշտպանության ոլորտը կարգավորող օրենսդրական փաստաթղթերի ցանկը**

Երեխաների պաշտպանության ոլորտը կարգավորող օրենսդրական փաստաթղթերի ցանկը ներառում է՝

* + - ՀՀ Սահմանադրություն
    - Երեխաների իրավունքների մասին ՀՀ օրենք (29.05. 1996 թ)
    - ՀՀ ընտանեկան օրենսգիրք (09.11.2004 թ)
    - ՀՀ աշխատանքային օրենսգիրք (09.11.2004 թ)
    - ՀՀ քրեական օրենսգիրք (05.05.2021 թ)
    - Կրթության մասին ՀՀ օրենք (14.04.1999 թ)
    - Հանրակրթության մասին ՀՀ օրենք (10.07.2009 թ)
    - Առանց ծնողական խնամքի մացած երեխաների սոցիալական պաշտպանության մասին ՀՀ օրենք (24.09.2002 թ)
    - Սոցիալական աջակցության մասին ՀՀ օրենք (17.12.2014 թ)
    - Տեղական ինքնակառավարման մասին ՀՀ օրենք (07.05.2002 թ)
    - Ընտանիքում բռնության կանխարգելման, ընտանիքում բռնության ենթարկված անձանց պաշտպանության և ընտանիքում համերաշխության վերականգնման մասին ՀՀ օրենք (13.12.2017թ)
    - ՀՀ կառավարության 2015 թվականի սեպտեմբերի 10­ի «Միջգերատեսչական սոցիալական համագործակցության մասին» N 1044­Ն որոշում
    - «Սոցիալական աջակցության մասին» օրենքում փոփոխություններ կատարելու մասին» 2020 թվականի մարտի 4­ի ՀՕ­ 97 օրենք
    - ՀՀ կառավարության 2016 թվականի հունիսի 2­ի «Խնամակաության և հոգաբարձության մարմինների կանոնադրությունը հաստատելու և 2011 թվականի փետրվարի 24­ի N 164­Ն որոշումը ուժը կորցրած ճանաչելու մասին» N 631­Ն որոշում
    - ՀՀ կառավարության 2021 թվականի փետրվարի 25­ի N 251­Ն

որոշում

* + - ՀՀ Վարչապետի 2021 թվականի փետրվարի 26­ի N 172­Լ որոշում
    - ՀՀ ԿԳ նախարարի 2011 թվականի մայիսի 17­ի «Հայաստանի Հանրապետության պետական հանրակրթական ուսումական հաստատություն» պետական ոչ առևտրային կազմակերպության աշակերտական խորհրդի օրինակելի կանոնադրությունը հաստատելու մասին» N 571­Ն հրաման
    - Երեխաների իրավունքների պաշտպանության ազգային հանձնաժողովի կանոնադրություն
    - ՀՀ մարզպետարանի ընտանիքի, կանանց և երեխաների իրա­ վունքների պաշտպանության բաժնի օրինակելի կանոնադրություն
    - ՀՀ ԿԳՄՍ նախարարի 2022 թվականի դեկտեմբերի 30­ի

«Կրթության կազմակերպման մանկավարժահոգեբանական աջակցության ծառայությունների տրամադրման կարգը հաստատելու մասին» N 88­Ն հրաման

***Քաղվածքներ հիմնական օրենսդրական փաստաթղթերից Երեխայի իրավունքների մասին ՀՀ օրենք***

Երեխաներն ունեն հավասար իրավունքներ` անկախ իրենց և ծնողների կամ այլ օրինական ներկայացուցիչների (որդեգրողների, խնամակալների կամ հոգաբարձուների) ազգությունից, ռասայից, սեռից, լեզվից, դավանանքից, սոցիալական ծագումից, գույքային կամ այլ դրությունից, կրթությունից, բնակության վայրից, երեխայի ծննդյան հանգամանքից, առողջական վիճակից կամ այլ հանգամանքից:

Յուրաքանչյուր երեխա ունի կյանքի իրավունք:

* + - Պետությունն ու նրա համապատասխան մարմինները (այդ թվում նաև ուսումական հաստատությունը) ստեղծում են անհրաժեշտ պայմաններ երեխայի ապրելու և զարգանալու համար:
    - Յուրաքանչյուր երեխա ունի ամեն տեսակի (ֆիզիկական, հոգեկան և այլ) **բռնությունից պաշտպանության իրավունք**:
    - Ցանկացած անձի, այդ թվում` ծնողներին կամ այլ օրինական ներկայացուցիչներին, **արգելվում է երեխային ենթարկել բռնության** կամ նրա արժանապատվությունը նվաստացնող պատժի, կամ նմանօրինակ այլ վերաբերմունքի:
    - Երեխայի իրավունքների և օրինական շահերի ոտնահարման դեպքում **խախտողը պատասխանատվություն է կրում** Հայաստանի Հանրապետության օրենսդրությամբ սահմանված կարգով:
    - **Պետությունն ու նրա համապատասխան մարմիններն** (այդ թվում նաև ուսումական հաստատությունը) **իրականացնում են երեխայի պաշտպանությունը** ցանկացած բռնությունից, շահագործումից, հանցավոր գործունեության մեջ ներգրավելուց, այդ թվում` թմրանյութերի օգտագործումից, դրանց արտադրության կամ առևտրի մեջ ներգրավումից, մուրացկանությունից, անառակությունից, մոլի խաղերից և նրա իրավունքների և օրինական շահերի այլ ոտնահարումից:
    - Արգելվում է երեխայի առողջության, մտավոր և ֆիզիկական զարգացման, դաստիարակության վրա բացասական ազդեցություն ունեցող, բռնության և դաժանության պաշտամունք քարոզող, մարդկային արժանապատվությունը նսեմացնող, ընտանիքը վարկաբեկող, իրավախախտումերին նպաստող զանգվածային տեղեկատվության և գրականության տարածումը:
    - Արգելվում է երեխային ներգրավել ռազմական գործողություններին, զինված ընդհարումերին, ինչպես նաև` երեխաների շրջանում պատերազմի և բռնության քարոզչությունը, մանկական ռազմականացված միավորումերի ստեղծումը:

**ՀՀ ընտանեկան օրենսգիրք**

* Ծնողներն ունեն հավասար իրավունքներ և կրում են հավասար պարտականություններ իրենց երեխաների նկատմամբ (ծնողական իրավունքներ)։
* ՀՀ ընտանեկան օրենսգրքով ամրագրված է ծնողների իրավունքների ու պարտականությունների հավասարությունը։ Կարևոր է կրթական հաստատության համագործակցությունը երկու ծնողների հետ հավասարապես, բնականաբար այն պարագաներում, երբ երեխան ունի երկու ծնող։
* Ծնողներն իրավունք ունեն և պարտավոր են հոգ տանել իրենց երեխաների դաստիարակության, առողջության, լիարժեք ու ներդաշնակ զարգացման մասին:

Ծնողները բոլոր այլ անձանց հանդեպ ունեն իրենց երեխաներին դաստիարակելու նախապատվության իրավունք։

* Ծնողներն իրավունք ունեն և պարտավոր են հոգ տանել իրենց երեխաների կրթության մասին:
* Ծնողները, երեխաների կարծիքը հաշվի առնելով հանդերձ, ունեն կրթական հաստատության և երեխաների ուսուցման ձևի ընտրության իրավունք մինչև երեխաների հիմական ընդհանուր կրթություն ստանալը։

**ՀՀ Ընտանեկան օրենսգիրք**

* Ծնողական իրավունքները չեն կարող իրականացվել երեխաների շահերին հակառակ։
* Երեխաների շահերի ապահովումը պետք է լինի ծնողների հիմնական հոգածության առարկան:
* Ծնողական իրավունքներն իրականացնելիս ծնողներն իրավունք չունեն վնաս պատճառելու երեխաների ֆիզիկական և հոգեկան առողջությանը, նրանց բարոյական զարգացմանը։
* Երեխաների դաստիարակության եղանակները պետք է բացառեն ֆիզիկական կամ հոգեբանական բռնությունը որպես դաստիարակության միջոց կիրառելը, ինչպես նաև նրանց նկատմամբ քամահրական, դաժան, կոպիտ, մարդկային արժանապատվությունը նսեմացնող վերաբերմունքը, վիրավորանքը կամ շահագործումը։
* Ծնողական իրավունքներն ի վնաս երեխաների իրավունքների և շահերի իրականացնող ծնողները պատասխանատվություն են կրում օրենքով սահմանված կարգով։

**Ծնողական իրավունքներից զրկելը**

Երեխայի կենսական շահերն ապահովելու նպատակով ծնողները կամ նրանցից մեկը կարող են զրկվել ծնողական իրավունքներից, եթե նրանք`

դաժանաբար են վարվում երեխայի հետ, մասնավորապես`

ա. պարբերաբար այնպիսի ֆիզիկական բռնություն են գործադրում նրա նկատմամբ, որը չի պարունակում Հայաստանի Հանրապետության քրեական օրենսգրքով նախատեսված հանցակազմի հատկանիշներ,


բ. պարբերաբար հոգեբանական բռնություն են գործադրում նրա նկատմամբ, այն է` դիտավորությամբ հոգեկան ուժեղ տառապանք պատճառելը, այդ թվում` ֆիզիկական, սեռական բռնություն գործադրելու սպառնալիքը, արժանապատվության պարբերական նվաստացումը:

**Բռնության կանխարգելման և բռնության ենթարկված անձի պաշտպանության կազմակերպման գործընթացում ներգրավված հիմնական կառույցներն ըստ օրենքի՝**

* ՀՀ աշխատանքի և սոցիալական հարցերի նախարարությունը
* Ոստիկանությունը
* ՀՀ կրթության, գիտության, մշակույթի, սպորտի նախարարությունը
* ՀՀ առողջապահության նախարարությունը
* Խնամակալության և հոգաբարձության մարմինները
* Ընտանիքում բռնության ենթարկվածներին աջակցություն ցույց տվող հատուկ կառույցներ, այդ թվում՝ աջակցության կենտրոնները և ապաստարանները
* Տեղական ինքնակառավարման մարմինները
* Մարզպետարանները և նրանց ենթակայության տակ գտնվող համապատասխան մարմինները։

**Ընտանիքում անձի նկատմամբ բռնության կանխարգելման և բռնության ենթարկված անձի պաշտպանության կազմակերպման՝ պետականորեն սահմանված սկզբունքները.**

* ընտանիքում բռնության ենթարկված անձանց անվտանգության և պաշտպանության ապահովման առաջնայնություն,
* ընտանիքին աջակցություն, համերաշխության վերականգնում,
* երեխայի լավագույն շահի առաջնահերթություն,
* իրավահավասարություն և խտրականության արգելք,
* արդարադատության մատչելիություն,
* ընտանեկան կյանքի վերաբերյալ տեղեկությունների անձեռնմխելիություն,
* ՏԻՄ և ՔՀ միջև համագործակցության ապահովում

**Հավելված 3. ԵՀԲ մասին հաղորդման գործընթացի գծապատկերի օրինակ**

**Հավելված 4. ԵՀԲ դեպքերի արձագանքման պատրաստվածության պլանի օրինակ**

**Ուսումնական հաստատություններում երեխաների հանդեպ բռնության դեպքերի արձագանքման պատրաստվածության պլան**

|  |  |  |  |  |  |
| --- | --- | --- | --- | --- | --- |
| **հ/հ** | **ԵՀԲ դեպքերի կառավարման ոլորտ** | **Ոլորտը ուժեղացնելուն միտված գործողու­ թյուններ** | **Ժամկետ** | **Պատասխա­նատու** | **Անհրաժեշտ ռեսուրսներ, պահանջվող աջակցություն** |
| 1 | Խոցելի և ռիսկային իրավիճակների, երեխաների հանդեպ բռնության (ԵՀԲ) դեպքերի մասին հայտնելու/ տեղեկացնելու երեխայակենտրոն մեխանիզմերի ներդրում ուսումական հաստատությունում | * Նշանակել երեխաների պաշտպանության (ԵՊ) գծով պատասխանատու։ * Ձևավորել ԵՊ փորձագիտական խումբ՝ * աջակցելու ԵՊ պատասխանատուին աշխատելու ԵՀԲ դեպքերի շուրջ։ * Համագործակցելով մանկավարժահոգեբանական աջակցության ծառայության (ՄՀԱԾ) հետ՝ մշակել երեխայակենտրոն ձևաչափ (մատչելի/ընդունելի աղջիկների, տղաների, այդ թվում նաև հատուկ կարիքներ ունեցող երեխաների համար)՝ ԵՀԲ ռիսկային կամ առկա դեպքերի մասին երեխաների կողմից հայտնելու համար։ * Իրականացնել երեխաների և նրանց ընտանիքների համար ծառայություններ մատուցողների քարտեզագրում։ * Մշակել և ներդնել ԵՀԲ դեպքերի մասին հայտնելու նեքին գործընթացի ծրագիր։ * Տպագրել և բոլոր ուսուցիչներին բաժանել ներքին գործընթացի սխեման ԵՀԲ դեպք հայտնաբերելիս ձեռնարկվող քայլերի մասին։ | Մինչև սեպտեմբերի 1­ը | Ուսումնական հաստատության տնօրեն | Տնօրենի կողմից սխեմայի հաստատում  Տպագրության հետ կապված ծախսեր |
| 2 | ԵՀԲ դեպքերի մասին տեղեկությունների կառավարում և տվյալների վերլուծություն | * Ստեղծել Excel ֆայլ դժվարին իրավիճակներում գտնվող, տարբեր տեսակի բռնության զոհ դարձած երեխաների մասին տեղեկատվությունը հավաքագրելու համար՝ ապահովելով ինֆորմացիայի պահպանման անվտանգությունը։ * Տվյալների բազայում հավաքագրել նաև տեղեկություններ երեխաների պաշտպանության ուղղությամբ իրականացվող միջոցառումերի վերաբերյալ։ * Նշանակել պատասխանատու տվյալների բազան կառավարելու համար։ * Կատարել դեպքերի հավաքագրում հնարավորինս մանրամասն տեղեկություններով (սեռ, տարիք, բռնության սուբյեկտ, բռնության վայր, բռնության տեսակ, հաշմանդամության առկայություն և այլն)։ * Պատրաստել եռամսյակային հաշվետվություններ, վերլուծելով տվյալները, և տվյալների հիման վրա առաջարկություններ կատարել ուսումական հաստատության մանկավարժական խորհրդի նիստերին ուսումական հաստատությունում երեխաների պաշտպանությանն ուղղված միջոցառումերը խթանելու ուղղությամբ։ | Մինչև սեպտեմբերի 10­ը | ԵՊ պատասխանատու | Համակարգիչ |
| 3 | Խոցելի և ռիսկային իրավիճակների, երեխաների հանդեպ բռնության կանխարգելում | * Կազմակերպել աշխատողների և սովորողների վերապատրաստում երեխայի բարեկեցության համար ռիսկային իրավիճակները, երեխաների հանդեպ բռնության դեպքերը ճանաչելու և արձագանքելու վերաբերյալ։ * Յուրաքանչյուր կիսամյակ կազմակերպել միջոցառումեր, որոնք ուժեղացնում են երեխաների՝ սեփական ապահովությանն ուղղված կարողություններն ու գիտելիքները, որպեսզի երեխաները կարողանան պաշտպանել իրենք իրենց և ի վիճակի լինեն արձագանքել բռնությանը։ * Յուրաքանչյուր կիսամյակ կազմակերպել հանդիպումեր ոստիկանության տեսուչի և բարձր դասարանի երեխաների հետ՝ քննարկելու ալկոհոլի չարաշահմանը, թմրանյութերի օգտագործմանը և բռնությանը վերաբերող թեմաները։ * Ուսումական տարվա ընթացքում կազմակերպել ծնողավարության դասընթացներ բոլոր դասարանների ծնողների համար։ * Ուսումական տարվա ընթացքում աշակերտական խորհուրդների համար կազմակերպել վերապատրաստումեր մասնակցային կարողությունների զարգացման, ծրագրերի մշակման և իրականացման վերաբերյալ։ | Կիսամյակային | ԵՊ պատասխանատու,  Աշակերտական/ Ծնողական խորհուրդ,  Դպրոցի հոգեբան | Միջոցառումեր, վերապատ­րաս­տումերի կազմակերպ­ման հետ կապված ծախսեր  Վերապատրաս­տող փորձագետներին ներգրավելու հետ կապված ծախսեր |
| 4 | Խոցելի և ռիսկային իրավիճակների, երեխաների հանդեպ բռնության վաղ հայտնաբերում | * Տպագրել/տարածել տեղեկատվական նյութեր ԵՊ վերաբերյալ։ * Ժողովների ժամանակ տեղեկացնել անձնակազմին, երեխաներին և նրանց ծնողներին, թե ում և ինչպես դիմել՝ ԵՀԲ դեպքի մասին տեղեկանալով։ * Կազմակերպել կիսամյակային քննարկումներ 12 տարեկանից բարձր աշակերտների հետ՝ լսելու երեխաների կարծիքը և ապահովելու նրանց մասնակցությունը ուսումական հաստատությունում անվտանգ և բռնությունից պաշտպանված միջավայր ստեղծելու գործընթացում։ | Կիսամյակային | ԵՊ պատասխանատու | Տպագրության հետ կապված ծախսեր  Քննարկումերը վարող փորձագետնե­րին ներգրավելու հետ կապված ծախսեր |
| 5 | Միջգերատեսչական համգործակցության ուժեղացում, դեպքերի համապատասխան ուղղորդում | * Կապ հաստատել քարտեզագրված ծառայություններ մատուցողների ներկայացուցիչների հետ և, նրանց հետ համագործակցելով, կազմել կոնտակտային տվյալների ցանկ։ * Կանոնավոր մասնակցություն ապահովել Միասնական սոցիալական ծառայության (ՄՍԾ) կողմից կազմակերպվող ԵՀԲ դեպքերի շուրջ կազմակերպվող աջակցման ցանցի աշխատանքներին, հատկապես եթե տվյալ դպրոցի սովորողին առնչվող հարցի քննարկում է նախատեսվում։ * Կանոնավոր մասնակցություն ապահովել ՄՍԾ­ի կողմից կազմակերպվող Համակարգող խորհրդի աշխատանքներին, մասնավորապես տարածքային սոցիալական ծրագրերի մշակմանը և իրականացմանը։ * Անհրաժեշտության դեպքում ՄՍԾ­ի, ՄՀԱԾ­ի, համայնքային սոցիալական աշխատողի և ոստիկանության դպրոցական տեսուչների հետ կազմել և իրականացնել համատեղ գործողությունների ծրագիր։ | Ըստ գրաֆիկի | ԵՊ պատասխանատու | Տրանսպորտա­յին ծախսեր  Համատեղ գործողություն­ների պլանի մեջ նախատեսված միջոցառումերի իրականացման հետ կապված ծախսեր |

1. Ճիշտ պատասխանը միայն մեկն է [↑](#footnote-ref-1)